**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 21-НИЙ ӨДӨР / ПҮРЭВ ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-5 |
| ***2*** | ***Хуралдааны дэлгэрэнгүй тэмдэглэл:*** | 6-56 |
|  | 1.Монгол Улсын засаг захиргаа, нутаг дэвсгэрийн нэгж, түүний удирдлагын тухай хууль /Шинэчилсэн найруулга/-тай бусад хууль тогтоомжийг нийцүүлэх зорилгоор боловсруулсан хуулийн төслүүд /Засгийн газар 2022.01.05-ны өдөр өргөн мэдүүлсэн, ***эцсийн хэлэлцүүлэг***/ | 6-9 |
|  | 2.Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Улсын Их Хурлын гишүүн С.Бямбацогт нарын 4 гишүүн 2020.01.13-ны өдөр өргөн мэдүүлсэн, ***эцсийн хэлэлцүүлэг***/ | 9-13 |
|  | 3*.*Зарим төрлийн төрийн хяналт шалгалтын үйл ажиллагааг түр зогсоох тухай хуулийн төсөл /Засгийн газар 2022.03.11-ний өдөр өргөн мэдүүлсэн, ***анхны хэлэлцүүлэг***/ | 13-56 |

***Монгол Улсын Их Хурлын 2022 оны хаврын ээлжит чуулганы***

***04 дүгээр сарын 21-ний өдөр /Пүрэв гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 10 цаг 04 минутад Төрийн ордны “Их хуралдай” танхимд эхлэв.*

*Томилолттой: А.Адъяасүрэн, Д.Бат-Эрдэнэ, Б.Жавхлан;*

*Чөлөөтэй: Х.Болорчулуун, Л.Оюун-Эрдэнэ, Ж.Чинбүрэн;*

*Эмнэлгийн чөлөөтэй: С.Батболд, Ж.Бат-Эрдэнэ, Б.Жаргалмаа, Г.Мөнхцэцэг,*

*Д.Өнөрболор, Ш.Раднаасэд;*

*Тасалсан: Х.Нямбаатар;*

*Хоцорсон: С.Амарсайхан-42 минут, Ц.Анандбазар-04 минут, П.Анужин-11 минут, Б.Баярсайхан-30 минут, Б.Бейсен-07 минут, С.Ганбаатар-23 минут, Х.Ганхуяг-17 минут, Ц.Даваасүрэн-29 минут, Т.Доржханд-12 минут, Б.Дэлгэрсайхан- 16 минут, Ж.Мөнхбат-18 минут, Б.Саранчимэг-2 цаг 57 минут, Д.Цогтбаатар-23 минут, О.Цогтгэрэл-19 минут, Б.Энхбаяр- 40 минут.*

**Нэг.*Монгол Улсын засаг захиргаа, нутаг дэвсгэрийн нэгж, түүний удирдлагын тухай хууль /Шинэчилсэн найруулга/-тай бусад хууль тогтоомжийг нийцүүлэх зорилгоор боловсруулсан хуулийн төслүүд*** */*Засгийн газар 2022.01.05-ны өдөр өргөн мэдүүлсэн, ***эцсийн хэлэлцүүлэг***/

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, дэд дарга У.Бямбасүрэн, мөн газрын Хууль, эрх зүйн газрын дарга Н.Мягмар нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Г.Баяртуяа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул нар байлцав.

**Төслийг эцсийн хэлэлцүүлэгт бэлтгэсэн тухай Төрийн байгуулалтын байнгын хорооноос гаргасан танилцуулгыг Улсын Их Хурлын гишүүн Ё.Баатарбилэг танилцуулав.**

Байнгын хорооны танилцуулгатай холбогдуулан Улсын Их Хурлын гишүүн Ж.Сүхбаатар, Д.Сарангэрэл нарын тавьсан асуултад **Улсын Их Хурлын гишүүн Ё.Баатарбилэг** хариулж, тайлбар хийв.

Монгол Улсын засаг захиргаа, нутаг дэвсгэрийн нэгж, түүний удирдлагын тухай хууль /Шинэчилсэн найруулга/-тай бусад хууль тогтоомжийг нийцүүлэх зорилгоор боловсруулсан хуулийнтөслүүдийг эцэслэн батлуулах бэлтгэл хангуулахаар **Төрийн байгуулалтын байнгын хороон**д шилжүүлэв*.*

*Уг асуудлыг 10 цаг 13 минутад хэлэлцэж дуусав.*

***Хоёр.Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** /Улсын Их Хурлын гишүүн С.Бямбацогт нарын 4 гишүүн 2020.01.13-ны өдөр өргөн мэдүүлсэн, ***эцсийн хэлэлцүүлэг***/

Хэлэлцэж буй асуудалтай холбогдуулан Монголбанкны Дэд ерөнхийлөгч Г.Энхтайван, Монголбанкны Хууль, эрх зүйн газрын Эрх зүйн бодлогын хэлтсийн захирал Б.Эрдэнэхуяг, Соёлын яамны Соёлын өвийн газрын дарга Б.Даваацэрэн, Стандарт, хэмжил зүйн газрын Үнэт металлын сорьцын хяналтын газрын дарга Б.Бэхбат нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Ш.Ариунжаргал, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

**Төслийг эцсийн хэлэлцүүлэгт бэлтгэсэн тухай Эдийн байнгын хорооноос гаргасан танилцуулгыг Улсын Их Хурлын гишүүн С.Чинзориг танилцуулав.**

Улсын Их Хурлын гишүүн Т.Аубакир, С.Бямбацогт нар үг хэлэв.

*Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн**төслүүдийн**талаар* ***Эдийн засгийн*** *байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Г.Занданшатар:** 1.Төслийн 6 дугаар зүйлийн 6.1.3 дахь заалтыг доор дурдсанаар өөрчлөн найруулах:

“6.1.3.Монголбанкны хүсэлтийн дагуу түүх, соёлын хосгүй үнэт дурсгалт зүйлийг Эрдэнэсийн санд шилжүүлэх талаар шийдвэр гаргах;” **гэсэн саналыг дэмжье гэсэн санал хураалт явуулъя.**

**Зөвшөөрсөн: 39**

**Татгалзсан: 14**

**Бүгд: 53**

**73.6 хувийн саналаар дэмжигдлээ.**

2.Төслийн 14 дүгээр зүйлийн 14.3 дахь хэсгийг доор дурдсанаар өөрчлөн найруулах:

“14.3.Эрдэнэсийн сангаас эрдэнэсийг бусад газар шилжүүлэх, байршуулах, тээвэрлэх ажлыг энэ хуулийн 14.4-т заасан журмын дагуу гүйцэтгэнэ.” **гэсэн саналыг дэмжье гэсэн санал хураалт явуулъя.**

**Зөвшөөрсөн: 41**

**Татгалзсан: 13**

**Бүгд: 54**

**75.9 хувийн саналаар дэмжигдлээ.**

3.Төслийн15 дугаар зүйлийг доор дурдсанаар өөрчлөн найруулах:

“**15 дугаар зүйл.Иргэн, хуулийн этгээдийн эрх, үүрэг**

15.1.Иргэн, хуулийн этгээд нь эрдэнэсийн санд худалдах эрдэнэсийг сорьцын асуудал эрхэлсэн төрийн захиргааны байгууллагаар сорьц тогтоолгон баталгаажуулсан байх үүрэгтэй.

15.2.Иргэн, хуулийн этгээд нь эрдэнэсийн санд худалдах болон хадгалуулах эрдэнэсийн үнэ, хөлс, бусад нөхцөлийг хэлэлцэн тохирох эрхтэй.” **гэсэн саналыг дэмжье гэсэн санал хураалт явуулъя.**

**Зөвшөөрсөн: 26**

**Татгалзсан: 29**

**Бүгд: 55**

**47.3 хувийн саналаар дэмжигдсэнгүй.**

4.“Хууль хүчин төгөлдөр болох хугацааг 2022 оны 06 дугаар сарын 01-ний өдрөөс байхаар тогтоох.” **гэсэн саналыг дэмжье гэсэн санал хураалт явуулъя.**

**Зөвшөөрсөн: 39**

**Татгалзсан: 17**

**Бүгд: 56**

**69.6 хувийн саналаар дэмжигдлээ.**

Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийнтөслүүдийг эцэслэн батлуулах бэлтгэл хангуулахаар **Эдийн засгийн байнгын хороон**д шилжүүлэв*.*

*Уг асуудлыг 10 цаг 29 минутад хэлэлцэж дуусав.*

***Гурав.Зарим төрлийн төрийн хяналт шалгалтын үйл ажиллагааг түр зогсоох тухай хуулийн төсөл*** /Засгийн газар 2022.03.11-ний өдөр өргөн мэдүүлсэн, ***анхны хэлэлцүүлэг***/

Хэлэлцэж буй асуудалтай холбогдуулан Хууль зүй, дотоод хэргийн яамны Төрийн нарийн бичгийн дарга П.Сайнзориг, мөн яамны Хууль зүйн бодлогын газрын шинжээч Д.Сандаг, Мэргэжлийн хяналтын ерөнхий газрын дарга Б.Баасандорж, мөн газрын дэд дарга Л.Төгсбаяр, Шударга өрсөлдөөн, хэрэглэгчийн төлөө газрын Тамгын газрын дарга Б.Наранцэцэг, Нийгмийн даатгалын ерөнхий газрын Хяналт, шалгалтын газрын дарга Д.Ганзориг, Мал эмнэлгийн ерөнхий газрын Мал эмнэлгийн үнэлгээний улсын ахлах байцаагч Б.Чулуунчимэг, Монголын үндэсний худалдаа аж үйлдвэрийн танхимын дэргэдэх Хууль зүйн бодлогын зөвлөлийн гишүүн Ө.Жамбалсүрэн нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Г.Баяртуяа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

**Төслийг анхны хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Н.Энхболд танилцуулав.**

Байнгын хорооны санал, дүгнэлттэй холбогдуулан Улсын Их Хурлын гишүүн Ё.Баатарбилэг, Ц.Сэргэлэн, Н.Учрал, Г.Тэмүүлэн, С.Бямбацогт, Н.Наранбаатар, Н.Ганибал, Д.Батлут, С.Чинзориг, Б.Баярсайхан, Т.Энхтүвшин, Д.Сарангэрэл, Б.Пүрэвдорж, Ж.Сүхбаатар, Ц.Мөнх-Оргил, Ч.Хүрэлбаатар нарын тавьсан асуултад **Улсын Их Хурлын гишүүн Н.Энхболд, Б.Пүрэвдорж,** Хууль зүй, дотоод хэргийн яамны Төрийн нарийн бичгийн дарга П.Сайнзориг, Мэргэжлийн хяналтын ерөнхий газрын дарга Б.Баасандорж нар хариулж, тайлбар хийв.

Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийн анхны хэлэлцүүлэгтэй холбогдуулан Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн ажлын 5 өдрийн завсарлага авах тухай мэдэгдэж, уг асуудлаар завсарлага авав./12:57/

*Уг асуудлыг 12 цаг 57 минутад хэлэлцэж дуусав.*

***Бусад.***Улсын Их Хурлын гишүүн Ж.Эрдэнэбат, Ч.Ундрам, Д.Өнөрболор нарын урилгаар Сэлэнгэ аймгаас Монголын үндэсний шагайн харвааны улсын аварга шалгаруулах тэмцээнд оролцож буй баг тамирчид, Улсын Их Хурлын гишүүн Б.Дэлгэрсайхан, Т.Энхтүвшин нарын урилгаар Дорноговь аймгийн Иххэт сумын иргэдийн Төлөөлөгчдийн Хурлын төлөөлөгчид, төрийн албан хаагчид, Улсын Их Хурлын гишүүн Д.Сарангэрэл, Г.Амартүвшин, Т.Доржханд нарын урилгаар Хан-Уул дүүргийн иргэдийн төлөөлөл, Улсын Их Хурлын гишүүн Б.Саранчимэгийн урилгаар Баянзүрх дүүргийн 8 дугаар хорооны иргэдийн төлөөлөл Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдаанаар 3 асуудал хэлэлцэв.

Чуулганынэгдсэн хуралдааны зохион байгуулалтыг Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам, С.Энхзаяа нар хариуцан ажиллав.

*Хуралдаан 2 цаг 54 минут үргэлжилж, 76 гишүүнээс 63 гишүүн хүрэлцэн ирж, 82.9 хувийн ирцтэйгээр 12 цаг 58 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 21-НИЙ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн өдрийн амгаланг айлтгая. Гишүүдийн ирцийг танилцуулъя. Өвчтэй, чөлөөтэй, орон нутагт ажиллаж байгаа 12 гишүүн байна. Ирвэл зохих 64 гишүүнээс 39 гишүүн ирж, ирц бүрдсэн байна.

Улсын Их Хурлын 2022 оны хаврын ээлжит чуулганы дөрөвдүгээр сарын 21-ний өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуультай бусад хууль тогтоомжийг нийцүүлэх зорилгоор боловсруулсан хуулийн төслүүдийн эцсийн хэлэлцүүлэг явуулна.

Дараа нь Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг явуулна. Зарчмын дөрвөн саналтай.

Дараа нь Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийг анхны хэлэлцүүлгээ явуулна. Зарчмын зөрүүтэй зургаан саналтай. Хэлэлцэх асуудалд оръё.

**Монгол Улсын засаг захиргаа, нутаг дэвсгэрийн нэгж, түүний удирдлагын тухай хуультай бусад хууль тогтоомжийг нийцүүлэх зорилгоор боловсруулсан хуулийн төслүүдийн эцсийн хэлэлцүүлгийг явуулна.**

Төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн, Нутгийн удирдлагын дэд хорооны дарга Ёндонпэрэнлэйн Баатарбилэг танилцуулна.

**Ё.Баатарбилэг:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2022 оны нэг сарын 5-ны өдөр Улсын Их Хуралд өргөн мэдүүлсэн Монгол Улсын засаг захиргаа, нутаг дэвсгэрийн нэгж, түүний удирдлагын тухай хуультай бусад хууль тогтоомжийг нийцүүлэх зорилгоор боловсруулсан хуулийн төслүүдийн анхны хэлэлцүүлгийг Улсын Их Хурал 2022 оны дөрвөн сарын 15-ны өдрийн чуулганы нэгдсэн хуралдаанаараа хийж, эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Тус Байнгын хороо Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлд заасны дагуу 22 оны дөрвөн сарын 20-ны өдрийн хуралдаанаараа нэгдсэн хуралдааны анхны хэлэлцүүлгээр олонхын дэмжлэг авсан саналыг хуулийн төслүүдийн холбогдох зүйл, хэсэг, заалтад нэмж тусган эцсийн хэлэлцүүлэгт бэлтгэсэн төсөл болон хуулийн төслийг эцсийн хэлэлцүүлэгт бэлтгэсэн талаарх танилцуулгыг Та бүхэнд хүргүүлсэн болно.

Улсын Их Хурлын эрхэм гишүүд ээ,

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуультай бусад хууль тогтоомжийг нийцүүлэх зорилгоор боловсруулсан хуулийн төслүүдийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг хэлэлцэн шийдвэрлэж өгөхийг та бүхнээс хүсье.

Анхаарал тавьсанд Баярлалаа.

**Г.Занданшатар:** Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу? Сарангэрэл гишүүнээр тасаллаа. Даваажанцангийн Сарангэрэл гишүүн асуулт асууна.

**Д.Сарангэрэл:** Та бүхэнд өглөөний мэнд хүргэе. Монгол Улсын засаг захиргаа, нутаг дэвсгэрийн нэгж түүний удирдлагын тухай хуулийн төсөл маань бусад хууль тогтоомжтой нийцүүлэх ийм гол зорилготойгоор хэлэлцэгдээд явж байгаа. Тэгээд өнөөдөр нэгжийн тухай л би нэг зүйл хөндөх гээд байгаа юм л даа. Улаанбаатар хот маань 171 хороотой байсан. Одоо 203 хороотой болоод нэгжийн тоо нэмэгдээд байгаа юм. Тэгээд энэ, тухайлбал аймагт ч гэсэн баг байгаа. Улаанбаатар хотод бол хороо, иргэдтэйгээ хамгийн ойрхон байдаг нэгж. Тэгээд харамсалтай нь бол энэ хороо зүгээр нэг ийм төрийг ард иргэдийг холбох гүүр ч юм уу, ямар нэгэн тийм эрх мэдлийн санхүүжилтийн боломж нь нээх байхгүй. Тэгээд яг ард иргэдийнхээ өмнө тулгамдаад байгаа зарим нэг жижиг, сажиг асуудлыг ч шийдвэрлэж чадахгүй иргэдийн бухимдлыг төрүүлээд байгаа ийм асуудал байгаад байгаа юм.

Энэ хуулиар тодорхой хэмжээний ямар нэгэн боломж, үүд хаалга нээгдсэн зүйл байгаа юу л гэж би Баатарбилэг гишүүдээсээ асуух гээд байгаа юм.

**Г.Занданшатар:** Байнгын хороо, ажлын хэсэг Ёндонпэрэнлэй Баатарбилэг гишүүн хариулъя.

**Ё.Баатарбилэг:** Сарангэрэл сайдын асуултад хариулъя. Тэгэхээр энэ хууль бол нэгжийн хуулийг дагаж мөрдөж байгаа, нэгжийн хуулийг дагаж гарсан энэ олон хуулиудыг нэгжийн хуультай нийцүүлж, редакцын болон зарим нэг зохицуулалтын юмнуудыг нь бол хөндсөн ийм хууль. Яг тэр нэгжийн хууль дээр нэмж баг, хорооны талаар нэмж тусгасан тийм зүйл бол байхгүй. Одоогоор бидний бас өнгөрсөн хугацаанд баталсан Үндсэн хуулийн нэмэлт, өөрчлөлттэй холбогдуулж нэгжийн хуульд томоохон өөрчлөлт орсон. Засаг захиргаа, нутаг дэвсгэрийн нэгж шинэчилсэн найруулгаар батлагдсан. Энэ хуультай нийцүүлж бусад бүх хууль тогтоомжууд 140 гаруй хууль тогтоомжийг нийцүүлж байгаа. Тэрнээс шинээр яг баг, хороотой холбоотой заалт бол байхгүй.

**Г.Занданшатар:** Ажлын хэсгийн гишүүн Жамъянхорлоогийн Сүхбаатар нэмж хариулъя.

**Ж.Сүхбаатар:** Сарангэрэл гишүүн бас их чухал асуудал хөндөж байна л даа. Тэгээд яг энэ сүүлд бас яриад байгаа нөгөө таны, та нарын яриад байсан юм чинь нэгжийн хууль гарчихсан чинь нөгөө хорооны төсөв чинь их тусдаа их аятайхан болно гэсэн чинь яачхав гээд байгаа юм. Яг нэгжийн хуульд бол ийм заалт байгаа шүү дээ. Дүүргийн төсөвт анх удаа бид нар зааж өгсөн байхгүй юу. Хуульд ерөөсөө байгаагүй. Тусгайлан хорооны төсвийг тусгайлан заана гэж заалт орчихсон байхгүй юу. Тэгсэн сая нэгжийн хуулийг хэрэгжүүлэх гээд явж байхад манай дүүргүүдийн эргээд асуусан чинь тэр хорооны төсөвт дээр өөрчлөлт ороогүй байна лээ.

Дүүргүүдийн орлого сайжирсан уу гэвэл сайжирсан шүү дээ бас, энийг худлаа гэж үгүйсгэх юм байхгүй юм шүү. Манай Чингэлтэй дүүрэгт бол бас л хэдэн тэрбум төгрөгийн орлого бол гараад л ирсэн шүү дээ. Тэгээд би бол энэ асуудал дээр бол Засгийн газарт бол асуудал тавиад л байгаа. Тэгээд энэ хороод дээрээ тэр Сарангэрэл гишүүний хэлээд байгаа тэр хороод дээрээ дүүргүүд зүгээр энэ нэгжийн хуулиа хэрэгжүүлээд л, өмнөхтэйгөө харьцуулбал мөнгийг нь нэмээд энэ ажиллах боломж нэг удаа ингээд тэр дусаадаг ч байна уу тусалж явмаар байгаа байхгүй юу. Дандаа нэгжийн хууль хэрэгжиж эхлээгүй байхад л энэ аймар хууль болсон л гээд байгаа юм. Тэгээд яасан бэ гэхээр л үгүй ээ намайг эргүүлэн татаж ч магадгүй юм шиг байна, хурлыг татан буулгачхаж магадгүй юм шиг байна гээд. Тэр нөхцөлүүд нь бол аягүй хэцүү заалтуудтай байхгүй юу. Юу юугүй татан буулгах, татчихаад янз бүр болгочих юм байхгүй. Гол юм юу байв гэхээр зэрэг энэ хороогоо бэхжүүлнэ гэдэг бол хороогоо жижиглэхийн нэр бол биш. Үнэхээр энэнтэй бол санал нэг байгаа. Энэ бол яг нэгжийн хууль юм уу, бидний ажлын хэсгийн юмтай холбоотой юм бол байхгүй. Одоо энэ бол Нийслэлийн иргэдийн хурал, нийслэлийн удирдлагын хувьд бодлогоо бас бодох ёстой.

Хорооныхоо бэхжүүлнэ гэдэг чинь орон тооны хувьд, төсвийн хувьд, материаллаг баазын хувьд нэмэгдүүлж, бэхжүүлэхийг хэлж байгаа болохоос биш жижиглэж хүч, хөрөнгө тарааж хаяна гэсэн үг биш юм байгаа юм. Энийг бол бас гишүүдийн хэлж байгаа шүүмжлэл, асуугаад байгаа зүйл бол үнэн. Нэг хэсэг бол яах вэ яг ярьсан юм. Манайхан чинь заавал хийж байж мэддэг байхгүй юу. Үгүй ээ, энэ хороогоо жижиглэчихээр байна гэдэг яриа бол бас бараг арваад жил яригдсан байхгүй юу. Энэ арай л том байна гээд, сумтай харьцуулах юм бол 20 мянган хүнтэй байна, 15 мянган хүнтэй байна гээд. Тэгээд жижиглэе гэдэг юм явсан байх. Яг жижиглээд ирэнгүүт тэр нь буруу л байсан байгаа байхгүй юу. Одоо ингээд л ирэнгүүт буцаад л шүүмжлэл эхэлж байгаа юм. Тэгэхээр заавал ингэж арьс, махан дээрээ буруу юмыг хийж байж мэдрээд байгаа байхгүй юу. Тэгэхээр манай энэ Засгийн газрын Хэрэг эрхлэх газрын нөхдүүд байж байна, энэ Нямдорж сайд байж байна. Энэ Засгийн газар бас энэ нэг юмаа жижиглэдэг.

Манжийн үед бол Монголыг 70 хошууг 70 хошуу болгож жижиглэсэн, 7 хошуу. Одоо 330 сум болчихсон байгаа. Одоо ингээд л баг хороо нь жижгэрээд байдаг. Монголын хөрөнгө, хүч болохоор бага. Энэ их, дээд сургуулиуд дээр ч гэсэн Монголын төрийн өмчийн 6 сургууль чинь 300 тэрбум төгрөгийн төсөвтэй гэж байгаа ш дээ. 6-уулаа хуваагдчихсан. Тэгээд хүч нь бас тарамдчихсан, нийлүүлэх шаардлагатай жишээлбэл. Ингэхээр Монголын хөгжлийн асуудал бол нэгжийн хууль дээр юу харагдаад байна вэ гэхээр яг таны хэлдгээр томсгох байхгүй юу, бүр цаашаа 203 хороо биш 100 хороотой болох ёстой байхгүй юу, бүр томсгож. Энэ хороодын тоог багасгаад 100 хүчирхэг мөнгө цаастай асуудал шийддэг хороо байгуулах ёстой байхгүй юу эсрэгээрээ.

Харин тэр СӨХ бусад тэр орон сууцын тэр хамтарч ажилладаг нөхөрлөл, айл хөршийн холбоог хөгжүүлэх ёстой байхгүй юу. Тэр хавьдаа, community хавьдаа тэр жижиг нэгжүүд нь сайн дураараа сайн ажилладаг. Ийм юм бол гарцаагүй байгаад байгаа. Энийг бол бас энэ Их Хурлын индэр дээрээс бас хэлэх ёстой. Нэгжийн хуулиа зөв ойлгож, шинэ цагт бол энэ орчин үеийнхээ шаардлагад нийцэж ажилламаар байгаа юм. Түүнээс биш янз бүрийн байдлаар орон тоо бий болгоод л хүн амьтан ажилд аваад ингээд л яваад байгаа юм бол яг үнэнийг хэлэхэд манай нийслэлийн удирдлагууд бас анхаарах ёстой.

Ер нь аймгууд ч гэсэн дээ. Энэ багийг жижиглээд л. Тэгээд энэ яриа чинь бол та хэд санаж байгаа шүү дээ. Багийг жижиглэж байгаа нь иргэдэд ойртуулж байгаа юм төрийн үйлчилгээг, энэ бол шал худлаа зүйл шүү гэдгээ хэлмээр байна.

**Г.Занданшатар:** Гишүүд асуулт асууж, хариулт авч дууслаа. Монгол Улсын засаг захиргаа, нутаг дэвсгэрийн нэгж, түүний удирдлагын тухай хуультай нийцүүлэн боловсруулсан хууль тогтоомжийг нийцүүлэх зорилгоор боловсруулсан хуулийн төслүүдийг эцэслэн батлах бэлтгэл хангуулахаар Төрийн байгуулалтын байнгын хороонд шилжүүлж байна.

**Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн эцсийн хэлэлцүүлгийг явуулна.**

Төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулгыг Улсын Их Хурлын гишүүн Содномын Чинзориг танилцуулна. Эрдэнэсийн сангийн тухай хуулийн шинэчилсэн найруулгын төслийн Байнгын хорооны санал, дүгнэлт.

**С.Чинзориг:** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн С.Бямбацогт, Ж.Бат-Эрдэнэ, Л.Мөнхбаатар нараас 2020 оны нэгдүгээр сарын 13-ны өдөр Улсын Их Хуралд өргөн мэдүүлсэн Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийн анхны хэлэлцүүлгийг 2022 оны дөрөвдүгээр сарын 14-ний өдрийн Улсын Их Хурлын чуулганы нэгдсэн хуралдаанаар хэлэлцэн шийдвэрлэж, төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

Тус байнгын хороо 2022 оны дөрөвдүгээр сарын 19-ний өдрийн хуралдаанаараа дээрх хуулийн төслүүдийг эцсийн хэлэлцүүлэгт бэлтгэсэн тухай асуудлыг хэлэлцэж, нэгдсэн хуралдааны анхны хэлэлцүүлгээр олонхын дэмжлэг авсан зарчмын зөрүүтэй саналуудыг төсөлд тусган, төслийн агуулга, зарчмыг алдагдуулахгүйгээр үг хэллэг, дэс дараалал, хууль зүйн техникийн шинжтэй засваруудыг хийсэн.

Нэгдсэн хуралдаанаар анхны хэлэлцүүлэг явуулах үед Байнгын хорооноос төслийн 6 дугаар зүйлийн 6.1.3 дахь заалтыг өөрчлөн найруулахаар санал бэлтгэснийг хуралдаан даргалагчаас. Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1 дэх заалтыг үндэслэн гүйцээн боловсруулах чиглэл өгсний дагуу ажлын хэсгээс Монголбанкны хүсэлтийн дагуу түүх, соёлын хосгүй үнэт дурсгалт зүйлийг эрдэнэсийн санд шилжүүлэх талаар шийдвэр гаргах гэсэн зарчмын зөрүүтэй саналын томьёолол бэлтгэснийг Байнгын хорооны хуралдаанд оролцсон гишүүдийн олонх дэмжсэн болно.

Байнгын хорооны хуралдаанаар хуулийн төслийн эцсийн хэлэлцүүлгийг явуулах үед ажлын хэсгийн гишүүдийн зүгээс төслийн 14 дүгээр зүйлийн 14.3 дахь хэсэг, 15 дугаар зүйл, 18 дугаар зүйлийг Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3 дахь заалтыг үндэслэн дахин санал хураалгахаар саналын томьёолол бэлтгэснийг Байнгын хорооны хуралдаанд оролцсон гишүүдийн гуравны хоёроос доошгүй нь буюу 80 хувь нь дэмжсэн болно.

Нэгдсэн хуралдааны анхны хэлэлцүүлгээр олонхын дэмжлэг авсан зарчмын зөрүүтэй саналуудыг төсөлд тусган эцсийн хувилбарын төсөл болон эцсийн хэлэлцүүлгийн үеэр санал хураалгахаар нээлттэй үлдээсэн зарчмын зөрүүтэй саналын томьёоллыг Та бүхэнд тараасан болно.

Улсын Их Хурлын эрхэм гишүүд ээ,

Эрдэнэсийн сангийн тухай хууль, шинэчилсэн найруулгын төсөл, Эрүүгийн хуульд нэмэлт, өөрчлөлт оруулах тухай, Гаалийн тариф, гаалийн татварын тухай хуульд нэмэлт, өөрчлөлт оруулах тухай, Төрийн болон албаны нууцын тухай хуульд өөрчлөлт оруулах тухай, Зөрчлийн тухай хуульд өөрчлөлт оруулах тухай, Ашигт малтмалын тухай хуульд өөрчлөлт оруулах тухай, Нэмэгдсэн өртгийн албан татварын тухай хуульд өөрчлөлт оруулах тухай хуулийн төслүүдийн эцсийн хэлэлцүүлгийг явуулсан талаарх Эдийн засгийн байнгын хорооны танилцуулга, зарчмын зөрүүтэй саналыг хэлэлцэн шийдвэрлэхийг Та бүхнээс хүсэж байна.

Баярлалаа.

**Г.Занданшатар:** Энэ зарчмын зөрүүтэй 4 санал байгаа. Байнгын хорооноос гаргасан санал дүгнэлттэй холбогдуулж асуулт асуух гишүүд байн уу? Алга байна.

Байнгын хорооноос гаргасан зарчмын зөрүүтэй дөрвөн саналын томьёоллоор санал хураалт явуулна. Сандагийн Бямбацогт гишүүнээр тасаллаа, Сандагийн Бямбацогт үг хэлнэ. Дараа нь санал хураалттай, гишүүд санал хураалтад бэлдээрэй.

**С.Бямбацогт:** Энэ Эрдэнэсийн сангийн тухай хуулийн шинэчилсэн найруулгыг 2019 онд Ундараа гишүүн, Ж.Бат-Эрдэнэ гишүүн, Бямбацогт, Мөнхбаатар гээд гишүүд өргөн барьсан юм. Тэгээд үндсэндээ хоёр, гурван жил гаруй хэлэлцээд батлагдах гэж байна. Эрдэнэсийн сангийн харилцааг зохицуулах орчин үе, өнөөдрийн шаардлагад нийцүүлэх ийм шаардлага өргөн барьсан. Тэгээд энэ дээр бол бас нэг гол хөндөгдөж байгаа асуудал сорьцын лаборатори, сорьцын хяналтыг зөвхөн төрийн байгууллага тогтоох ганцхан тийм лабораторитой. Зөвхөн түүндээ тогтоолгодог. Түүнээсээ болоод олон төрлийн, янз янзын хэл ам гардаг. Сорьцыг зөв, буруу тогтоосон, түүнээс учирсан эрсдэлийг төр хариуцах гээд асуудлууд үүсдэг байсан юм.

Тэгээд энэ сорьцын хяналтын байгууллагыг зөвхөн төрийн байгууллага биш төрөөс гадна бас итгэмжлэгдсэн хуулийн этгээдүүд бас хийж хэрэгжүүлж болохоор хоорондоо тодорхой хэмжээнд өрсөлдөөн бий болох, мөн бас сорьц тогтоолгох гэсэн иргэд, алт олборлогч аж ахуйн нэгж байгууллага, иргэн хурдан шуурхай үйлчлүүлэх, төрд бас сорьцын зөрүүнээс болж үүсэж байгаа эрсдэлийг багасгах зорилгоор хэд хэдэн лабораториуд бас ажиллаж болохоор уул нь хуульд тусгасан байсан. Тэгээд энэ Эдийн засгийн байнгын хороон дээр хэлэлцэж байх явцад чуулган дээр ч гэсэн яригдаж байхад энэ сорьцын хяналттай холбоотой, сорьц тогтоохтой холбоотой байгууллагууд маань юу болчхов? Энэ зөвхөн хуучнаараа үлдчихэв үү? Их Хурлын гишүүдийн өргөн барьсан бас уян хатан байх, мөн Байнгын хороон дээр бас яригдаад, ажлын хэсэг дээр яригдаад бас уян хатан бас сорьцын лабораториуд бас олон байх. Энэ бодлого маань үлдсэн үү, үлдээгүй юу, юу болсон бэ? Энэ талаар нь хариулж өгөөч.

**Г.Занданшатар:** Эдийн засгийн байнгын хороо, Содномын Чинзориг гишүүн.

**С.Чинзориг:** Бямбацогт гишүүний асуултад хариулъя. Иргэн, хуулийн этгээд нь эрдэнэсийн санд худалдах эрдэнэсийн сорьцын асуудал эрхэлсэн төрийн захиргааны байгууллага, тэгээд хувийн хэвшлээр бас баталгаажуулж болно гэсэн ийм хуулийн төсөл бол анх бол орж ирсэн, тэгээд Байнгын хороон дээр энэ санал анхны хэлэлцүүлгийг хийх, хэлэлцэх үед бол олонхын дэмжлэг аваад Улсын Их Хурлын чуулганы анхны хэлэлцүүлгээр бол орж ирсэн. Тэгээд чуулган дээр анхны хэлэлцүүлгийг хийх явцад гишүүдээс гаргасан саналын дагуу саналаар энэ эрдэнэсийн санд худалдах эрдэнэсийг, сорьцыг бол зөвхөн асуудал эрхэлсэн төрийн захиргааны байгууллага л сорьц тогтоож байх нь зүйтэй.

Ялангуяа энэ эрдэнэсийн сантай холбоотой асуудал, энэ бол төрийн энэ хяналтад, төрийн захиргааны байгууллага нь сорьц тогтоодог байх нь зүйтэй гээд. Ингээд хуулийн анхны хэлэлцүүлэг дээр бол энэ төсөл бол унасан юм. Сая эцсийн хэлэлцүүлэг бэлдэх явцдаа ажлын хэсэг, Байнгын хороон дээр ярьж байгаад, яриад эрдэнэсийг сорьцыг асуудал эрхэлсэн, эрдэнэсийн санд худалдах эрдэнэсийг зөвхөн сорьцын асуудал эрхэлсэн төрийн захиргааны байгууллагаар сорьц тогтоолгон баталгаажуулж байх ёстой гэсэн ийм зарчмын зөрүүтэй саналаар бол орж ирж байгаа юм.

Нөгөө хуулийн этгээд сорьц тогтоох ийм бас эрхтэй байна гэдэг нь л хасагдаад, зөвхөн сорьцын асуудал эрхэлсэн төрийн захиргааны байгууллага сорьц тогтоож байхаар гэсэн ийм зарчмын зүйтэй санал бол орж ирж байгаа юм.

**Г.Занданшатар:** Одоо хураах санал хураалт дээр байна Бямбацогт гишүүнээ. 15.1, 15 дугаар зүйл дээр. Тэн дээр л ярих ёстой юм байна. Гишүүд асуулт асууж, хариулт авч дууслаа. Зарчмын зөрүүтэй саналын томьёоллоор санал хураалт явуулна. Эрдэнэсийн сангийн тухай хуулийн шинэчлэн найруулгын төслийн талаарх зарчмын зөрүүтэй саналын томьёолол, Эдийн засгийн байнгын хороо дэмжсэн санал.

1.Төслийн 6 дугаар зүйлийн 6.1.3 дахь заалтыг доор дурдсанаар өөрчлөн найруулах:

“6.1.3.Монголбанкны хүсэлтийн дагуу түүх, соёлын хосгүй үнэт дурсгалт зүйлийг Эрдэнэсийн санд шилжүүлэх талаар шийдвэр гаргах;” Санал гаргасан. Эдийн засгийн байнгын хороо.

Бүртгэлийн санал хураалт, анхны санал хураалт учраас бүртгэлийн санал хураалт явуулъя. Энэ бүртгэлд ороогүй гишүүд анхаараарай, энэ Туваан гишүүн, Пүрэвдорж, Ганбат, Анандбазар байгаа гишүүд эсрэг санал ч гараад байна шүү. Санал хураалт, одоо жинхэнэ. Саяын Эдийн засгийн байнгын хорооны дэмжсэн 6.1.3-аар санал хураалт явуулъя. 39 гишүүн дэмжиж, 73.6 хувийн саналаар энэ санал дэмжигдлээ.

2.Төслийн 14 дүгээр зүйлийн 14.3 дахь хэсгийг доор дурдсанаар өөрчлөн найруулах:

“14.3.Эрдэнэсийн сангаас эрдэнэсийг бусад газар шилжүүлэх, байршуулах, тээвэрлэх ажлыг энэ хуулийн 14.4-т заасан журмын дагуу гүйцэтгэнэ.”Санал гаргасан Эдийн засгийн байнгын хороо. Санал хураалт, 41 гишүүн дэмжиж, 75.9 хувийн саналаар санал дэмжигдлээ.

3.Төслийн15 дугаар зүйлийг доор дурдсанаар өөрчлөн найруулах:

“15 дугаар зүйл.Иргэн, хуулийн этгээдийн эрх, үүрэг

15.1.Иргэн, хуулийн этгээд нь эрдэнэсийн санд худалдах эрдэнэсийг сорьцын асуудал эрхэлсэн төрийн захиргааны байгууллагаар сорьц тогтоолгон баталгаажуулсан байх үүрэгтэй.

15.2.Иргэн, хуулийн этгээд нь эрдэнэсийн санд худалдах болон хадгалуулах эрдэнэсийн үнэ, хөлс, бусад нөхцөлийг хэлэлцэн тохирох эрхтэй.” Санал гаргасан Эдийн засгийн байнгын хороо.

Аубакир гишүүнээр, Бямбацогт гишүүний хэлээд байсан асуулт чинь энэ байна шүү дээ тээ. Аубакир гишүүнээр тасаллаа. Бямбацогт гишүүн, Аубакир гишүүн, Тогтохсүрэн дарга.

**Т.Аубакир:** Энэ санал хураалгах гэж байгаа зүйл дээр нэг асуулт байна. Энэ эрдэнэсийн санд худалдах эрдэнэсийг эрдэнэс тэдгээрээр хийсэн эдлэлийг сорьцын асуудал эрхэлсэн төрийн захиргааны төв байгууллагаар сорьц тогтоолгон баталгаажуулсан байх үүрэгтэй бөгөөд.

**Г.Занданшатар:** Аубакир гишүүнээ энэ дээр бол дэмжсэн, дэмжээгүй үг л хэл нь. Асуулт байхгүй шүү.

**Т.Аубакир:** Аан за. энэ саналыг дэмжихгүй байна. Яагаад гэхээр бас бусад сорьц тогтоодог хувийн хэвшлүүдийг хөгжүүлэхийг боомилсон маягтай заалт байгаад байна. Тийм учраас энэ саналыг дэмжихгүй байна.

**Г.Занданшатар:** Дэмжихгүй байна, Сандагийн Бямбацогт гишүүн.

**С.Бямбацогт:** Уул нь өргөн барьсан үндэслэл бол Их Хурлын гишүүдийн санаачилсан хууль дээр эрдэнэсийн сан болон Монгол улсын валютын нөөцөд тушаагдаж байгаа алтны сорьцыг аль болох ганцхан лабораториор ордог юм уу, төрийн лабораториор тогтоолгодог, түүнээсээ болж урьд нь бас эрсдэл гарч байсан тийм ээ. Сорьцыг буруу, зөв тогтоодог. Түүнээс бас төрд хохирол учруулдаг байсан. Энийг бас тодорхой хэмжээнд өрсөлдөөнтэй болгоё, нэг талаас хяналттай болгоё, харилцан бие биеэ хянадаг болгоё, мөн бас энэ эрдэнэсийн сан болон бас валютын нөөцөд байж байгаа алтыг иргэдэд тушаахдаа сорьцоо тийм үү, оочирлож, хүлээгдэж, дараалал үүсгэж, хүнд суртал гаргахгүй байя гэдэг агуулгаар уул нь өргөн барьсан юм. Тэгэхээр эрдэнэсийн санд тушааж байгаа алтыг бол тэр төрийн итгэмжилсэн лаборатори буюу төрийн захиргааны байгууллагаас тогтоосон лаборатори тогтоож болох төр өөрөө сорьцыг тогтоож болох. Бусад валютын нөөцөд тийм үү, бүрдүүлэх зорилгоор тушааж байгаа алтыг бол бас ийм өрсөлдөөнтэй харилцан хяналттай, бие биеэ хянадаг, дээрээс нь иргэдэд болон аж ахуйн нэгжүүд бас хүнд сурталгүй чирэгдэлгүй, оочир дараалал үүсгэдэггүй ийм уян хатан байвал уул нь зөв байгаа юм.

Гэтэл бүгд ерөөсөө Монголбанканд тушааж байгаа бүх алтыг ганцхан лаборатори, төрийн лаборатори л сорьцыг нь тогтооно. Тэгээд төрийн лабораторийн тогтоосон сорьц нь хаана яаж хүлээн зөвшөөрөгдөх юм, маргаан үүсвэл яах юм гэдэг юмнууд нь орхигдчих гээд байна л даа. Тийм эрдэнэсийн санд. Үгүй ээ энэ чинь хамтдаа орчхоод байгаа, харин тийм. Ялгаагүй байх шиг байна. Тэгээд энийг бас анхаараад өгөөч ээ. Тийм болохоор яг энэ заалтаараа бол үндсэндээ Монголбанканд тушааж байгаа алт эрдэнэсийн санд тушааж байгаа алт бүгд дээрээ тэр сорьцын ганцхан лабораториор орох гээд байх шиг байна шүү дээ. Тийм болохоор бас дэмжих боломжгүй байна.

**Г.Занданшатар:** Хоёр гишүүн дэмжихгүй санал хэллээ. Энэ чинь эхний, анхдугаар хэлэлцүүлэг дээр Бямбацогт гишүүний саналаар явж байгаад Даваасүрэн гишүүн санал гаргаад уначихсан билүү тээ? Санал хураалт явуулъя. Яах ёстой юм бэ энэ? Эдийн засгийн байнгын хороо, Чинзориг гишүүнээ? Ямар ч байсан санал хураалт явуулаа. Өөе Чинзориг гишүүн энэ яах ёстой юм бэ тэгээд? Салгачихсан юм уу? Тэгээд энэ заалтыг дэмжих ёстой тийм ээ? Эдийн засгийн байнгын хорооны дэмжсэн саналыг дэмжье гэсэн саналын томьёоллоор санал хураалт явуулъя.

Энэ чинь эцсийн хэлэлцүүлэг шүү дээ тээ. Чиглэл өгөх боломжгүй, уначхаад энэ төслөөрөө үлдэнэ шүү дээ тээ. Төслөөрөө үлдэхэд зөрчил байх уу Эдийн засгийн байнгын хороо? Энэ санал уналаа, дэмжигдсэнгүй ээ. Дараагийн.

4.Хууль хүчин төгөлдөр болох хугацааг 2022 оны 6 дугаар сарын 1-ний өдрөөс байхаар тогтоох. Санал гаргасан Эдийн засгийн байнгын хороо. Санал хураалт, 39 гишүүн дэмжиж, 69.6 хувийн саналаар энэ санал дэмжигдлээ.

Зарчмын зөрүүтэй саналын томьёоллоор санал хураалт явуулж дууслаа. Эрдэнэсийн сангийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг эцэслэн батлах бэлтгэл хангуулахаар Эдийн засгийн байнгын хороонд шилжүүлж байна. Дараагийн асуудалд оръё.

Дараагийн асуудалд оръё. **Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийн анхны хэлэлцүүлгийг явуулна.**

Төслийн анхны хэлэлцүүлгийг явуулсан талаар Төрийн байгуулалтын байнгын хорооны санал, дүгнэлтийг Улсын Их Хурлын гишүүн, Улсын Их Хурлын Халдашгүй байдлын дэд хорооны дарга Нямаагийн Энхболд танилцуулна.

**Н.Энхболд:** Улсын Их Хурлын дарга эрхэм гишүүд ээ,

Монгол улсын засгийн газраас 22 оны гурван сарын 11-ний өдөр Улсын Их Хуралд өргөн мэдүүлсэн Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийн хэлэлцэх эсэх асуудлыг Улсын Их Хурал 22 оны гурван сарын 4-ний өдрийн чуулганы нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн.

Улсын Их Хурлын даргын 22 оны гурван сарын 25-ны өдрийн 43 дугаар захирамжаар дээрх хуулийн төслийг Байнгын хороо болон чуулганы нэгдсэн хуралдаанаар хэлэлцүүлэх, бэлтгэл хангах үүрэг бүхий ажлын хэсгийг байгуулж, ажлын хэсгийн ахлагчаар Улсын Их Хурлын гишүүн Энхболд, бүрэлдэхүүнд нь Улсын Их Хурлын гишүүн Адьяасүрэн, Ганбаатар, Доржханд, Жаргалмаа, Мөнх-Оргил, Пүрэвдорж, Энхбаяр, Цэрэнпунцаг нар, мөн ажлын дэд хэсгийг Хууль зүй, дотоод хэргийн яам, Мэргэжлийн хяналтын ерөнхий газар, Шударга өрсөлдөөн, хэрэглэгчийн төлөө газар, Нийгмийн даатгалын ерөнхий газар, Эм,эмнэлгийн хэрэгслийн хяналт зохицуулалтын газар, Монголын үндэсний худалдаа аж үйлдвэрийн танхим, Мал эмнэлгийн ерөнхий газар зэрэг холбогдох байгууллагуудаас албан тушаалтнуудыг оролцуулан байгуулж ажилласан болно.

Дэд ажлын хэсэгт орж ажилласан холбогдох байгууллагуудаас хуулийг үйлчлэх хугацаанд төрийн эрх бүхий байгууллагуудын зүгээс төлөвлөгөөт болон төлөвлөгөөт бус хяналт шалгалтыг нэг аж ахуйн нэгжид давхардуулан хийхгүй байх, төрийн эрх бүхий байгууллагаас хийсэн шинжилгээний дүн, дүгнэлтийг хяналт шалгалтыг хэрэгжүүлэх эрх бүхий байгууллага харилцан хүлээн зөвшөөрч, хяналт шалгалтын байгууллагууд хоорондоо харилцан уялдаатай ажиллах, төрийн эрх бүхий байгууллагуудын зүгээс ноцтой осол аваар, халдварт өвчин, хордлого зэрэг хүний амь нас, эрүүл мэнд, хүрээлэн буй орчинд бодитой хохирол учирснаас бусад тохиолдолд амралтын болон нийтээр амрах баярын өдрүүд, худалдаа, үйлдвэрлэл, ажил үйлчилгээний ачаалалтай оргил цаг үед төлөвлөгөөт болон төлөвлөгөөт бус хяналт шалгалтыг хийхгүй байх, Монгол улсын нэгдэн орсон худалдааг хөнгөвчлөх хэлэлцээрийн хэрэгжилтийг хангаж, экспортын бүтээгдэхүүнд олгож буй гэрчилгээ, импортын мэдэгдэл, түүнчлэн давхардуулан хийж байгаа хяналт шалгалт болон хянан магадалгаа олгож байгаа баримт бичгүүдийн давхардлыг арилгах, гадаад худалдааны талаарх мэдээллийг худалдааны нэгдсэн порталд тогтмол байршуулах зэрэг саналуудыг гаргасан байна.

Мөн Зарим төрлийн төрийн хяналт шалгалтын үйл ажиллагааг түр зогсоох тухай хууль баталсантай холбогдуулан авах арга хэмжээний тухай Улсын Их Хурлын тогтоолын төслийг боловсруулан Байнгын хороо болон чуулганы нэгдсэн хуралдаанаар хэлэлцүүлэх нь зүйтэй гэж ажлын хэсэг, Байнгын хороо үзсэн.

Улсын Их Хурлын гишүүн Пүрэвдорж Дэлхийн мал, амьтны эрүүл мэндийн байгууллагын стандарт болон Мал, амьтны эрүүл мэндийн тухай хуульд заасны дагуу малын эрүүл мэндийг хамгаалах, малын гаралтай бүтээгдэхүүний ариун цэврийн шаардлагыг хангуулах зорилготой мал эмнэлэг, хорио цээрийн хяналтын чиг үүргийг Мал эмнэлгийн ерөнхий газарт бүрэн хамааруулж, тус газраас олгож байгаа мал эмнэлгийн олон улсын гэрчилгээг үндэслэн гаалийн бүрдүүлэлт хийх талаарх саналыг ажлын хэсгийн танилцуулгад тусгуулсан байна.

Хуулийн төсөлд иргэдийн оролцоог хангах зорилгоор Монгол улсын цахим системээр дамжуулан олон нийтээс тухайн төсөлтэй холбогдуулан санал авахад иргэн Мягмардорж төслийн хоёрдугаар зүйлийг дэмжиж буйгаа илэрхийлсэн санал ирүүлсэн болно.

Тус Байнгын хороо 22 оны дөрвөн сарын 20-ны өдрийн хуралдаанаараа хуулийн төслийн анхны хэлэлцүүлгийг хийж, Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасан журмын дагуу хурлаа явуулж дараах санал дүгнэлтийг гарган Та бүхэнд танилцуулж байна.

Байнгын хорооны хуралдаанаар хуулийн төслийн анхны хэлэлцүүлгийг явуулах үед ажлын хэсгээс боловсруулсан Төрийн хяналт шалгалтын тухай хуульд заасан төлөвлөгөөт хяналт, шалгалтыг хүний амь нас, эрүүл мэнд, хүрээлэн буй орчинд учруулж болзошгүй хор хохирол, үр дагаврыг харгалзан их эрсдэлтэй объектод хийдэг байх, иргэн, хуулийн этгээд дотоод хяналт шалгалтаа зохион байгуулж, бүтээгдэхүүн, ажил, үйлчилгээ, үйл ажиллагаа, тоног төхөөрөмж, хөдөлмөрийн аюулгүй байдлыг ханган ажиллах, хүчин төгөлдөр болох хугацааны талаар нийт зарчмын зөрүүтэй зургаан санал гаргасныг Төрийн байгуулалтын байнгын хорооны хуралдаанд оролцсон гишүүдийн олонх нь дэмжсэн болно.

Хэлэлцүүлгийн үед ажлын хэсгээс хуулийн төслийн өөрчлөлтүүдийн талаар Улсын Их Хурлын гишүүн Оюунчимэг, Баатарбилэг нар асуулт асууж, хариултаа авсан. Байнгын хороо, ажлын хэсгээс гарсан зарчмын зөрүүтэй саналын томьёоллыг нэг бүрчлэн хэлэлцэж, санал хураалт хийж, бэлдсэн зарчмын зөрүүтэй саналын томьёолол болон анхны хэлэлцүүлэгтэй болсон талаар Байнгын хорооны санал, дүгнэлтийг Та бүхэнд хүргүүлсэн.

Эрхэм гишүүд ээ,

Зарим төрлийн төрийн хяналт шалгалтын үйл ажиллагааг түр зогсоох тухай хуулийн төслийн анхны хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

Анхаарал тавьсанд Баярлалаа.

**Г.Занданшатар:** Ажлын хэсгийн гишүүдийг танилцуулъя. Хууль зүй, дотоод хэргийн яамны Төрийн нарийн бичгийн дарга Пүрэвжавын Сайнзориг, Мэргэжлийн хяналтын ерөнхий газрын дарга Барсүрэнгийн Баасандорж, Мэргэжлийн ерөнхий газрын дэд дарга Лхагвасүрэнгийн Төгсбаяр, Хууль зүй, дотоод хэргийн яамны Хууль зүйн бодлогын газрын дарга Дорждэрэмийн Цолмон, Шударга өрсөлдөөн, хэрэглэгчийн төлөө газрын тамгын газрын дарга Батцэсэмийн Наранцэцэг, Нийгмийн даатгалын ерөнхий газрын Хяналт шалгалтын газрын дарга Дулаанжаргалын Ганзориг, Монголын үндэсний худалдаа аж үйлдвэрийн танхимын орлогч дарга Базарваанийн Намжилсүрэн, Мал эмнэлгийн ерөнхий газрын Мал эмнэлгийн үнэлгээний улсын ахлах байцаагч Борхүүгийн Чулуунчимэг, Монголын үндэсний худалдаа аж үйлдвэрийн танхимын дэргэдэх Хууль зүйн бодлогын зөвлөлийн гишүүн Өлзийдэлгэрийн Жамбалсүрэн, Хууль зүй, дотоод хэргийн яамны Хууль зүйн бодлогын газрын шинжээч Доржхүүгийн Сандаг.

Байнгын хорооны санал дүгнэлттэй холбогдуулан асуулт асуух Улсын Их Хурлын гишүүн байна уу? Чимэдийн Хүрэлбаатар гишүүнээр тасаллаа. Ёндонпэрэнлэйн Баатарбилэг гишүүн асуулт асууна.

**Ё.Баатарбилэг:** Тэгэхээр энэ хуулийн төслийг хэлэлцэх эсэх Байнгын хорооны болон чуулганы хуралдаан дээр би бас хэлж байсан. Тэр ямар чиглэлийн хяналт шалгалтуудыг гурван жил, гурван жил шүү дээ. 24 он хүртэл зогсоож байгаа юм бэ гэдэг дээр бол нэлээд эргэлзээтэй зүйлс байсан л даа. Тэгээд энэ дээр яах вэ, төрийн, хүний амь нас, эрүүл мэнд, хүрээлэн буй орчинд учруулж болзошгүй хор хохирол, үр дагаврыг нь харгалзан их эрсдэлтэйгээс бусад объектод гэж арай жаахан зөөлрүүлж орж ирж байгаа юм байна лээ. Тэгэхдээ энэнд их эрсдэлтэйгээс бусад гээд энэ хууль санаачлагчдаас бидэнд өгсөн танилцуулга байгаа юм л даа. Нийтдээ бага эрсдэлтэй 36779, дунд эрсдэлтэй буюу 56 хувь нь 77784 ширхэг ийм объект байгаа байхгүй юу жишээлэхэд. Тэгэхээр энэ 77мянга, 36 мянга гээд зуун арван хэдэн мянган объектод жишээлэхэд энэ хяналт шалгалтын үйл ажиллагаа гурван жилийн хугацаанд явуулахгүй л болж байгаа юм л даа. Энэ объект гэдгийг чухам юу гэж үзэж байгаа юм. Тэр зам, гүүр энэ тэр нь орох юм уу, үгүй юм уу гээд.

Нөгөө талаараа эрсдэлтэй гэдэг юманд яаж үнэлэгдэх юм? Байгаль орчны асуудлууд, ялангуяа энэ хууль бус уул уурхай асуудлууд чинь энэнд яаж эрсдэлтэй гэж үнэлэгдэх юм? Ямар ч үйл ажиллагаа явуулаагүй, онгон байгалиараа байгаа газрыг эрсдэлтэй энэ тэр гэж дүгнэх үү, үгүй юу? Тэгж байтал энэ дээр гурван жилийн хугацаанд хяналт шалгалтын үйл ажиллагаа явуулахгүй байж байгаад нөхөж баршгүй хор хохирол учрагдсан байвал хэн хариуцах вэ гэдэг ийм асуудлууд л босож ирээд байгаа юм л даа. Тэгээд энэ дээр бол би маш их эргэлзээд дахин дахин асуугаад байгаа нь энэ.

Нөгөө талаараа яах вэ, хууль өргөн барьсан Хууль зүйн сайд бол хэлсэн. Нэгэнт энэ хууль батлагдаад энэ хугацаанд хүний амь нас, эрүүл мэнд, аюулгүй байдал, байгаль орчинд хор хохирол учирвал хэн хариуцах вэ гэж? Гэм буруутай нөхдүүд хариуцна гэдгийг бол Хууль зүйн сайд болон энэ хууль санаачлагчдаас бол хэлж байгаа юм. Тэр бол ойлгомжтой, гэм буруутай хүмүүс бол хариуцлагаа хүлээнэ. Тэгэхдээ энэ асуудалд яагаад хяналт шалгалтаа тавиагүй юм бэ? Та нар төр гэж байгаа юм бол хяналт шалгалтын байгууллага байгаа юм бол энийгээ шалгаж байхгүй яасан юм бэ гэдэг асуудал байнга гарч ирнэ шүү дээ, ямар нэг асуудал гарвал. Төрийн байгууллагууд, төрийн хяналт шалгалтын байгууллагууд энэ хариуцлагаас мултрахгүй шүү дээ. Энэнээс нэг мултарчих юм шиг л юм тайлбар эхэндээ яваад байсан. Тэгэхээр энэ энэ бол маш их эргэлзээтэй асуудал болчхоод байгаа юм.

Тэгээд бол үндсэндээ бидэнд тараасан энэ материалаар бол зуу гаруй мянган, зуун гуч, дөчөөд мянган объектоос бол зуу гаруй мянган объектод бол бага эрсдэлтэй болон дунд эрсдэлтэй гэсэн энэ объектуудад бол хяналт шалгалтын ажил, өргөдөл, гомдол гаргахгүй бол иргэдээс санал, хүсэлт, өргөдөл, гомдол гаргахгүй бол хяналт шалгалт явахгүй нь байна. Их эрсдэлтэй гэж байгаа 20 гаруй мянган объектод л хяналт шалгалт, төлөвлөгөөт хяналт шалгаж явах нь байна шүү гэдгийг бол зориуд энэ Их Хурлын гишүүд бас байж байгаа учраас хэлье.

Эцэст нь ахин хэлэхэд, би бол зүгээр санал хэлж байгаа. Ахин хэлэхэд төрийн хяналт шалгалтын байгууллага хяналт шалгалт явуулаагүйгээс болоод хүний амь нас, эрүүл мэнд, аюулгүй байдал, байгаль орчинд хор хохирол учирсан байх юм бол энэ дээр хариуцлагаас мултрахгүй шүү. Ингэж босго бууруулж орж ирж байгаа хуулиуд бол сүүлийн үед нэлээн байна. Энэ худалдан авах ажиллагаанаас холбоотойгоор.

**Г.Занданшатар:** Хэн хариулах вэ? Нямаагийн Энхболд гишүүн, ажлын хэсэг хариулъя.

**Н.Энхболд:** Юуны өмнө энэ хуулийг Засгийн газраас бизнес, бизнесийн үйл ажиллагаа явуулж байгаа, үйлдвэрлэл, үйлчилж байгаа байгууллагуудад төрийн хяналт шалгалт явуулах эрх бүхий байгууллагуудаас давхардаж очдог, зэрэг зэрэг хийдэг, дарамт учруулдаг энэ зүйлүүдийг аль болохоор багасгах зориулалтаар зохицуулалт хийе гэсэн агуулгаар яаралтай хэлэлцүүлэх дэгтэйгээр оруулж ирсэн.

Энийг бас хэдий яаралтай хэлэлцүүлэгтэйгээр орж ирсэн ч гэсэн бид нар бараг сар гаруй ярьж байна. Нэлээд их ярьсан. Баатарбилэг гишүүний хэлж байгаатай бол санал нэг байгаа. Өчигдөр өдөр Байнгын хороон дээр ч гэсэн ярьсан. Ингэж ярьж байгаад зориуд ажлын хэсгээс санал боловсруулахдаа энэ эрсдэлдээ дүгнэлтээ хийж байгаад төлөвлөгөөт шалгалтууд явуулж болно гэдэг зүйлийнхээ араас яг саяынх шиг үйлдвэрлэл, үйлчилгээ эрхэлж байгаа байгууллагууд өөрсдөө бас тодорхой хариуцлагатай байх ёстой. Энэнийхээ дагуу дотоодын хяналт шалгалт, мониторинг юмнуудаа бүгдийг нь хийж явна. Хэдийгээр төрийн эрх бүхий байгууллагаас энд эрсдэлтэй гэж, харьцангуй бага эрсдэлтэй, эсвэл эрсдэл бага гэж үзээд хяналт шалгалт хийгээгүй байж байтал тэр байгууллагууд ямар нэгэн алдаа дутагдал гаргасан. Тэр нь хүний эрүүл мэнд, амь нас, байгаль орчин бусад салбарт хорол хохирол учруулсан бол хариуцлагаа хүлээнэ ээ, хүлээнэ. Энэ үүнийг их тодорхой ярьсан.

Дээр нь бас энэ эрсдэлийг нь тэгээд ер нь яаж үнэлж, хэн үнэлж байх юм бэ гээд асууж байгаа, ийм асуудлууд бас гарсан. Засгийн газраас 2012 онд гарсан шалгуур үзүүлэлт батлах тухай гээд, хяналт шалгалтын объектын эрсдэлийг тодорхойлох, аль ангилалд хамааруулах вэ гэдгийн тухай их том журам байдаг юм байна. Энэ журмын дагуу хяналт шалгалтын байгууллагууд бол үйл ажиллагаагаа тасралтгүй явуулж байна. Түүнээс таамгаар энд нь бага, тэнд нь дунд, энд нь их гээд орхихгүй. Өөрөөр хэлбэл шалгалт хийх, төлөвлөгөөт шалгалт хийхгүй байгаа ч гэсэн энэний цаана холбогдох эрх бүхий байгууллагууд, үүрэг бүхий байгууллагууд энэ хяналт үнэлгээ, эрсдэлийн үнэлгээгээ бол тогтмол хийж явна гэсэн ийм энэ бол зарчим.

Тэгээд өөрсдөө их том, ийм зузаан журам байдаг юм байна лээ, маш олон салбарыг хамруулсан, түүн дотор сая Баатарбилэг гишүүний хэлж байгаа тэр зам, гүүр энэ тэр гэвэл жишээ нь хамрагдах уу гээд хамрагдана. Бүгдээрээ л энэ эрсдэлийн үнэлгээ юмнууд бол тогтмол явж байна. Энийгээ үндэслээд энд нь төлөвлөгөөтэй хийе, энд нь эрсдэл харьцангуй бага байна гээд төлөвлөгөөтэй хийхгүй. Ингэснээрээ нөгөө хяналт шалгалтын тоог нь цөөлөх, дарамтыг багасгах ийм чиглэлээр ажиллана гэж тооцож энэ хуулийнхаа төслийг боловсруулж Байнгын хороогоор хэлэлцүүлж оруулж ирсэн.

Дахиад давтаад хэлэхэд бол манай дээр төлөвлөгөөт шалгалт хийгдээгүй учраас бид нар хариуцлагыг нь хүлээхгүй гэсэн асуудал гарахгүй, гарах ёсгүй гэдгийг хэлье.

**Г.Занданшатар:** Гишүүн Цэдэвийн Сэргэлэн асуулт асууна.

**Ц.Сэргэлэн:** Би энэ хуулийг дэмжиж байгаа юм. Ер нь бол энэ төрийн бүх шатны байгууллагуудын хүнд суртлыг бий болгодог нэг хүчин зүйл, нэг хөрс нь бол энэ олон төрлийн давхацсан хяналт шалгалт байдаг. Дээрээс нь энэ олон төрлийн зөвшөөрөл, тусгай зөвшөөрлүүд энэ болгон бол энэ төрийн хүнд суртлыг бий болгодог маш шимтэй хөрс нь байдаг. Тэгээд энийг аль болохоор байхгүй болгох хэрэгтэй. Бидний муу хэлээд байдаг байсан, одоо ч муу хэлдэг энэ социалист системд ч гэсэн хүнд суртлыг чинь муулдаг л байсан, шүүмжилдэг л байсан шүү дээ. Майковскийн шүлэг байдаг. “Болдогсон бол хүнд суртлыг чононоос дутуугүй хэмлэх юм сан” гэж, тэгэхлээр хүнд суртал гэдэг бол нийгмийн хөгжилд маш их чөдөр тушаа болдог, ард иргэдийг бухимдуулдаг, нийгмийн сэтгэл зүйд нөлөөлдөг ийм асуудал. Тэгэхлээр хүнд суртлыг бий болгодог зүйлийн нэг нь бол би энэ хяналт шалгалт гэж боддог юм. Ялангуяа давхардсан хяналт шалгалтууд. Харин өнгөрсөн Төсвийн тухай хуулийг дагаж орж ирсэн хуулиар Монгол улсын хил дээр давхацсан олон хяналт шалгалт байсныг нэгтгэж их зөв голдиролд нь оруулсныг ард түмэн, олон түмэн талархалтай хүлээж авсан тухай олон мэдээлэл гарсан байна лээ. Тэгээд энэ шиг энэ олон чиг үүргийн давхардалтай хяналт шалгалтуудыг нэгтгэх ёстой гэсэн би бодолтой байгаа юм. Тэгээд энэ утгаар нь би ажлын хэсгээс нэг зүйл асууя гэж бодлоо.

Ер нь мэргэжлийн хяналтыг салбар салбарт нь байвал яадаг юм. Өөрөөр хэлбэл уул уурхайн чиглэлийн хяналт шалгалтууд Уул уурхай, хүнд үйлдвэрийнхээ яамны харьяанд, яг мэргэжлийнх нь хяналт нь тэндээ байдаг. Барилга, хот байгуулалттай холбоотой энэ хяналт шалгалтууд нь Барилга, хот байгуулалтынхаа яаманд байдаг гэх мэтчилэн. Энэ урьд нь байсан бас туршлага л даа. Энэ ер нь цаашдаа ийм байвал ер нь яасан юм гэсэн би бодоод байгаа юм.

Хоёрдугаарт иргэд рүү чиглэсэн хяналт шалгалтуудыг аль болохоор байхгүй болгох хэрэгтэй. Жижиг, дунд үйлдвэрлэл эрхэлж байгаа, жижиг, дунд бизнес эрхэлж байгаа иргэдийг хяналт шалгах нэрээр дарамталдаг, ажил хийх боломжгүй болгодог, бизнес хийх боломжгүй болгодог. Тэгээд энэний цаана авлига, хүнд суртал янз бүрийн л юмнууд байдаг. Тийм учраас үндэсний аюулгүй байдалд л нөлөөлөхгүй юм бол бусад төрлийн энэ жижиг хяналт шалгалтуудыг аль болохоор цөөрүүлэх байхгүй болгох, хүнд суртлыг багасгах ийм чиглэл рүүгээ бид явах ёстой гэсэн би зарчмын концепц хэлж байгаа юм.

Ер нь бол болж өгвөл энэ иргэдийнхээ өөрсдийнх нь чаддаг, өөрсдийнх нь хүссэн амьжиргаагаа аваад явах, амьдралд нь нэмэр болох юу хийж болохоор байна, таван төгрөг олох боломж байна уу тэрийг нь чөлөөтэй тавьж өгөх ёстой, либерал. Зах зээлийн хатуу хууль бий өрсөлдөөн. Өрсөлдөөний явцад ялгараад үлдэнэ. Энэ бол өөрөө хууль, хэн нэгний хүсэл зорилгоос үл хамаардаг хууль. Энэ хуульд нь захируулаад нийгмийн энэ давхарга бүлгүүдийн амьжиргааг цаашид нь сайжруулахад чиглэгдсэн ийм чөлөөтэй бодлогыг явуулах ёстой гэсэн би байр суурийг хэлдэг юм. Энэ юуг хэлээд байна вэ гэхлээр хийж чаддаг юмаа хий чөлөөтэй, төрөөс энэ дээр ямар нэгэн дарамт шахалт, хяналт шалгалт байхгүй. Ганцхан юм л тавина. Тэр юу стандарт.

**Г.Занданшатар:** Нямаагийн Энхболд гишүүн, ажлын хэсэг.

**Н.Энхболд:** Ер нь мэргэжлийн хяналт салбар салбартай байвал ямар вэ гэсэн асуулт, нэг л асуулт байна гэж бодож байна. Энийг олон жил бид нар янз бүрээр ярьж ирсэн юм. Нэг бөөгнүүлээд л нэг салбарт нь аваачаад л, дахиж буцаагаад л дахиж нэгтгээд л яваад ирсэн юм. Тэгээд тухай тухайн үед л өөрчлөх болгондоо л яг тэр үедээ л маш их, нээрээ тийм байна шүү гэж бодогдохоор аргументууд ярьж байгаад өөрчлөөд ирсэн байдаг юм. Тийм учраас нэг ийм түүхтэй.

Яг өнөөдөр ямар байвал зохистой вэ гээд асууж байна. Манай ажлын хэсэг бол одоо энэ хүчин төгөлдөр мөрдөгдөж байгаа төлөвлөгөөт шалгалтуудыг түр зогсоох тухай асуудлыг хэлэлцсэн ажлын хэсэг. Тийм учраас цаашдаа ер нь энийг салбар салбарт нь байлгах уу, нэгдсэн журмаар байх уу гэдгийг бол манай ажлын хэсэг дээр яриагүй, Байнгын хороон дээр ч яриагүй. Тэгэхээр одоо би хэрэв хариулбал зүгээр хувийнхаа байр суурийг л хэлэх ийм байдалтай байна. Ер нь бол цаашдын чиг хандлагын талаар засаг дээр, мэргэжлийн хяналтын байгууллагуудын зүгээс бодож байгаа, төлөвлөж байгаа зүйл байвал энэ дээр Баасандорж дарга нэмээд товчхон хариулчих нь зүйтэй болов уу гэж бодож байна.

**Г.Занданшатар:** Зочид танилцуулъя. Улсын Их Хурлын гишүүн Жаргалтулгын Эрдэнэбат, Чинбатын Ундрам, Дамдинсүрэнгийн Өнөрболор нарын урилгаар Сэлэнгэ аймгийн Монголын үндэсний шагайн харвааны улсын аварга шалгаруулах тэмцээнд оролцож буй баг тамирчид Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс спортын өндөр амжилт, сайн сайхныг хүсэн ерөөе.

Ням-Осорын Учрал гишүүн асуулт асууна. Баасандорж дарга нэмэх юм уу? 82, Баасандорж дарга нэмж хариулъя.

**Б.Баасандорж:** Сэргэлэн гишүүний асуултад хариулъя. Үндсэн хоёр асуулт асуулаа. Нэг дэх асуулт нөгөө салбар салбарт нь байвал явах вэ гэсэн асуулт асууж байна. Тэгэхээр 2002 оноос өмнө яг улсын хяналтын алба гэж байсан. Мөн яам яаман дээр нь яг тухайн салбар салбараараа энэ хяналтууд байсан. Тэгээд 2002 оны хуулийг гаргахад бол яг нэлээн үзэл баримтлалын түвшинд бол нэлээн судалгаа хийсэн байдаг юм байна лээ. Тэгэхээр яагаад нэгтгэсэн бэ гэхээр, харин одоо бас 20 жилийн хугацаанд яг сайн тал муу талаа судлаад үзэхээр бас яг нэгдсэн тогтолцоонд шилжүүлсэн маш олон сайн талууд бол байна. Энэ нь яг зүйтэй гэдэг судалгаануудыг олон улсын байгууллагуудаас гаргасан судалгаанууд ч байгаа юм. Хэрвээ салбар салбарт нь буцаах юм бол нөгөө, одоо жишээ нь нэг байгууллага дээр эрүүл мэндийн талаас нь нэг шалгалт ирнэ, хөдөлмөрийн аюулгүй байдлаас нь шалгалт ирнэ, байгаль орчны талаас нь бас нэг шалгалт ирнэ, дэд бүтэц талаас нь гээд бүх салбар яамнууд нэг байгууллага дээр шалгалт оччихно.

Тэгэхээр бүр илүү нөгөө аж ахуйн нэгждээ илүү дарамт болох болов уу гэдэг байдал ажиглагдаж байгаа. Ер нь дэлхийн улс орнууд яг энэ нэгдсэн тогтолцоонд шилжих тал руу шилжиж байгаа юм байна лээ. Одоогийн байдлаар 5 орон бол яг энэ мэргэжлийн хяналтын нэгдсэн тогтолцоонд шилжчихсэн байдаг. Гагцхүү бид нар цаашдаа улам яаж энэ тогтолцоогоо гүнзгийрүүлэх юм бэ гэдэг дээр бид нар их эрсдэлтэй, бага эрсдэлтэй, дунд эрсдэлтэйгээ ялгаад энэ бага эрсдэлтэй төрийн хяналт шалгалтуудаа аль болох тэр мэргэжлийн холбоодууд руу нь шилжүүлээд, төрийн хяналт шалгалтыг бол зөвхөн их эрсдэлтэй дээр нь. Ялангуяа хүний амь нас, байгаль орчин, эрүүл мэндэд ноцтой хохирол учруулах их эрсдэлтэй юу руу бол төрийн хяналт шилжүүлэх нь зүйтэй гэдэг дээр бол санал нэг байгаа юм, Засгийн газрын зүгээс. Таны хэлсэн нөгөө иргэд рүү чиглэсэн хяналт шалгалтыг байхгүй болгох хэрэгтэй гэдэг дээр би бол санал нэг байна.

Ялангуяа street food гээд байдаг үйлдвэрлэл үйлчилгээ, гудамжинд үйлдвэрлэл үйлчилгээ явуулдаг. Энийг бол аль болох дүүргүүд дээр байгаа, аймгууд дээр байгаа үйлдвэр, үйлчилгээний хяналт тавьдаг газрууд байдаг. Тэд нар нь хяналтаа тавиад, Мэргэжлийн хяналтын газар нь өөрөө үйлдвэрлэлийн технологийн том үйлдвэрлэл явуулдаг, өндөр хэмжээний. Энэ чиглэл рүүгээ их эрсдэлтэй үйлдвэрлэл, үйлчилгээ рүүгээ илүү анхаарах нь зүйтэй гэдэг дээр бас санал нэг байна.

**Г.Занданшатар:** Цэдэвийн Сэргэлэн гишүүн тодруулж асууя. Нэг минут.

**Ц.Сэргэлэн:** Баасандорж даргын хариултаас харж байхад энэ иргэд рүү чиглэсэн ялангуяа жижиг, дунд үйлдвэрлэл эрхэлж байгаа, үйлчилгээ эрхэлж байгаа иргэдийнхээ чиглэсэн хяналт шалгалтыг тэр дүүрэг, хороо, хорин, засаг захиргааныхаа нэгж рүү шилжүүлээд яг цэвэр мэргэжлийнхээ энэ хяналт шалгалтыг төвлөрүүлье гэсэн. Энэ бас санал нэг байна. Баярлалаа, энэ зөв концепц гэж би хэлэх гэсэн юм.

Ер нь бол хяналт шалгалт гэдэг бол зааж өгдөг, зааварлаж өгдөг, болохгүй юмыг нь хэлж өгдөг. Стандарт мөрдөж байна уу үгүй юу гэдгийг нь өөрсдөд нь тайлбарлаж өгдөг, стандартыг маш сайн ойлгуулж өгдөг. Энэ чиглэл рүүгээ эхэлж яваад ялангуяа иргэд нэг байшин барилаа гэхэд та ийм хундамаа тавихдаа ингэх ёстой шүү. Дээврээ тавихдаа ингэх ёстой шүү, ийм стандарт мөрддөг юм шүү гэдэг энэ концепц руу яваад үнэхээр чихгүй толгой оргиод байвал хариу…/минут дуусав./

**Г.Занданшатар:** Ер нь цаашдаа энэ стандартын асуудлын экспорт, бүх юм л стандарт л байгаа юм л даа. Стандартын газрын дарга ажлын хэсэгт орох ёстой л хүмүүсийн нэг. Байнгын хороо эцсийн хэлэлцүүлэг учраас, Ням-Осорын Учрал гишүүн.

**Н.Учрал:** Энэ хяналт шалгалт, өөрчлөлт шинэчлэлт, сэргэлт гээд үгнүүдийг чинь бид нар ч талхисаар байгаад бүр моодноос гарна гэдэг шиг болчихлоо л доо. Тэрнээс биш хяналт шалгалт хийдэг бол нөгөө механизм нь өөрөө буруу, дээрээс нь сонсогдохдоо буруу ойлгодог, хяналтыг хийж байгаа хүмүүсийнх нь чадавх муу учраас иргэд бол хяналт, шалгалтад бол итгэхээ больсон. Уг нь бол энэ хяналт, шалгалт чинь яг манай энэ дарга нарын хэлээд байгаагаар үнэхээр тэр зөвлөн туслах чиг үүрэгтэй байх юм бол хяналт шалгалт бол иргэдийнхээ аюулгүй байдлыг нь л хангуулахад төр оролцож байгаа л хэлбэр шүү дээ. Энэ чинь буруу зүйл биш. Тэгэхээр энэ хуулийг чинь дагуулаад нуухыг нь авах гэж байгаад нүдийг нь сохолчхов уу гэдэг нэг зүйл дээр бол би их гайхаж байна. Сая анхны хэлэлцүүлэг дээр орж ирсэн.

Бид бол 2010 онд Эм, эмнэлгийн хэрэгслийн хуулийг батлан гаргасан. Тэгээд төрөөс эмийн талаар баримтлах бодлогоо ч гаргасан,14-18 онд Аудитын газраас дүгнэлт хүртэл гарч байсан юм байна лээ. Тухайн үед бол 44 аж ахуйн нэгж байсан. 63 нь тусгай зөвшөөрөлтэй. Эндээс бол эргээд харахад бол энэ урьдчилан сэргийлэх хяналтаар 2016 онд бол 519 нэр төрлийн эмийн бүртгэлд бүртгэгдээгүй, зөрүүтэй эм бол бүртгэгдэж байсан. Тэгээд нөгөө GMP-ийнхэн шаардлагыг нь хангаагүй, эрсдэлтэй гэж ингэж үнэлэгдэж байсан. Энэ бол нөгөө нэг төлөвлөгөөт шалгалтын үр дүнд бий болж байгаа юм. Нэг ёсондоо бол иргэд биднээс юу хүсэж байна вэ гэхээр яг адилхан орцтой, яг адилхан нэртэй, яг адилхан эм мөртөө үйлчилгээ нь дөрөв, тав дахин бага байна. Гаднаас импортоор орж ирж байгаа эмүүд чинь яг тухайн оронд нь очиж авснаас дөрөв дахин бага байна. Хугацаа нь хэтрээгүй гээд дээр нь тэмдэглэгээтэй мөртөө хугацаа нь хэтэрчихсэн. Тэгээд нөгөө нэг тухайн эм нь хулхи уу, жинхэнэ үү гэдгийг нь ялгах тийм лаборатори бас алга. Тэгэхээр ийм байдалтай болчихлоо. Тэгэхээр энэ иргэдийнхээ Үндсэн хуулиар олгогдсон эрүүл аюулгүй орчинд амьдрах эрхийг нь бид нар ер нь хэрхэн хангах вэ гэдэг дээр бас эргэж хармаар юм шиг байгаа юм.

Тэгэхээр энэ хуулийг гаргаж ирснээрээ ялангуяа энэ эмийн хяналтыг яах юм бэ. Төлөвлөгөөт хяналтуудаа хийхгүйгээр энэ эмийн хяналтыг сайжруулна гэж угаасаа байхгүй. Тэгэхээр би бол Мэргэжлийн хяналтын газар бол одоо тэр сайн лабораториудаа байгуулах төсөв, мөнгөө хурдхан шиг шийдээд, бас энэ Шадар сайд байна. Энэ хил гаалиуддаа, энэ лабораториудаа байгуулах ёстой. Тэгж байж энэ иргэдтэйгээ шаардлага хангасан нэр төрлийн эмийн бүртгэлд бүртгэгдсэн эмүүдээр хангахгүй бол Монголд ямар ч эм уугаад үйлчилгээ нь маш тааруу. Тэгээд энэ хил хорио цээр дээр гээд жишээ нь энэ боомтууд дээр чинь зөвхөн Гаалийн ерөнхий газар ажиллаад байна шүү дээ. Тэгээд энэ чинь чадавх байгаа юм уу. Мэргэжлийн хяналт чинь хил дээр ажиллахаа больчихсон байна лээ шүү дээ. Тэгээд энэ хилээр орж ирж байгаа эмүүд дээр Мэргэжлийн хяналт хяналт тавихгүй, Энэ гааль мэднэ гээд суух юм байна лээ шүү дээ. Тэгээд энэ Төрийн хяналт шалгалтын хуулийг гаргаж ирчихдэг.

Энэ эмээр чинь олон жил бизнес хийгээд өөрсдийнхөө төлөөлөгч нараа, яам тамгын газрууд дээр байршуулчихсан. Хоёр, гурван эмийн нэг бүлэг үүсчхээд байна шүү дээ. Ард иргэдийнхээ эрүүл амьдрах эрхийг нь зөрчиж, эмээр бизнес хийдэг. Ийм байдал газар авлаа. Тэгэхээр та бүхэн энэ хяналт шалгалтын энэ хуулиар энэ эмийн хяналтыг хэрхэн зохицуулах гэж байгаа юм. Тэгээд бид бол Их Хурлын даргын үүрэг өгснөөр бол э м, эмнэлгийн хэрэгслийн хяналтын түр хороог бол байгуулах ийм бас тогтоолын төслийг санаачилж байгаа юм. Тэгээд та нар энэ хуулиараа хяналт шалгалтыг нь хүчингүй болгоно. Тэгээд гааль наадхыг чинь мэднэ, бид хамаагүй гэж ингэж суух уу?

**Г.Занданшатар:** Нямаагийн Энхболд гишүүн, Байнгын хороо, ажлын хэсгийн дарга.

**Н.Энхболд:** Эмийн салбар өндөр эрсдэлтэй байгаа гэдгийг бүгдээрээ мэдэж байгаа. Тэгэхээр энэ хууль гараад эмийн салбартаа хяналт шалгалт хийхээ больчихно гэсэн үг байхгүй л дээ. Энэ дотор бол тухайлан хүний амь нас, эрүүл мэнд дотор чинь эм орж байгаа шүү дээ. Энийг харгалзаж үзээд их эрсдэлтэйгээс бусад объектод төлөвлөгөөт хяналт, шалгалт хийхгүй гэж байгаа юм. Тэгэхээр онцолж заана гэдэг бол энэ эрсдэлтэй салбар, энд эрсдэлийнхээ үнэлгээг ч хийнэ. Энэ шалгалт ялангуяа эмийн хувьд бол тогтмол явагдаж байна гэж, төлөвлөгөөт шалгалтууд нь явагдаж байна гэж ойлгож ажлын хэсэг энэ дээр хандсан. Байнгын хороо ч ингэж хандсан гэж бодож байгаа. Нэмж тайлбарлах зүйл байвал Хууль зүйн яам, эс үгүй бол Баасандорж дарга аль нэг нь нэмээд хариулчих юм.

**Г.Занданшатар:** 82, Барсүрэнгийн Баасандорж Мэргэжлийн хяналтын ерөнхий газрын дарга.

**Б.Баасандорж:** Учрал гишүүний асуултад хариулъя. Энэ хуулийн төсөл дээр зарчмын зөрүүтэй нэг санал орж байгаа. Тэр нь хүний амь нас, эрүүл мэнд, хүрээлэн байгаа орчинд учруулж болзошгүй хор хохирол, үр дагаврыг харгалзан их эрсдэлийг бас бусад объектод төлөвлөгөөт хяналт, шалгалтыг хийхийг хориглосон. Тэгэхээр өөрөөр хэлбэл их эрсдэлтэй, таны сая жишээ авсан эм, эмнэлгийн хэрэгслийн асуудалд төлөвлөгөөт хяналт шалгалт явагдана. Эрсдэлийн тооцоог гагцхүү жишээ нь эм, эмнэлгийн хэрэгсэлтэй холбоотой асуудал дээр ярья л даа. Тэгэхээр манайх асуудал болгоныг мэргэжлийн хяналт гэж, Мэргэжлийн хяналтын ерөнхий газар гэж хянах ёстой гээд байдаг.

Ялангуяа сүүлийн жилүүдэд Мэргэжлийн хяналтын ерөнхий газар хийж байсан хяналтуудыг маш олон салгасан. Жишээ нь Мал эмнэлгийн ерөнхий газар байна гээд одоо давхцаад л явж байгаа. Малд мал бүтээгдэхүүн болох хүртэл нь Мал эмнэлгийн ерөнхий газарт хяналт тавьдаг, Мэргэжлийн хяналт ч хяналт тавьдаг. Энэ эмнэлгийн хэрэгсэл, эм, эмнэлгийн хэрэгсэл хоёр жилийн өмнөөс агентлаг бий болсон. Тэгээд тэр тухайн агентлаг манайхаас байцаагчийн эрх авдаг. Ер нь Мэргэжлийн хяналтын ерөнхий газраас байцаагчийн эрх авдаг 16 байгууллага байдаг. Энэ 16 байгууллага тухай тухайн чиглэлээрээ хяналтыг тавьж байх ёстой. Тэгэхээр энэ байгууллагууд маань би яг өнөөдөр эрсдэл дээр суурилж төлөвлөгөөт хяналт шалгалтыг хийж байна уу гэдэг дээр бол маш эргэлзээтэй. Ер нь бараг хийдэггүй гээд хэлэхэд бараг болно доо. Ер нь мал эмнэлэг, эм эмнэлэг хоёр Мэргэжлийн хяналтаас салсан болохоороо эрсдэлийн удирдлагын нэг тодорхой түвшний бас олон жил, хэдэн жил хийсэн болохоор төлөвлөгөөт хяналт шалгалтуудыг эрсдэл дээр суурилж хийдэг.

Бусад агентлагууд нь бол ер нь төлөвлөгөөт хяналт, шалгалтыг хийхдээ эрсдэл дээр суурилж байна уу гэдэг нь асуудалтай байгаа юм. Энэ хуулийг дагаад нэг тогтоолын төсөл орж байгаа. Тэр тогтоолын төсөл дээр энэ төрийн хяналт шалгалтыг хийдэг энэ 17 байгууллага нэгдсэн энэ эрсдэл дээр суурилсан төлөвлөгөөт хяналт шалгалтыг хийнэ шүү. Тэгээд нэгдсэн хяналт шалгалтын төлөвлөгөөг жил болгон эрсдэл дээр суурилж байж гаргаарай гэсэн, харин нэг давуу заалт тогтоол дээр орж байгаа юм. Тэгэхээр эм, эмнэлгийн хэрэгсэл дээр Учрал гишүүнээ төлөвлөгөөт хяналт шалгалтууд, төлөвлөгөөт хяналт, шалгалт эрсдэл дээрээ суурилаад явагдана гэж ойлгож болно.

**Г.Занданшатар:** Ням-Осорын Учрал гишүүн тодруулж асууя.

**Н.Учрал:** Энэ хуулийн яг ач холбогдол нь юу юм бэ? Жишээ нь энэ хууль дээр чинь дөрөвдүгээр зүйл дээр Монголбанк, Санхүүгийн зохицуулах хороо, Татвар, Гааль, Нийгмийн даатгал, Эрүүл мэндийн даатгал, Хүүхэд гэр бүлийн хөгжлийн асуудал хариуцсан эрх бүхий байгууллагаас хийх хяналт шалгалтад энэ хууль нэгдүгээр зүйл болон гуравдугаар зүйл хамаарахгүй. Энэ чинь татвар бүхэлдээ, гааль, нийгмийн даатгал, зохицуулах хорооноос хийдэг хяналтууд хамаарахгүй гэж байгаа байхгүй юу. Тэгэхээр энэ хууль чинь ер нь ингэж гарлаа гээд яг ямар үр дүнтэй юм? Эсвэл мэргэжлийн хяналт явуулдаг их эрсдэлтэй дээр бас хянах юм байна, бусад дээр нь л хяналт хийхгүй, төлөвлөгөөт хяналт хийхгүй байгаа, төлөвлөгөөт бус хяналтаа хийгээд явна л гэж байгаа юм байна шүү дээ.

Тэгэхээр энэ хууль гарлаа гээд ямар яг ач холбогдолтой юм? Тэгээд дээрээс нь наад чинь их эрсдэлтэй гэж үзлээ гээд наад аудитын газрын дүгнэлтээс гарсан тэр эмийн хяналт дээр бол аудитын газар их эрсдэлтэй гэж үзээгүй. GMP-гийн шаардлагыг нь хангаагүй, стандартад нийцээгүй л хийнэ гэсэн. Тэгэхээр энэ эмийн хяналт чинь бол их эрсдэлгүй гэж хэлээд л зугтах нь байна шүү дээ.

**Г.Занданшатар:** Нямаагийн Энхболд гишүүн асуултад хариулъя. Тодруулгад хариулъя.

**Н.Энхболд:** Ямар ач холбогдолтой, ач холбогдолтой юм уу, үгүй талаар хэлэлцэх эсэх үеэр олон удаа ярилцсан. Эндээс үр дүн гарна гэж тооцож байгаа. Зориуд бүр бид нар Засгийн газраас зөвхөн хуулийн төсөл орж ирсэн, ажлын хэсэг, Байнгын хороон дээр ярьж байгаад энийг дагаад бас Улсын Их Хурлаас тогтоол гаргах хэрэгтэй юм байна гэж үзээд тогтоолын төсөл явж байгаа. Энэ тусгайлан нэр заасан байгууллагуудын хувьд бол анхнаасаа ч ингэж орж ирсэн. Жишээ нь татвар бүрдүүлэхтэй холбоотой, төсөв мөнгөтэй холбоотой, ерөнхийдөө өндөр эрсдэлтэй гэж үзсэн газруудаа априори гэж ярьдаг шүү дээ. Эхнээс нь эд нар дээр бол төлөвлөгөөт шалгалтууд бол тасалдахгүй явж байх ёстой гэдэг агуулгаар ороод тэр дөрөвдүгээр заалт ороод явж байгаа юм. Бусад нь бол, ер нь анх бол…/минут дуусав./

**Г.Занданшатар:** Нямаагийн Энхболд гишүүн гүйцээж хариулъя.

**Н.Энхболд:** Засгийн газраас бол үндсэндээ хуулийнх нь үзэл баримтлалд төлөвлөгөөтэй, бүх ихэнх шалгалтын ажиллагаагаа зогсоо гэсэн ийм агуулгатай орж ирсэн. Яг сая Учрал гишүүний ярьж байгаа шиг эрсдэлтэй талуудыг нь тал талаас ярьж байгаад хэд хэдэн өөрчлөлтүүд оруулаад тусгайлан заагаад, тэр хүний амь нас, эрүүл мэнд, хүрээлэн байгаа орчинд учруулж болзошгүй хор хохирол, төсөв, мөнгө, гааль татвар хамгийн их өндөр эрсдэлтэй байдаг газруудыг нь үндсэнд нь энэ хуулийн дагуу бол төлөвлөгөөт шалгалтуудын дийлэнх нь хийгдээд явна гэж ойлгож байгаа.

Жижиг, дунд үйлдвэрлэл, үйлчилгээ эрхэлдэг хүмүүс тэр хүмүүстэй холбоотой хяналт шалгалтуудын ажлыг бол бас л нөгөө гарч болох хор хохирол, үр дагаврыг нь тодорхой хэмжээгээр харгалзаж үзээд харьцангуй эрсдэл багатай гэж үзвэл хяналт шалгалт хийхгүй байна. Дээр нь сая энэ хуулийг гаргах, боловсруулах, хэлэлцэх явцад энэ тогтоолыг гаргах явцад мэргэжлийн хяналтын байгууллагууд, энэ ажиллагааг явуулдаг байгууллагууд олон чиглэлүүд өгсөн. Давхардуулахгүй байх, нэг газар дахин дахин очихгүй байх, төрийн нэг байгууллагын хийсэн хяналт шалгалтынхаа дүнгийн үр дүнг нөгөөдхийг нь хүлээн зөвшөөрөөд нөгөө олон жишээлбэл хяналт, шалгалтаа зогсоодог байх. Энэ бүх юмнуудыг заавал хууль гаргахгүйгээр үйл ажиллагааныхаа арга барил, энэ хандлагуудыг өөрчлөөд явахад бол ихээхэн хөнгөлөлт дарамтыг багасгана, хөнгөлөлтийг буулгана гэж ингэж үзэж байгаа.

Засгийн газар нэгэнт өөрөө нэлээд их хэмжээний төлөвлөгөөт шалгалтыг болиулна гээд ороод ирнэ гээд бол энэний цаана энэ олон давхардал, хяналт шалгалт, дарамтыг арилгая гэсэн хүсэл эрмэлзэл байна гэж ойлгож байгаа. Тэрнийхээ үндсэн дээр хэрэгжүүлээд энэ бүх тохиолдлыг хуульд бичихэд бас төвөгтэй байгаа юм л даа. Үр дүн гарна л гэж үзэж, энэ хуулийг гаргаж байгаа.

**Г.Занданшатар:**  Ганзоригийн Тэмүүлэн гишүүн асуулт асууна.

**Г.Тэмүүлэн:** Та бүхэнд өглөөний мэнд хүргэе. Тэгээд зарчмын хувьд энэ хуулийн төслийн гол зорилго нь бол энэ аж ахуйн нэгж байгууллагын үйл ажиллагаанд саад учруулахгүй байх, дэмжлэг үзүүлэх гэдэг утга агуулгатай. Тэгэхээр би энэ яг хуулийн төсөл дээр өргөн барьсан төслөөрөө бол хэд хэдэн агуулгын алдаа бол барьж хараад байгаа, агуулгын алдаа байна.

Юу гэхээр ерөөсөө бид нар энэ хуулийн маань зорилго нь өөрөө аж ахуйн нэгжийн үйл ажиллагаануудад саад учруулахгүй, дэмжлэг үзүүлэх, ямар нэг аж ахуйн нэгж болоод хувийн хэвшил бизнесийнхэнд, ард иргэдэд хүнд суртал, дарамт шахалт, чирэгдэл байхгүй гэдэг асуудал байгаад байгаа юм. Энэ зарчмын хувьд зөв. Гэтэл бид нар энэ хүнд суртал, дарамт шахалт, чирэгдэл гэдэг асуудлаа стандарт хяналттайгаа хольж хутгаад байгаа асуудал гараад байгаа юм биш үү. Стандарт хяналтаа хольж хутгаад байгаа асуудал гараад байгаа юм биш үү. Тэгээд уг нь бол энэ хүнд суртал гэдэг зүйл чинь угаасаа байшгүй зүйл, дарамт шахалт гэдэг зүйл угаасаа байх ёсгүй зүйл. Чирэгдэл гэдэг зүйл угаасаа байх ёсгүй зүйл.

Гэтэл энийг бид нар 30 жилийнхээ дарамт, хүнд суртал, шахалт чирэгдлийг бид нар 3 жилийн хугацаанд буюу 24 оны сонгууль дуустал бид нар энийг чөлөөлнө гэж байгаа юм шиг агуулга гараад байгаа байхгүй юу. Тэгэхээр энийг 3 жилийн хугацаанд гэдэг чинь бол учир дутагдалтай асуудал байгаад байгаа юм. Ерөөсөө байх ёсгүй асуудлыг гуравхан жилийн хугацаанд бид нар хүнд суртал, дарамт шахалтаа бид нар байхгүй болгоно гэдэг чинь буруу байна нэгдүгээрт.

Хоёрт, энэ төрийн хяналт шалгалтыг зогсоолоо, чөлөөллөө гээд нэг талдаа уг нь бол бид нар энэ стандарт, хяналтыг чинь мөрдүүлж байх ёстой юм байгаад байгаа юм. Тэр жижиг тэр буузны гуанз байна уу, тэр дэлгүүр байна уу, эсвэл тэр уул уурхай байна уу, эсвэл юу гэдэг юм тухайн тэр ерөнхий боловсролын сургууль, цэцэрлэгүүдэд хоол нийлүүлж байгаа байгууллагууд дээр ч гэсэн стандарт хяналт угаасаа байх ёстой. Энийг бид нар 3 жилийн хугацаанд чөлөөлж болохгүй шүү дээ. Жижиг байгууллага гээд зөвхөн аж ахуйн нэгжийн юу гэдэг юм, үйл ажиллагаа гээд энэ дээр чөлөөлөгдсөн зүйл ерөөсөө байж болохгүй асуудал байхгүй юу. Энэ чинь бол хүнд суртал, дарамт шахалтаасаа өөр асуудал. Энэ стандарт хяналтын асуудал, энэ бол зайлшгүй байх ёстой асуудлыг бид нар байхгүй болгоно гэдэг зүйлийг бол бас ярьж болохгүй болчхоод байгаа юм.

Нөгөө талдаа үнэхээр юу гэдэг юм, бид нар хүнд суртал, дарамт шахалтаа байхгүй болгож байна гэж ярьж байгаа мөртөө эрх бүхий байгууллагын шийдвэрээр төлөвлөгөөт бус хяналт шалгалтыг бол дуртай үедээ хийнэ гэдэг шиг энэ үүд хаалгыг чинь бас энэ хоёрдугаар зүйл дээр нээгээд өгчихсөн байна. Хоёрдугаар зүйлдээ нээгээд өгчихсөн байна.

Тэгэхээр ерөөсөө энд бол агуулгын хувьд бол хоорондоо хэд хэдэн зөрчилдөөнтэй асуудлууд бол байна шүү, нүглийн нүдийг гурилаар хуурна гэдэг шиг тийм зүйл бол ерөөсөө энэ чинь хийж болохгүй бид нар. Үнэхээр бид нар хүнд суртал дарамтыг байхгүй болгоно гэж байгаа бол тэр зүйлээ энд тодорхой бичээд тодорхой стандарт хяналт шалгалтыг мөрдүүлэх ёстой асуудлыг бол бүх зүйлүүд дээр бол би байх ёстой гэж хараад байгаа юм.

Өнөөдөр бид нар магадгүй тэр ерөнхий боловсролын сургуулиуд дээр хүүхдүүд хордлого үүссэний дараа эсвэл юу гэдэг юм, буруу зөрүү хоол, хүнсний бүтээгдэхүүн нийлүүлсний дараа хор хохирол гарсны дараа тэрийг бид нар шалгаад ямар нэмэр байх юм, аливаа тэр эрсдэлээс бид нар урьдчилан сэргийлэх үүднээс бол тодорхой стандартыг мөрдүүлж байх ёстой ажлууд бол байнгын байх ёстой гэж хараад байгаа юм. Тэгэхээр та хэд энд бас оруулсан зүйл чинь яг л бас л нөгөө нэг юу гэдэг юм. Уг нь бол энэ хяналт шалгалтын ч гэдэг юм уу, стандартыг мөрдүүлэх асуудлууд чинь аливаа учирч болох эрсдэлээс урьдчилан сэргийлэх байх ёстой.

Гэтэл энчээ бичсэнээрээ шууд болон шууд бусаар хохирол учруулсан тохиолдолд төлөвлөгөөт бус хяналт шалгалтыг хийнэ гэж бичиж байгаа чинь бас өөрөө агуулгын хувьд бол учир дутагдалтай асуудал зүйлд орж ирж байна гэж хараад байгаа юм. Тэгэхээр энийг яагаад ингэж оруулж ирж байгаа юм бэ? Энийг бол бид нар агуулгын хувьд өөрчлөлтийг бол оруулах ёстой.

Би энэ сургууль, цэцэрлэг гэж ярьж байгаа болохоос биш бусад бүх салбар дээр ялгаагүй адилхан, уул уурхайтай ч ялгаагүй адилхан. Магадгүй бид нар учирч болох эрсдэлээс нөхөн сэргийлээд, нөхөн сэргээлтийг хийхээс урьдчилан сэргийлж болно. Барилга, үйлдвэр дээр осол аваар бий болохоос урьдчилан сэргийлж, эрсдэлээс хамгаалж болно. Гэтэл энийг 3 жил хаана, хамгаална, чөлөөлнө гэдэг зүйлийг бол ярьж болохгүй байхгүй юу. Иргэд юу хүсэж байна вэ гэхээр хүнд суртлыг хүсэхгүй байна, дарамт шахалтыг хүсэхгүй байна, чирэгдлийг хүсэхгүй байна. Энэ бол байх ёсгүй зүйл. Давхардуулж хийдүүлж та нар шалгалт хийдэг байсан, дарамт очиж учруулж очдог…/минут дуусав./

**Г.Занданшатар:** Пүрэвжавын Сайнзориг, Нямаагийн Энхболд. Пүрэвжавын Сайнзориг 81, Хууль зүй, дотоод хэргийн яам Төрийн нарийн бичгийн дарга.

**П.Сайнзориг:** Тэмүүлэн гишүүний асуултад хариулъя. Өнгөрсөн 12 сарын 31-ний өдөр бас Монгол Улсын Их Хурлаас “Шинэ сэргэлтийн бодлого-ыг бол баталсан. Энэ хүрээндээ бас энэ хуулийг бас боловсруулж Улсын Их Хуралд танилцуулах үүргийг Засгийн газар хүлээсэн байж байгаа. Энэ хуулийн гол үзэл санаа юу вэ гэхээр КОВИД-ын дараах эдийн засгийн энэ хүндрэлтэй нөхцөл байдал дээр иргэд, аж ахуйн нэгж байгууллагуудаа дэмжих асуудал байгаа юм. Энэ эдийн засгийн энэ сэргэлт, эдийн засгийн өсөлт дээр угаасаа иргэд, аж ахуйн нэгж байгууллагаа дэмжиж байж бид нар гарч ирнэ.

Хоёрдугаарт ерөнхийдөө энэ хүрээндээ бас энэ төлөвлөгөөт хяналт шалгалтыг бол багасгая гэдэг зүйлийг бол ярьж байгаа юм. Тэгэхээр ер нь зүгээр хууль стандартыг мөрдүүлэх энэ асуудал зөвхөн төлөвлөгөөт хяналт, шалгалтаар хийгддэг ажил биш. Бид хэд энэ дээрээ л бас жоохон тийм хандлагын гэдэг юм уу тодорхой өөрчлөлтүүдийг хийх зайлшгүй шаардлага байгаад байгаа юм. Тэгэхээр бид нар сургалтаа хийж болно, тэр байгууллагуудаа зөвлөмжөө өгч болно. Эргээд энэ хуулийг сурталчлан таниулах, стандартыг мөрдүүлж, сурталчлан таниулах, энийг дагаж мөрдөх энэ дадлыг бий болгох асуудал байх ёстой болохоос биш бүх зүйлийг энэ хуулийг зөвхөн төлөвлөгөөт шалгалтаар мөрдүүлдэг гэдэг энэ хандлага бол байхгүй байгаад байгаа юм. Тэгэхээр энэ зарим салбарууд дээр энэ бол үргэлжилнэ гэдэг зүйлийг бас танд хэлэх нь зөв.

Яагаад энэ 3 жилийн хугацааг сонгож авч байгаа вэ гэхээр бид нар энэ 3 жилийн хугацаанд энэ төрийн хяналт шалгалтын энэ ойлголтуудыг, хууль, эрх зүйн орчныг бид нар илүү их сайжруулъя гэж байгаа юм. Тийм ч учраас энэ хуулийг угсруулаад Зөрчлийн тухай хууль өргөн барьж байгаа. Цаашдаа бас Төрийн хяналт шалгалтын тухай хуулийн шинэчилсэн найруулгыг өргөн барина.

Эргээд энэ яах вэ мэргэжлийн хяналтын тодорхой энэ үйл ажиллагаануудыг бид нар мэдээллийн санг үүсгэж яваад ямар байгууллага дээр, аль аль байгууллагуудын хяналт шалгалт тухайн жилдээ орох гэж байгаа юм бэ гэдэг зүйлийг ухаалаг системээр бид нар төлөвлөөд төрийн бүх байгууллагууд тодорхой цаг хугацаанд хяналт шалгалтуудаа нэгтгэж оруулах, нэг цаг хугацаанд хамтарч энэ хяналт шалгалтыг хийх ийм эрх зүйн орчныг бүрдүүлэх чиглэлтэй явж байгаа юм. Тэгэхээр энийгээ бид нар бол хуулийн концепц дээрээ дараагийн төрийн хяналт шалгалтын шинэчилсэн найруулга дээр оруулж ирнэ.

Хоёрдугаарт бас энэ хууль эрх зүйн шинэчлэлтэй холбоотойгоор эрсдэл багатай, дунд зэргийн эрсдэлтэй, хэт бас түрүүн Учрал гишүүн хэлж байсан. Ер нь зүгээр төрд чинь зарим төрлийн үйл ажиллагааг хянан шалгалт хийх лаборатори, хүний нөөц байгаа юм уу гэж энийг мэргэжлийн холбоонд нь шилжүүлж өгөх асуудлыг хүртэл энэ дээр судалж байгаа юм. Тэгэхээр энэ бас Улсын Их Хуралд өргөн барьчихсан байгаа Холбооны хууль, Худалдаа аж үйлдвэрийн танхимын ч гэдэг юм уу ийм хуулиудтайгаа уялдуулж зарим энэ хяналт шалгалтуудыг мэргэжлийн холбоонд нь өгдөг, эргээд мэргэжлийн холбоонууд нь хяналт шалгалтдаа тэр өөрийн гишүүн байгууллагуудаа тавьдаг, үүнийхээ тайлан, мэдээг төрийн хяналт, шалгалтын байгууллагад өгч, хамтран ажиллах ийм хууль эрх зүйн чиглэл рүү бид нар шилжье гэдэг энэ хугацааг 3 жилдээ бас багтаая гэдэг зүйлийг байгаа.

Хоёрдугаарт бас энэ аливаа хяналт, шалгалт гэдэг юм бол бас иргэд, аж ахуйн нэгж байгууллагадаа төрийн зүгээс итгэж байна гэсэн үг. Эргээд Хүнсний тухай хуулиар ч юм уу дотоод хяналт, шалгалтыг хийх ёстой. Энэ дотоод хүнсний мөрдлөг гэдэг зүйлийг бас баталж мөрдүүлэх ёстой. Тэгэхээр энэ хүрээндээ бид нар хууль тогтоомжоо бас аж ахуйн нэгж байгууллагууд мөрдөнө гэдэгт бол итгэж байгаа. Бид хуулийг зөвхөн шалгалтаар мөрдүүлэх тухай биш сурталчлан таниулж, ойлгуулж, тайлбарлаж, хамтарч ажиллаж энэ хуулийг хэрэгжүүлдэг ийм зүйл рүү орох юм. Монгол улсын Үндсэн хуульд заасны дагуу иргэд гомдол, мэдээлэл төрийн аль ч байгууллагад гаргаж болно. Үүний дагуу төлөвлөгөөт бус хяналт шалгалтыг бид нар зогсоож болохгүй.

Хоёрдугаарт аваар осол ч гэдэг юм уу тодорхой факт бий болчхоод байхад төлөвлөгөөт хяналт шалгалт, төлөвлөгөөт бус хяналт шалгалтыг зүй ёсны дагуу хийхээс өөр арга байхгүй. Ийм учраас энэ таны ярьж байгаад хоёрдугаар зүйл бас тусгагдаж орж ирсэн гэдэг зүйлийг бас танд хэлье.

**Г.Занданшатар:** Ганзоригийн Тэмүүлэн гишүүн тодруулж асууна. Нэг минут.

**Г.Тэмүүлэн:** Тэгэхээр би дахиад л хэлэх гээд байгаа энэ хүнд суртал болоод шахалт дарамт, чирэгдэл гэдэг зүйлээ л бид нар байхгүй болгох ёстой болохоос биш 3 жилийн хугацаанд чөлөөлнө гэсэн зүйл байхгүй шүү.

Нөгөө талдаа стандарт хяналт гэдэг зүйл бол давхар бид нарт байх ёстой. Энийг хэзээ ч мөрдүүл байх ёстой асуудал. Тэгэхээр та нар энийгээ зөв ойлгож, зөв агуулгын хувьд зөрөөгүй зүйл гаргахгүй бол энэ дээрээс чинь болж хийдэл үүсэх бий дээ. Өнөөдөр үүсээд байгаа эдийн засаг чинь тэр дарамт учруулаад байгаа энэ юу гэдэг юм, хүндрэл, чирэгдэл гэдэг, дарамтал гэдэг зүйл чинь яг эцсийн дүндээ бол юунаас үүсэж байна гэхээр энэ ажил үүргийг чинь давхар талаас үүсээд байна. Чиг үүргийг чинь ажил, ажил үүргийн чинь чиг үүргээс хамаараад байна, тогтолцооноос хамаараад байна, хүн хүчнээс чинь хамаараад байна, мэдлэг боловсон хүчнээс чинь хамаараад байна, мэдлэг боловсролоос нь хамаараад байна. Энэ дээрээ бид нар хандлагаа өөрчилж шинээр гаргахгүй бол зөвхөн зүгээр гуравхан жилийн хугацаанд түр бид нар энэрэнгүй хандаад энийгээ чөлөөлөөд, дарамт шахалт байхгүй боллоо гэдгээр бол энэ бүх зүйл байхгүй бол гэсэн зүйл байхгүй шүү. Тэгэхээр бодитоор энэ асуудал дээр бид нар хандахгүйгээр ерөнхий нэг тийм тунхгийн шинж чанартай зүйл заалтууд оруулаад бол утгагүй шүү л гэж хэлэх гээд байгаа юм.

**Г.Занданшатар:** Сандагийн Бямбацогт гишүүн.

**С.Бямбацогт:** Энэ их чухал хууль орж ирж байгаа юм. Урьд өмнө ерөөсөө ийм асуудал яригддаггүй байсан. Төрийн хяналт шалгалтаар, төрийн нэрээр ард иргэдээ далайлгадаг, айлгадаг, сүрдүүлдэг, мөн бас төрөөсөө тусламж авах гээд очсон иргэддээ хүнд суртал гаргадаг, шан харамж, авлига нэхдэг ийм л тогтолцоотой бид явж байгаа. Энэ тогтолцоог бас өөрчлөхөд энэ хандлагыг өөрчлөхөд энэ хууль бас нэг завсрын гэдэг юм уу гүүр болох энэ хандлагыг өөрчлөхөд чухал хууль гэж харж байгаа.

Хамгийн гол нь энэ хуулиа хэрхэн яаж хэрэгжүүлэх вэ, яаж ард иргэддээ ойлгуулах вэ, энэ хуулийг хэрэгжүүлэх төрийн албан хаагчдынхаа хандлага тээ, үзэл бодол санааг яаж өөрчлөх вэ гэдэг дээр бид нар илүү анхаарах ёстой. Илүү анхаарах ёстой. Тэгээд Монгол Улсын Үндсэн хуульд бол хүний эрхийг биччихсэн байгаа л даа. Энэ эрүүл, аюулгүй орчинд Монгол хүн эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй. Мөн төрийн байгууллага, албан тушаалтанд өргөдөл, гомдлоо гаргаж шийдвэрлүүлэх эрхтэй. Төрийн байгууллага, албан тушаалтан нь иргэдийн өргөдөл, гомдлыг хуулийн дагуу шийдүүлэх үүрэгтэй. Монгол хүн маань энэ эрхээ эдэлж чадаж байна уу гээд үзэх юм л үгүй байгаа. Төр гэвэл айлгаж байх ёстой, төрийн албан хаагчдад тал засаж байх ёстой, иргэн бол тийм үү? Ерөөсөө л тэгээд л төрийн албан хаагчийн тавьсан шаардлагыг нь биелүүлж байх ёстой, үүрэгтэй гэдэг л ийм л хандлагатай явж ирсэн.

Үндсэн хуулийн 19 дээр бас байж байгаа. Төрийн үүрэг, төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх үүргийг иргэнийхээ өмнө хариуцна гээд бас Үндсэн хуульд заачихсан. Өөрөөр хэлэх юм бол төр иргэнийхээ тийм үү? Эдийн засаг, нийгэм, хууль зүйн болон бусад баталгааг бүрдүүлэх үүрэг нь бол төрийн үүрэг. Энэ хоёр Үндсэн хуулийн заалтыг л үзэл баримтлалыг ард иргэддээ ойлгуулах. Үүнийг бас төр ойлгодог байх, төрийн албан хаагч мөрддөг байх. Энэ тал дээр илүү анхаармаар байгаа юм. Тийм болохоор бодлогын хувьд агуулга, үзэл баримтлалын хувьд бол үндсэндээ Үндсэн хуульд нийцсэн гэдэг юм уу, Үндсэн хууль саяын уншдаг заалтуудыг хэрэгжүүлэхэд нэлээн чухал хууль болох байх. Гагцхүү хэрэгжүүлэхдээ хийдэлгүй, зөрчилгүй яаж хэрэгжүүлэх вэ? Одоо энэ дээр ингэчихсэн байгаа юм л даа.

Нэгдүгээр зүйл дээр энэ хууль үйлчлэх хугацаанд буюу 3 жилийн хугацаанд Төрийн хянан шалгалтын тухай хуулийн 5.1-д заасан мэргэжлийн хяналтын төв болон орон нутгийн байгууллага, төрийн бусад байгууллагаас хүний амь нас, эрүүл мэнд, хүрээлэн буй орчинд учирч болох хор, хохирол, үр дагаврыг харгалзан их эрсдэлээс бусдад объектод төлөвлөгөөт хяналт, шалгалт хийхгүй гээд. Энэ зөв байгаа юм. Гэтэл ямар байгууллагууд юм байгууллага мэдэхгүй. Энийг ард, иргэдээ ойлгож таниулах талаар юу хийх вэ? Зөрчил дутагдал тэргүүн ээлжид албан шаардлага хүргүүлнэ. Өөрөөр хэлэх юм бол албан шаардлага нь зөвлөн туслах, сануулах шинжтэй байна. Маш зөв, гэсэн мөртөө Санхүүгийн зохицуулах хороо, Монголбанк, даатгал, корпорац, татвар, гааль, нийгмийн даатгал, эрүүл мэндийн даатгал зэрэг байгууллагуудын хяналт шалгалтад энэ хууль хамаарахгүй. Иймэрхүү юу гэдэг юм, хууль хоорондын зөрчил гэдэг юм уу, хууль хоорондын хийдэл, хуулийг бас ямар нэгэн байдлаар мушгиж гуйвуулж төрийн албан хаагч тайлбарлах ийм, нүх сүвийг бид нар үлдээгээд байх юм бол нөгөө төрийн албан хаагч чинь эргээд л тийм хууль, төрийн хяналт шалгалт хийхгүй гэсэн хууль байгаа, гэхдээ ийм хувилбараар ингэж хийх эрхтэй бид нар гээд л. Дахиад л нөгөө тийм үү төрийн иргэдээ дарамтлах, айлгах сүрдүүлэх, шан харамж нэхэх, хүнд суртал гаргах энэ байдал чинь алга болохгүй бол болчих гээд байна л даа.

Тэгээд энийг хэрхэн яаж зохицуулах юм бэ? Ингэхийн тулд энэ хуулийг яаж сурталчилж ард иргэдэд таниулж ойлгуулж, төрийн албан хаагч ийм эрхтэй, төрийн албан хаагч ийм үүрэгтэй, та ийм эрхтэй, та ийм үүрэгтэй тийм болохоор энэ хуулийн дагуу тийм үү айлгаж байгаа, сүрдүүлж байгаа шан харамж нэхэж байгаа, хүнд суртал гаргаж байгаа төрийн албан хаагчдын ингээд гомдлоо гаргаарай, ингээд асуудлаа шийдвэрлүүлээрэй гэдгээ иргэддээ яаж таниулж, ойлгуулах вэ? Энэ тал дээр хуулийг сурталчлах хүрээнд ямар…/минут дуусав./

**Г.Занданшатар:** Нямаагийн Энхболд гишүүн, ажлын хэсгийн дарга асуултад эхлээд хариулна. Дараа нь ажлын хэсэг бэлдэж байгаарай.

**Н.Энхболд:** Тэгээд энэ хуулиар зохицуулж байгаа аливаа асуудал аливаа зохицуулалтын үзэл баримтлал, тэр тавьж байгаа шаардлагынх нь чиг хандлага өөрөө их чухал л даа. Бямбацогт гишүүн бас их зөв харж байна гэж би бодож байна. Энэ үндсэндээ яг үнэнийг хэлэхэд сая бараг завсрын гэж хэлж болохоор ийм, дээр нь мэдээж энэ КОВИД энэ тэртэй холбоотой, эдийн засаг хэцүү байгаатай холбоотой дарамт шахалтыг бууруулах, цаад утгаараа бол хоёр үндсэн үйлчилгээ, өөрчлөлт гарах ийм хууль болох болов уу гэж бодож байгаа. Зөв хандлага, зөв чиглэл, зөв үзэл баримтлал руу чиглүүлсэн. Нэгэнт Засгийн газраас шалгалт бол нэг иймэрхүү байна шүү, энэний, гол агуулга нь ийм байна, зөвлөнө, дарамт, шахалт учруулахгүй байна гэж байгаа бол тэр зүг рүү хийж байгаа нэг алхам.

Ер нь Төрийн хяналт шалгалтын тухай хууль гэж гарна, Засгийн газар дээр яригдаад л байгаа. Тэгээд бид энэ хугацаанд ярьж байгаад ерөөсөө та нар хэзээ оруулж ирэх нь яригдаад тодорхойгүй ингэж ярьж байхаар наадхаа яаралтай хий. Магадгүй тэр хууль орж ирээд батлагдаад ингэчихвэл энэ энэ хууль хэрэггүй ч болчхож магадгүй тийм ээ, тэрүүгээр олон юмаа зохицуулж чадвал. Тэгээд хугацаатай үүрэг өгч байгаа. Энэ хаврын чуулганы хугацаанд багтаагаад тэр хуулиа сайн боловсруулаад энэ гишүүдийн ярьж байгаа нийгмийн зүгээс тавьж байгаа шаардлагуудыг хангасан энэ зүйлүүдээ багтаасан тэр хандлага, зохион байгуулалт, зарчим, үзэл баримтлал юмаа бүгдийг нь шинэчилсэн энэ хуулиа яаралтай оруулж ир гэсэн ийм үүрэг. Ер нь үндсэндээ энэ үүргийг өгөх гэж энэ хуулийг дагуулж энэ тогтоолыг гаргаж байгаа шүү. Сайнаа даргаа, Баасандоржоо та нар анхаараарай, тийм. Хэрэгжүүлэх талынх нь зүйлүүд дээр та нар өөрсдөө тийм хариул Бямбацогт даргад.

**Г.Занданшатар:** Ажлын хэсэг нэмж хариулах уу? 82, Барсүрэнгийн Баасандорж Мэргэжлийн хяналтын ерөнхий газрын дарга.

**Б.Баасандорж:** Бямбацогт даргын асуултад хариулъя. Маш чухал асуудал хөндөж байна. Ер нь гэхдээ бид нар яг одоо яг энэ хуулиас гадна сая бас Энхболд дарга ч хэллээ. Төрийн хяналт шалгалтын тухай хуулийг энэ хаврын ээлжит чуулганаар багтааж Засгийн газраас өргөн мэдүүлэхээр төлөвлөж байгаа. Тэгээд ер нь цаашдаа яг төрийн хяналт шалгалт гэдэг энэ нэр томьёогоороо явах юм уу, эсвэл мэргэжлийн хяналт гэж явах юм уу, төрийн хяналт шалгалт гээд данхалзаад байх юм уу, эс үгүй бол яг энгийн хүний мэдэхгүй зүйлийг яг мэргэшсэн төрийн албан хаагчид нь мэргэжлийн хяналтаа тавиад, энгийн нүдээр харахгүй зүйлийг яг мэргэшсэн нүдээр хардаг, хяналтаа тавьдаг, зөвлөдөг, тусалдаг энэ чиглэл рүү р явах юм уу энэ асуудал бол маш чухал байгаа юм. Тэгээд хяналт, шалгалт гэж нэг ойлголт явах юм уу, хяналт нь тусдаа явах юм уу, шалгалт нь тусдаа явах юм уу. Одоо бол бид нар төрийн хяналт шалгалт гээд л нэг ойлголтоор л л энэ малгайнд ороол л бүх зүйлийг чихээд л, бүх зүйлийг хийгээд л бүх зүйлүүд гараад байдаг. Тэгэхээр өнөөдрийг хүртэл 20 жилийн хугацаанд бол сайн ч зүйл байна, муу ч зүйл байна. Яг мэргэшин энэ нэгдсэн тогтолцоо сайжирсан зүйлүүд байна.

Үнэхээр яг энэ сургалтын асуудал бол чухал байгаа юм байгаа л даа. Гадагшийгаа сургалтыг ч хийх хэрэгтэй. Төрийн байгууллага өөрөө буцаад энэ өндөр технологи хэрэглэж байгаа тэр өндөр стандартууд бол дэлхий нийтэд хүлээн зөвшөөрөгдсөн стандартуудыг хэрэглэж байгаа аж ахуйн нэгжээсээ суралцах тохиолдол байдаг. Яагаад гэхээр нөгөө төрийн албан хаагчид маань хууль батлагддаг, ялангуяа анхан шатны 32 агентлагийн сургалтын асуудал хаягдчихсан байдаг. Хууль батлагдлаа тэр хуулиа хэрхэн яг зөв ойлгуулах юм. Ялангуяа Төрийн хяналт шалгалтын хуулийг ганцхан Мэргэжлийн хяналтын байгууллага тэр иргэддээ ойлгуулах биш, ганцхан Мэргэжлийн хяналтын байцаагч нар сурах биш, яг энэ 17 төрийн хяналт шалгалтын хуулийг хэрэгжүүлдэг энэ байгууллагууд маань өөрөө нэгдсэн нэг ойлголттой, нэгдсэн нэг стандартаар сургалтаа явуулдаг, иргэдтэй давхар давхар олон талаас нь хэлдэггүй. Энэ ойлголт юуны асуудал чухал байгаа юм л даа. Тэгэхээр энийг бас Засгийн газрын түвшинд, хэрвээ энэ хууль батлагдах юм бол энэ 16 чиглэлийн байгууллагуудтайгаа бас хамтарсан уулзалтыг хийгээд энэ дотогшийгоо, өөрсдийнхөө хүмүүсийг мэргэшүүлэх асуудал чухал байгаа.

Төрийн албан хаагчид өнөөдөр яах вэ янз бүрийн асуудалд холбогдож байна. Гэхдээ бас энэ төрийн алба чинь өнөөдөр яг стандарт бус бас тээ, цалин хөлсний асуудал ч байна, нийгмийн баталгааны асуудал ч байна. Үнэхээр хүнд нөхцөлд ажиллаж байгаа юу гэвэл бас хүнд нөхцөлд ажиллаж байгаа гэдгээ бас хэлмээр байгаа юм. Ялангуяа манай алслагдсан бүс, орон нутагт ажиллаж байгаа байцаагч нар, бусад 16 байгууллагын хүмүүс ч гэсэн. Дээрээс нь би зүгээр ганц зүйлийг жишээ болгоод хэлэхэд манайд Мэргэжлийн хяналтын байгууллага 7 хоног болгон томилолтоор хяналт шалгалт, төлөвлөгөөт болон төлөвлөгөөт бус хяналт шалгалтаар явдаг. Тэгээд энэ шалгалтаар явахад л янз бүрийн асуудлууд үүсдэг. Энэ хүрээндээ л бид нар, нөгөө бусад төрийн байгууллагуудтайгаа хэрхэн яаж уялдаа холбоотой давхардал үүсэхгүй явах юм бэ гэдэг дээр л анхаарах нь чухал. Тэгээд сургалтын асуудал дээр анхааръя.

**Г.Занданшатар:** Сандагийн Бямбацогт гишүүн тодруулж асууя.

**С.Бямбацогт:** Хууль санаачлагч, мөн ажлын хэсгийн ахлагчийн хариулж байгаа хариулт үнэхээр бас бодлого бид нар нэг байгаад байгаа юм. Тэгээд Улсын Их Хурал бодлогоо тодорхойлно, Засгийн газар хэрэгжүүлнэ. Засгийн газар маань бас хяналт шалгалтын ажиллагааг түр зогсооё гээд хууль оруулж ирсэн. Бид нар дээрээ маш зөв ярьдаг, зөв ойлгодог боловч дунд, доод шатандаа үндсэндээ нөгөөдөх чинь нугалаа, завхрал гардаг, хийдэл гардаг.

Тийм болохоор энэ төрийн бодлогоор яаж тийм доод шатандаа ард, иргэд дээрээ хэрэгжүүлэх тийм үү, анхан шатны нэгж ажилтнууд дээрээ зөв, үзэл баримтлалын хүрээнд хэрэгжүүлдэг байлгах вэ? Хяналт шалгалт гэдэг үг чинь хадны мангаа гэдэгтэй адилхан сонсогддог болчихсон. Хяналт шалгалт биш шүү. Төр зөвлөн туслах гээд байгаа юм. Төр иргэнээ, аж ахуйн нэгжээ тийм үү алдахаас, эндэхээс нь тийм үү, урьдчилан сэргийлж хамгаалах гээд байгаа юм. Энэ чиглэл рүү төрийн албан хаагч нь ч бодлогоо, үйл ажиллагаа, хуулиа хэрэгжүүлж ажилладаг. Иргэн ч гэсэн бас тэгж төрдөө ханддаг, төрөөсөө хамгаалалт, дэмжлэг хүсдэг, айдаг, ичдэг биш энэ чиглэл рүү л энэ хуулийг сурталчлах, энэ хуулийг хэрэгжүүлэх тал дээр энэ…/минут дуусав./

**Г.Занданшатар:** Нямаагийн Энхболд гишүүн ажлын хэсэг хариулъя.

**Н.Энхболд:** Баярлалаа. Энэ Төрийн хяналт шалгалтын тухай хуулийг заавал ингэж богино хугацаанд боловсруулж оруулж ир гэж ярьсны цаана бас яг Байнгын хороон дээр, ажил дээр яг саяын Бямбацогт даргын ярьж байгаа шиг олон зүйлүүдийг ийм ийм зүйлүүд тусах ёстой шүү гэж бүр Байнгын хорооны хурлын протоколоор чиглэл өгсөн байгаа. Тухайлбал, жишээ нь Төрийн хяналт шалгалтын тухай хуулийн шинэчилсэн найруулгад хууль хоорондын давхардал, зөрчлийг арилгах, хяналт шалгалтын давхардал, зөрчлийг арилгах. Энэ байгууллагууд уялдаа холбоотой ажиллах, нэг аж ахуйн нэгж дээр, байгууллага дээр хяналтын дарамтыг багасгах, эрсдэл багатай аж ахуйн нэгж байгууллага үйлдвэрлэл, үйлчилгээ эрхлэх явцдаа дотоод хяналтаа сайжруулж, эрсдэлээ хариуцаж байх, хэрэглэгчийн мэдлэгийг дээшлүүлэх, ил тод мэдээллийн ил тод байдлыг хангах гээд…/минут дуусав./

**Г.Занданшатар:** Сандагийн Бямбацогт гишүүн тодруулж асууя.

**С.Бямбацогт:** Тэгэхээр Хяналт шалгалтын тухай хууль гэх юм уу тээ, эс үгүй бол төр иргэнээ хамгаалах, эрсдэлээс хамгаалах тухай хууль гэх юм уу, Иргэн, аж ахуйн нэгжээ. Бас хуулийнхаа нэр томьёоноосоо эхлээд иргэд нь тийм үү, төрөөс айдаг биш. Иргэд нь тийм үү, төр биднийг хамгаалах үүрэгтэй юм байна. Төр биднийг хамгаалах гэж байгаа юм байна. Тийм учраас төртэйгөө илүү итгэж ойрхон ажиллая гэдэг үзэл баримтлал, хандлагыг тэр иргэдийнхээ тархинд толгойндоо суулгаж өгөх үү. Тэр төрийн албан хаагч нь бас тээ, би бол төр, би бол иргэдээ айлгах эрхтэй гэдэг хандлагаа өөрчлөлдөг юм уу. Би иргэддээ үйлчлэх үүрэгтэй, иргэнээ эрсдэлээс аж ахуйн нэгжээ эрсдэлээс хамгаалах би үүрэгтэй. Энэ үүднээсээ ажилдаа хандах ёстой гэдэг хандлагыг суулгахын тулд хуулийнхаа нэрийг өөрчлөх, мөн хуулиа хэрэгжүүлэхдээ зөв сурталчилж, зөв таниулж зөв ойлгуулах, яг энэ чиглэл рүү бас төрийн албан хаагчдаа сургах, бэлтгэх, ард иргэдээ энэ талаас нь хуулийг сурталчлах, энэ чиглэлээр л тодорхой ажлууд хиймээр байна л даа.

**Г.Занданшатар:** Пүрэвжавын Сайнзориг, Хууль зүй, дотоод хэргийн яамны Төрийн нарийн бичгийн дарга, 81.

**П.Сайнзориг:** Бямбацогт гишүүний асуултад товч хариулъя. Дөрөвдүгээр зүйлийг асууж байсан түрүүн. Энэ яагаад татвар ч гэдэг юм уу, банк санхүүгийн байгууллага үлдэж байна вэ гэхээр нь бас ФАТФ олон улсын байгууллагуудаас тавьж байгаа шаардлага, энэ дээр бол тасралтгүй хяналт шалгалт явж байх ёстой гэдэг зүйл байгаа учраас бас үлдсэн гэдгийг товчхон хариулъя.

Ер нь бол хөндөж байгаа асуудал нь зөв байгаа. Бид хэд энэ төрийн хяналт шалгалт гэчихээр ерөнхийдөө энийг бас мэргэжлийн холбоонд нь шилжүүлж болохгүй юм шиг ойлголт бас гарчхаад байгаа юм. Төр л хийх ёстой юм шиг. Тэгэхээр нэр томьёо агуулга, баяжилтын хувьд бид нар хийж түрүүн Баасандорж даргын хэлдэг шиг яг мэргэжлийн хяналтын хууль гэх үү энэ зүйлээсээ эхлээд зөв нэр томьёог хэрэглэж байж бас зөв хандлага, зөв ажлын арга, барил бид нарт суух юм байгаа юм. Тэгэхээр энэ чиглэл рүүгээ бас явна гэдэг зүйлийг хэлмээр байгаа юм.

Хоёрдугаарт сүүлд нь бол сургалтын асуудал байгаа. Ж.Ганбаатар гишүүний өргөн барьчхаад байгаагаар Төрийн хяналт шалгалтын хууль дээр ч гэсэн яг энэ төрийн шалгалтыг хэрэгжүүлж байгаа байгууллагуудын дотоод сургалтын асуудлыг бас энэ дээр тусгаж өгч байгаа. Яг үнэндээ хэлэхэд энэ алба хаагчдыгаа бас энэ процедурыг яаж дагаж мөрдөх, хуулиа зөв хэрэглэх, стандартаа ойлгох сургалтыг ерөөсөө хийдэггүй.

**Г.Занданшатар:** Зочид танилцуулъя. Улсын Их Хурлын гишүүн Борхүүгийн Дэлгэрсайхан, Төмөртогоогийн Энхтүвшин нарын урилгаар Дорноговь аймгийн Иххэт сумын иргэдийн Төлөөлөгчдийн Хурлын төлөөлөгчид, төрийн албан хаагчид Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс ажил хөдөлмөрийн өндөр амжилтыг хүсье, ерөөе. Аймаг орон нутгаа хөгжүүлэх ажилд чинь их амжилтыг хүсэн ерөөе.

Асуулт хариултын цаг явж байгаа учраас гишүүд бас цөөн байгаа. Хариулт байгаа бил үү? Хариултаа өгчихсөн тээ. Нанзадын Наранбаатар гишүүн асуулт асууна.

**Н.Наранбаатар:** Та бүхэнд энэ өдрийн мэнд хүргэе. Тэгээд анхны хэлэлцэх эсэх дээр нь энэ асуудал орж ирж байхад би бол дэмжихгүй гэж хэлж байсан. Одоо ч бас тэр дээрээ хэвээрээ байгаа юм. Тэгээд энэ эхний нөгөө нэг дэх хэлэлцүүлэг дээр орж ирж байгаа төсөл дээр бол хүний амь нас, эрүүл мэнд, хүрээлэн буй орчинд учруулж болзошгүй хор хохирол, үр дагаврыг харгалзан их эрсдэлтэйгээс бусад объектууд гээд бас өөрчлөгдөөд ороод ирсэн юм байна.

Ер нь бол төрийн хяналт шалгалт чинь ялангуяа энэ мэргэжлийн хяналт яагаад байдаг юм гэхээр нь ард, иргэдээ учирч болох эрсдэлээс хамгаалах гэж л байгаа шүү дээ. Хүнсний эрүүл ахуй, байгаль орчин, уул уурхайгаас үүсэж байгаа сөрөг нөлөө гээд маш олон асуудлуудаас хамгаалж, урьдчилан сэргийлж, энэ төлөвлөгөөт хяналтуудыг бол явуулж байдаг. Тийм учраас энийг байхгүй болгож болохгүй.

Хүнд суртал, дарамт шахалтыг байхгүй болгоно гээд гол үзэл баримтлал нь хүнд суртал, дарамт шахалтыг байхгүй болгохдоо байгууллага өөрөө дотроо энэ үйл ажиллагаагаа зохион байгуулж, тэнд шалгалт хийж байгаа байцаагч нартаа шаардлагаа тавиад, жишээ нь 23 оныг хүнд суртал, дарамтыг байхгүй болгох жил гэж энэ байгууллагууд өөрсдөө дотроо энэ ажлаа хийгээд, хүмүүстээ хариуцлага тооцдог болж л явах ёстой. Заавал хууль гаргаж, энийг ингэж завхруулж, хяналт шалгалтыг сулруулж аливаа эрсдэлийг бий болгох ийм шаардлага байхгүй гэж боддог.

Төрийн хяналт шалгалт бол ер нь цаашдаа бол нэгдсэн ийм давхардал байхгүй. Мэргэжлийн хяналтын ерөнхий газраараа байдаг юм уу нэгдээд явах ёстой. Өнөөдөр орон нутаг, яг бодит амьдрал дээр аймгийн Засаг даргын дэргэд санхүүгийн хяналтын алба гээд л нэг шалгалт ирээд л баахан акт тавиад л явдаг. Араас нь татвар орж ирээд л акт тавиад л дансыг нь хаагаад явдаг. Араас нь нийгмийн даатгалын байцаагч орж ирээд л шалгалт хийгээд л явдаг. Дуусаад дөнгөж өндийж байтал аудит хүрч ирээд дахиад л тавьчихдаг. Зөвхөн санхүү чиглэлээр гэхэд л дөрөв, таван давхардсан энийгээ л больчих гэж байгаа юм. Энийгээ, байгууллагууд өөрсдөө төлөвлөгөө юмаа гаргах дээрээ нэгтгээд энэ Засгийн газар дээрээ байдаг юм уу, Шадар сайд дээр байдаг юм уу? Жилийнхээ төлөвлөгөөг зөрүүлээд зөрүүлээд, энэ жил манайх очихгүй, танайхыг тавья гэдэг ч юм уу, ингэж явахгүй бол болохгүй.

Сүүлийн 2 жил компаниуд, аж ахуйн нэгжүүдийн үйл ажиллагаа суларсан. Үйл ажиллагаа явуулахад бас их хүндрэлтэй болсон нь Мэргэжлийн хяналтын газраас шалтгаалаагүй шүү дээ. Энэ эдийн засгаасаа, дээрээс нь нэмээд энэ татвар, нийгмийн даатгал, бусад санхүүгийн хяналтууд чинь 2 жил үйл ажиллагаагаа явуулаагүй байгаа компани дээр очоод л, хүү торгууль тавиад л, нөхөн төлбөр тавиад л, хүүлээд л. Тэгээд л төлөхгүй бол бол дансыг нь хаачихна. Яах юм тэд нар чинь 2 жил үйл ажиллагаа хил боомт хаалттай юугаа хийх вэ дээ. Ямар ч мөнгө байхгүй, ажилчдынхаа цалинг ч тавьж чадаагүй, уул уурхайн компаниуд ялангуяа хөөрхий хүнд байдалтай байсан шүү дээ. Ажилчдынхаа цалинг нэг юм 60 хувиар тавиад л явж байхад нь дээрээс нь хэрвээ ийм заавал хууль гаргах гээд байгаа бол эндээс тэр мэргэжлийн хяналтыг нь хасаад зөвхөн татвар, аудит, санхүүгийн хяналт шалгалтыг л 3 жил зогсоох нь зөв. Бусдаар бол энэ мэргэжлийн хяналтыг бүр илүү, харин мэргэжлийн хяналтын байгууллагаа бид төрөөс дэмжээд жишээ нь энэ Хэмнэлтийн тухай хуульд байгаа олон машинуудыг хурааж авч, худалдан борлуулж байна. Эндээсээ хэрэгцээтэй байгаа энэ хөдөө орон нутаг руу явдаг, энэ хил боомтын хяналт шалгалтаа хийдэг, энэ байгаль орчныхоо хяналт шалгалтыг хийж байдаг ийм газрууд руугаа эндээсээ зарим нэгийг нь шилжүүлж өгч болдоггүй юм уу? Энэ чинь зарим газар нь унаа машины хэрэгцээтэй байна. Бүгдийг нь хавтгайруулаад, бүгдийг нь нэг ижилхэн юу руу оруулаад бүх том тэрэгнүүдийг нь зарна, борлуулна гээд яваад байдаг чинь бас бодит амьдрал дээр тохирохгүй байна шүү гэж хэлэх гэсэн юм.

**Г.Занданшатар:** Санал юм байна. 85, Ганибал гишүүн.

**Н.Ганибал: “**Шинэ сэргэлтийн бодлого”-ын хүрээнд ийм асуудал оруулж ирж байгаад бас эргэж нэг харах шаардлагатай гэдгийг хэлмээр байна. “Шинэ сэргэлтийн бодлого” КОВИД-ын дараах сэргээх гэж байсан. Одоо дайны үед бид яаж тэсэж үлдэх вэ гэдэг ийм л бодлого хэрэгтэй болчхоод байгаа. Тэгэхээр өнөөдөр яах вэ хууль болоод энэ зөвхөн хяналтын тухай асуудлыг оруулж ирж л байна л даа. Мэргэжлийн хяналтын байгууллагын хувьд бол хөдөө орон нутагт очихдоо яг чиг үүргийнхээ дагуу очиж чадахгүй байгаа шүү. Нэн ялангуяа суман дээр, сумын Засаг дарга, байгаль орчны байцаагч гээд хүнийг, мэргэжилтэн томилчихдог. Тэрийг нэг талаас нь Байгаль орчны газрынхан байгаль орчны байцаагч болгочихдог. Та бүхэн мэргэжлийн хяналтын тамга аваачаад өгчихдөг, байцаагчийн тамга.

Одоо Зөрчлийн тухай хуулиараа тэр хүн шиг тийм ажлын ачаалалтай, дээрээс нь маш их эрх мэдэлтэй тийм хүн Монголд бараг байхгүй болчихсон. Тэгээд өнөөдрийн бүхий л үйл ажиллагааг цаг хугацааных нь хувьд мөрдөн байцаадаг, торгууль ногдуулдаг, зөрчлийн хэрэг үүсгэдэг ийм нэг эрх мэдэлтэй хүнтэй. Монголын нийт ажил энэ 12 сарын зургаад нь энэ бүтээн байгуулалтын ажлууд, уул уурхайн ажлууд явдаг. Бүгдийг нь цаг хугацаа минутаар зогсоодог. Бодвол энийгээ л үгүй хийх гэж өнөөдрийн энэ хуулийг бас санаачлаад явж байгаа байх гэж бодож байна. Энэ дээрээ бас анхаармаар байна.

Энэ дүгнэлт дээр Пүрэвдорж гишүүн маш тодорхой саналыг оруулж ирсэн байна л даа. Дэлхийн мал, амьтны эрүүл мэндийн байгууллагын стандарт болох Мал, амьтны эрүүл мэндийн тухай хуульд заасны дагуу малын эрүүл мэндийг хамгаалах, малын гаралтай бүтээгдэхүүний ариун цэврийн шаардлагыг хангуулах зорилготой мал эмнэлэг, хорио цээрийн хяналтын чиг үүргийг Мал эмнэлгийн ерөнхий газарт бүрэн хамааруулж, тус газраас олгож байгаа мал эмнэлгийн олон улсын гэрчилгээг үндэслэн гаалийн бүрдүүлэлт хийх талаарх саналыг ажлын хэсгийн танилцуулга тусгуулсан байна гээд. Тэгэхээр бид бүхэн бас эргээд хэлчихье. Одоо Монгол улсын хэмжээнд нийтдээ 50 мянга орчим мах складуудад байгаа. 50 мянган тонн, тэгэхээр энийг яаралтай зах зээл, дэлхийн экспортод гаргах энэ боломжийг бид нар хангах энэ л чиг үүргийг мэргэжлийн хяналт маань авмаар байна. Энэ бүр тодорхой заагаад өгчихсөн байна. Тэгээд энийг яаж хэрэгжүүлэх юм энэ асуудлыг?

Дээрээс нь Мал, амьтны эрүүл мэндийн тухай хуулийн хэрэгжилтэд хяналт тавих гээд Хүнс, хөдөө аж ахуй, байгаль орчны байнгын хороон дээр ажлын хэсэг гараад ажилласан. Тодорхой бас дүгнэлтийг мэргэжлийн хяналтад бас зориулан гаргасан байгаа. Засгийн газар энийг хэрэгжүүлээч гээд. Өнөөдрийн олон улсын хорио цээрт тэр өвчний, шүлхий өвчин хяналтаа алдсан, хариуцлага үүрдэг хүн гэж байхгүй болсон. Малын эмч нар тэр хариуцлагыг тохож болохгүй. Үнэхээр тэр хянах ёстой үүрэг нь мэргэжлийн хяналтад байгаа бол тэрийгээ, ажлаа хий. Хэрвээ чадахгүй, боломжгүй тэр боловсон хүчин хүний хүрэлцээ ажил хүчин байхгүй байгаа бол тэрийгээ бас ил тод хэлээд чадахгүй байгаагаа бас та бүхэн хэлэх нь бас зөв зүйтэй байх. Тэрнээс өнөөдрийн Улаанбаатар хот байна уу, төвлөрсөн газар мэргэжлийн хяналтын чиг үүргүүд нь боловсон хүчин, ажиллах хүчин боломжтой учраас хийгээд байдаг. Тэр хөдөө орон нутагт тэр боломж байхгүй бол тэр боломжгүй гэдгээ бас илэрхийлэх нь зөв байх. Ийм асуудлууд байна. Тэгээд яг тодорхой асуудлууд яах вэ энэ төлөвлөгөөт…/минут дуусав./

**Г.Занданшатар:** Баасандорж дарга, харуулъя. 82, Барсүрэнгийн Баасандорж дарга, Мэргэжлийн хяналтын ерөнхий газрын дарга.

**Б.Баасандорж:** Ганибал гишүүний асуултад хариулъя. Гурван асуулт, үндсэн асуулт хариулж байна. Нэгт, сумын байгаль хамгаалагчийн байцаагчийн асуудлыг хөндөж байна. Би бол тантай санал нэг байна. Яг суман дээр байцаагчийг сумын Засаг дарга томилдог. Байцаагчийн эрхээ Мэргэжлийн хяналт, Улсын Ерөнхий байцаагчаас авдаг. Харамсалтай нь орон нутгийн удирдлагууд, ялангуяа 21 аймгаас Сүхбаатар аймгийн манай Мэргэжлийн хяналтын газар хамгийн хангалтгүй ажиллаж байгаа. Таны саяын хэлсэн Сүхбаатар сумын байцаагчийн асуудал, тэр сумын байцаагч хүмүүс айж ажлаа хийж чаддаггүй. Тэр сумын Засаг дарга нар нь, аймгийн Засаг дарга нар нь өөр ажил хийлгэдэг, давхар, давхар. Та бол яг сая тэгж хэлсэн. Би яг тантай бол санал нэг байна. Энэ хүн гагцхүү байцаагчийнхаа ажлыг л хийх ёстой. Байцаагчийн эрх авсан бол тэр байгаль хамгаалах байцаагчаа л хийх ёстой. Энийг бас орон нутгийн удирдлагуудтай бол Мэргэжлийн хяналтын ерөнхий газраас бол хатуу ярья гэж бодож байгаа.

Хоёрт нь та шүлхий өвчний асуудлыг хариуцаж байна. Шүлхий өвчний асуудал бол яг өнөөдөр Монгол улсад хүчин төгөлдөр үйлчилж байгаа хуулиараа Мэргэжлийн хяналтын ерөнхий газрын асуудал биш. Энэ бол Мал эмнэлгийн ерөнхий газрын асуудал. Бид нар энэ яг миний нөгөө түрүүн хэлээд байгаа давхцалын асуудал яг энэ дээр гараад байгаа юм. Мал эмнэлгийн ерөнхий газар малыг төрлөө, бүтээгдэхүүн болоод үйлдвэр дээр ирэх хүртэл нь тэр малын тэжээл, өвчин, вакцин энэ бүх зүйлээ хариуцах ёстой. Мал эмнэлгийн, мал өөрөө бүтээгдэхүүнээсээ хэрэглэгчийн таваг дээр хүнс болоод, хоол болоод ирэх хүртэлх бүх хяналтыг Мэргэжлийн хяналтын ерөнхий газар тавих хэрэгтэй. Тэгэхээр яг энэ давхардлыг таны сая хэлсэн ажлын хэсэг гараад, Хүнс, хөдөө аж ахуйн байнгын хороон дээр ажлын хэсэг гараад энэ давхардлуудыг арилгах нь зүйтэй гэдэг дээр ажиллаж байгаа юм байна лээ. Тэгэхээр яг энэнээс бол нөгөө яг мал дээр жишээ нь малчин дээр янз бүрийн давхардлууд үүсээд байгаа юм.

Өнөөдөр бас таны сая хэлсэн тэр экспортын асуудал байна. Экспортын асуудлыг хуучин тэр зөвшөөрлийн асуудлыг Мэргэжлийн хяналтын ерөнхий газар дээр байсан. Сая хилийн хорио цээр, хилийн хяналтыг Гаалийн ерөнхий газар луу шилжүүлэхдээ тэр хуулийн 7.1.9 дээр бас яг тийшээ шилжүүлчихсэн байгаа юм. Тэгэхээр энэ өөрөө хэрвээ яг тэр үйлдвэрлэлийн технологийн аргаар малыг бэлтгээд гадагшаа экспортлох гэж байгаа бол бусад орон ч тэр Монгол улс чинь тийм байдаг. Энэ Мэргэжлийн хяналтын ерөнхий газраас зөвшөөрлөө авах ёстой. Энд бол Мал эмнэлгийн ерөнхий газар болон Гаалийн ерөнхий газрын бол чиг үүрэг биш гэдгийг хэлье. Ялангуяа тэр Мал эмнэлэгтэй холбоотой тэр давхцалын асуудлыг л даруй хуулиар шийдэхгүй бол аль аль агентлагууд дээрээсээ тэр шүлхий дээр чинь манайхыг орох ёстой гэдэг, тэжээл дээр ч орох ёстой гэдэг. Энэ бол мэргэжлийн хяналтын чиг үүрэг биш. Мал эмнэлгийн ерөнхий газрын хуулиараа 100 хувь булаасан үүрэг байгаа.

Мэргэжлийн хяналтын ерөнхий газар гагцхүү бүтээгдэхүүн, үйлдвэрлэлийн технологиор бүтээгдэхүүн үйлдвэрлээд хүнс болоод хоол болох хүртэл бүх өндөр зэрэглэлийн хяналтыг л тавих ёстой.

**Г.Занданшатар:** Ажлын хэсгийнгишүүн, Бөхчулууны Пүрэвдорж гишүүн. Ажлын хэсэг.

**Б.Пүрэвдорж:** Ганибалгишүүний асуултад хариулъя. Тэгэхлээр өнөөдрийн байдлаар бол махны экспортоор гурван гэрчилгээ бичигдэж байгаа. Нэгдүгээрт нь бол мал Мэргэжлийн хяналтын ерөнхий газрын гэрчилгээ бичигддэг. Мал эмнэлгийн байгууллагаас бас гэрчилгээ бичигдэж байгаа. Мөн Гаалийн байгууллагаас бусдад хорио цээр, мэргэжлийн хяналтаас шилжсэнтэй холбоотой бас гэрчилгээ бичиж байгаа. Тэгэхлээр өнөөдрийн байдлаар махны үйлдвэрүүд дээр тавьж байгаа хяналт шалгалтын хувьд Мал эмнэлгийн ерөнхий газар бол бүрэн хяналтаа мал төрөхөөс өгсүүлээд үйлдвэрт ороод тэгээд нядалгаанд ороод бүтээгдэхүүн болох хүртэл бүх хяналтыг бол Мал эмнэлгийн газар бол бүрэн хяналтаа тавьж чадаж байгаа.

Мэргэжлийн хяналтын ерөнхий газар хорио цээр шилжсэнтэй холбоотой, гаалийн байгууллага руу шилжсэнтэй холбоотойгоор ер нь бол сүүлийн 2 жил бол Мал эмнэлгийн махны үйлдвэрүүд дээр очиж хяналт шалгалт хийгээгүй. Тийм учраас энэ байгууллага ямарваа нэгэн хяналт шалгалт хийгээгүй байж байж гэрчилгээ бичиж байгаа нь буруу байна. Энэ бол олон улсын бас хорио цээрт орох ийм нөхцөл байдалд хүрч байна гэж үзэж байгаа.

Мал эмнэлгийн байгууллага гэрчилгээ бичээд, гаалийн байгууллага бол улсаа хүн хүчний хувьд хангалттай бүрэн хэмжээнд очоогүй. Яг энэ хорио цээрийн алба очсонтой холбоотойгоор яг яаж хяналт шалгалт хийх талаараа яг зөвхөн хил дээрх бараа бүтээгдэхүүнд л хяналт шалгалт тавьж байгаа болохоос биш, яг махны үйлдвэрүүд дээр очиж хяналт шалгалт ерөөсөө хийхгүй мөртөө дахиад гэрчилгээ бичиж байгаа. Энэ хоёр гэрчилгээ бол үнэхээр яг энэ хяналт шалгалтыг тавиагүй мөртөө гэрчилгээ бичиж байгаа нь энэ махны цаашдын экспортод ноцтойгоор нөлөөлөх ийм нөхцөл байдал руу хүрч байгаа юм.

Тийм учраас энэ давхардсан гэрчилгээ бичдэг, давхардсан хяналт шалгалт явуулдаг энэ үйл ажиллагааг нэг болгож Мал эмнэлгийн ерөнхий газарт хамааруулж Мал эмнэлгийн газраас бичигдэж байгаа олон улсын гэрчилгээг үндэслээд гаалийн байгууллага бүрдүүлэлт хийх ийм зохицуулалтыг энэ хуульд түр зуур оруулж өгч байгаа. Цаашдаа Төрийн хяналт, хяналт шалгалтын хууль орж ирсэнтэй холбоотойгоор ер нь бол энэ давхардсан хяналт шалгалтыг нэг болгож Мал эмнэлгийн ерөнхий газар дээр бүрэн хамааруулах талаар хуульд тусгахаар ажиллаж байгаа. Баярлалаа.

**Г.Занданшатар:** 85,Ганибал гишүүн тодруулж асууя.

**Н.Ганибал:** Дараа нь Баасандорж дарга хариулчих. Ер нь давхцал тэгээд тодорхойгүй байдлууд маш их байгааг та бүхэн маань бас соргогоор олж хараад, мэдээд байна тийм ээ? Энийгээ засмаар байна. Махны экспортын асуудлын олон улсын хорио цээрийн тохиролцоо хийхээр Мэргэжлийн хяналт хийдэг биз дээ, хийдэг тийм ээ? Тэгэхээр энэнийхээ дагуу өнөөдөр ямар улс орнууддаа энэ махныхаа экспортыг Монголын энэ мах үйлдвэрлэгч нар, малчдын нөөцөд байгаа тэр 50 мянган тонн махыг яаж зах зээл рүү экспортод гаргах талаар хийж авч байгаа арга хэмжээнүүд юу байна? Нэг ийм гашуун туршлага байгаа. Сүхбаатар аймагт нэг хадлан хадчихсан, тэгээд нэг баахан мэргэжлийн хяналтынхан нөгөө бичгээ өгөх гэсээр байгаад баахан авлигатай орооцолдоод өнөөдрийг хүртэл сунжраад явж байдаг. Нөгөө өвс нь хүртэл байж байдаг. Энэ шиг бас махыг бас …/минут дуусав./

**Г.Занданшатар:** 82, Барсүрэнгийн Баасандорж.

**Б.Баасандорж:** Баасандорж Ганибал гишүүний асуултад хариулъя. Яг өнөөдөр хүчин төгөлдөр үйлчилж байгаа хууль дээр яг энэ махны экспортын асуудлын таны хэлсэн сая зөвшөөрлийг гаалийн байгууллага буюу Гаалийн ерөнхий газар өгч байгаа. Гэхдээ энэ нь бол зүгээр яг манай нөгөө Төрийн хяналт, шалгалтын тухай хуулийг бичиж байгаа. Өмнө нь бол Мэргэжлийн хяналтын ерөнхий газарт байсан. Гэхдээ Мэргэжлийн хяналтын ерөнхий газарт ямар ч хяналт шалгалт хийдэггүй гэж сая Пүрэвдорж гишийн гишүүн хэлсэн. Тийм зүйл бол байхгүй гишүүн ээ, яг хяналт шалгалтыг Хяналт шалгалтынхаа тухай хуульд заасны дагуу хяналт шалгалтыг хийсээр ирсэн. Гагцхүү давхардал байсан уу гэвэл байсан. Мал эмнэлгийн ерөнхий газар гарал үүслийн гэрчилгээ өгдөг. Манай Мэргэжлийн хяналтын ерөнхий газарт экспортын зөвшөөрөл өгдөг байхад өөрсдөө дотроо Хүнс, хөдөө аж ахуйн хяналтын газар нь нэг хяналт тавьдаг. Дараа нь хилийн хяналт давхар хяналт тавьдаг. Би бол бодит байдлыг л хэлсэн. Ийм хяналт давхардал байсан уу гэвэл байсан. Энэ харин махны экспортын хяналтын асуудал болон өлөнгийн асуудал бас яригддаг махтай цуг. Энэ хоёр хяналт бол олон улсын туршлага, олон улсад зөвлөж байгаадаа ч тэр. Ер нь хамгийн зөв зохицуулалт бол мэргэжлийн хяналттай байх ёстой. Мал…/минут дуусав./

**Г.Занданшатар:** Дамбын Батлут гишүүн асуулт асууна.

**Д.Батлут:** Та бүхэндээ энэ өдрийн мэндийг хүргэе. Энэ хуулийн төслийг дэмжихгүй байгаа. Тэгэхээр өнөөдөр бид нар нийгмийнхээ нөхцөл байдлыг их зөв үнэлж дүгнэж харах ёстой гэж харж байгаа юм. Тэгж байж аливаа шийдлийг гаргаж байх ёстой юм байгаа юм. Өнөөдөр манайд төлөвлөгөөт нь шалгалтууд явж байгаа хэдий ч гэсэн хууль зөрчсөн, стандарт шаардлага хангахгүй байгаа зүйлүүд маш их байгаа. Хэрвээ энэ хуулийг батлан гаргаснаараа гурван жилийн хугацаанд төлөвлөгөөт шалгалтууд явахгүй бол энэ байдал намжихгүй улам л гаарна. Магадгүй бид сүүлд нь барьж чадахгүй хэмжээнд очсон байхыг ч үгүйсгэхгүй юм.

Тэгэхээр бид нар энэ асуудлыг их сайн бодож харж, шийдэл гаргахгүй бол болохгүй гэж харж байгаа юм. Өнөөдөр Монгол улс хүнсний аюулгүй байдал ямар түвшинд байгаа билээ та бүхэн бас бүгд л мэдэж байгаа байх. Хаана, хэзээ үйлдвэрлэсэн нь мэдэгдэхгүй шахуу бүтээгдэхүүнүүдийг магадгүй бид хэрэглэж байгаа. Үгүй ээ, энэ дээр чинь бид нар хяналт шалгалт тавих ёсгүй юм уу гээд салбар бүхэн л асуудлууд бий. Түрүүн Наранбаатар гишүүн бас ярьж байна. Тэр бол үнэн. Бид харин дарамт шахалтыг алга болгохын тулд төрөөс нь явуулж байгаа үйл ажиллагаа, шалгалтын давхцалыг л арилгах хэрэгтэй. Хүнд суртлыг алга болгох хэрэгтэй. Тэрийг бол байгууллагынхаа түвшинд хийх хэрэгтэй. Хууль болгон гаргах шаардлагагүй гэж харж байгаа юм. Бид өнөөдөр нийгмээ зөв харж, дүгнэж байж түүнтэй холбоотой шийдлүүдийг гаргахгүй бол энэ амьдралд хэрэгжихгүй хууль болно. Амьдралд хэрэгжихгүй шүү, наадах чинь. Тэгэхээр энэ хуулийн төслийг бол дэмжихгүй байна.

Өнөөдөр энэ давхцалыг арилгах тал дээр магадгүй асуудлууд оруулж ирсэн бол илүү бодитой дэмжлэг болох ийм шийдлүүд гарах байсан байх гэж харж байна. Харин тэр стандарт шаардлагыг бол байнгын хянаж, шалгаж байх ёстой. Мэргэжлийн хяналтын байгууллага бол зөвлөн туслах, эрсдэлээс хамгаалах ийм чиг үүрэгтэй. Тэгвэл хүн ардынхаа, ардаа эрсдэлээс хамгаалах, энэ нөхцөл байдлыг бий болгохын тулд төлөвлөгөөт шалгалтуудыг хийж байх ёстой юм. Хийсээр байгаа нөхцөл байдал ч гэсэн өнөөдөр энэ нөхцөлд энэ эрсдэлүүд алга болоогүй байгаа шүү дээ. Үүнийг бид мартах ёсгүй. Тийм учраас мэргэжлийн хяналтын байгууллагаа дэмжиж хөрөнгө оруулалт хийдэг, илүү ажиллах боломж бололцоог нь гаргаж өгдөг ийм л байх ёстой гэж харж байна. Баярлалаа. Санал хэлсэн.

**Г.Занданшатар:** Санал хэллээ. Содномын Чинзориг гишүүн.

**С.Чинзориг:** Хоёр, гурван тодруулах юм байгаа юм. Хуулийг хэлэлцэх эсэхийг хэлэлцэх явцад ч гэсэн би саналаа хэлж л байсан. Үндсэн хуулиараа иргэд чинь амьд байх эрхтэй, эрүүл, аюулгүй орчинд ажиллаж, амьдрах эрхтэй. Энэ бол хүний Үндсэн хуулиар олгогдсон суурь эрх. Энэ хуульд өөрчлөлт орсноороо ажлын хэсэг Үндсэн хуулиар олгогдсон иргэний энэ амьд байх эрх, эрүүл, аюулгүй орчинд ажиллаж, амьдрах энэ эрх баталгаатай байна гэдгийг бас манай ажлын хэсэг, Байнгын хороо, та бүхэн юу гэж үзэж байгаа юм бэ? Би бол энэ дээр бол жаахан болгоомжлоод байгаа юм. Гурван жил төвлөрсөн төлөвлөгөөт шалгалт явуулахгүй болохлоор Үндсэн хуулиар олгогдсон иргэдийн суурь эрх зөрчигдөх вий дээ гэдэг дээ р би бол нэлээн болгоомжилж байгаа юм. Энийг ажлын хэсэг, Байнгын хороо юу гэж үзсэн, ярьсан уу, үгүй юу?

Хоёр дахь асуудал нь иргэд амь насаараа, эрүүл мэндээрээ, эд хөрөнгөөрөө хохирох асуудал гарвал яах юм, хариуцлагыг нь хэн хүлээх юм? Тухайн аж ахуйн нэгж, байгууллага хүлээнэ л гээд байгаа юм. Гэтэл энэ чинь төрийн буруутай үйл ажиллагаанаас иргэд амь нас, эрүүл мэндээрээ, эд хөрөнгөөрөө хохирсон бол төр хариуцна гэсэн бас ийм хуулийн агуулга ч бий шүү дээ. Эргээд энэ төлөвлөгөөт хяналт шалгалтыг зогсоосонтой холбоотой иргэн амь нас, эрүүл мэндээрээ, эд хөрөнгөөр хохирсноос үүдсэн гээд төр дээр баахан хариуцлага хүлээх ийм асуудал гараад ирэх үү, үгүй юу. Энийг ажлын хэсэг, Байнгын хороон дээр ярьсан уу, үгүй юу?

Гурав дахь асуудал нь энэ хууль гарснаар энэ байгаль орчинд сөргөөр нөлөөлөх байдал нэлээн газар авах бий дээ гэж би бол болгоомжилж байгаа юм. Баахан нөгөө гараар гар алт олборлогч нар гараад ирвэл яах вэ. Энэ нүүрс тээвэрлэлтийн машинууд чинь нөгөө маршрутаа зөрчөөд дураараа хаагуур хамаагүй давхиад байгаль орчныг бохирдуулаад баривал яах вэ? Нөгөө аж ахуйн нэгж, байгууллагууд чинь нөхөн сэргээлт хийхгүй хаа дуртай газраа ухаад сэндийчээд хаяад байвал яах вэ? Байгальд учруулсан хор хохирлыг бид нар дараагаар нь хэчнээн олон жил зарцуулах л асуудал үүснэ шүү дээ. Энэ чинь тэгээд төр дээр л ирнэ шүү дээ. Энэ мэтчилэн бас энэ асуудлуудын сөрөг нөлөөллийг ажлын хэсэг Байнгын хороон дээр хэр ярьсан юм бол? Хуулийн заалттай, би энэ заалттай санал нийлэхгүй байсан, тэр яг хэвээрээ орж байсан юм. Өөрчлөгдөөгүй байх шиг байх юм.

Энэ төлөвлөгөөт хяналт шалгалт зогссонтой холбоотойгоор иргэдийн амь нас, эрүүл мэндэд, өмч хөрөнгөнд хохирол гарвал шалгалт хийнэ. Энэ хийсэн шалгалт нь зөрчил арилгах, зөвлөн туслах шинжтэй байна гэж орж ирсэн байна лээ. Эд хөрөнгөөрөө, амь насаараа хохирсны дараа шалгалт хийгээд тэгээд тэр нь зөвлөн туслах шинжтэй байна гэж байж болохгүй шүү дээ. Харин ерөөсөө тэр давхардлаа, чирэгдлээ, хүнд суртлаа арилгах, ийм зөрчил гаргахаас нь урьдчилан сэргийлэх, зөвлөн туслах үйлчилгээ бол хохирол гарсны дараа биш хохирол гарахаас урьдчилан сэргийлэх зөвлөн туслах үйлчилгээ байх ёстой. Энийг одоо Байнгын хороо, ажлын хэсэг дээр яриад засаагүй юм уу? Би бол зарчмын зөрүүтэй саналаар орж ирээгүй байна гэж.

Ерөөсөө явж явж энэ бүхнийг асуудлын үндэс нь ерөөсөө манай хяналт шалгалтын тогтолцоондоо байгаа. Манай мэргэжлийн хяналт дэндүү нүсэр, бүх хяналтыг нэг газар төвлөрүүлсэн. Намайг дэд сайд байхад 2000 оны эхээр энэ хяналтууд чинь яам яамандаа л байсан шүү дээ. Одоо тэгэхээр яамнуудын хяналт шалгалт ерөөсөө байхаа байчихсан. Бүгд мэргэжлийн хяналтдаа төвлөрдөг. Яамнууд барилга угсралтын, хөрөнгө оруулалтынхаа ажилд ч гэсэн, гүйцэтгэлд нь хяналт тавьдаггүй ийм л гажуудал. Тэгээд дэндүү нүсэр ийм бас тогтолцоотой болсны гор. Ер нь цаашдаа энэ хяналт шалгалтынхаа энэ тогтолцоог…/минут дуусав./

**Г.Занданшатар:** Эхлээд зочин танилцуулъя. Дараа нь хариулъя.

Улсын Их Хурлын гишүүн Даваажанцангийн Сарангэрэл, Тогмидын Доржханд, Ганибалын Амартүвшин нарын урилгаар Хан-Уул дүүргийн иргэдийн төлөөлөл, Улсын Их Хурлын гишүүн Батсүхийн Саранчимэгийн урилгаар Баянзүрх дүүргийн 8 дугаар хорооны иргэдийн төлөөлөл Улсын Их Хурлын үйл ажиллагаа Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, ажлын өндөр амжилт, сайн сайхныг хүсэн ерөөе.

30 минутын дараа санал хураалт явуулах учраас Улсын Их Хурлын гишүүд чуулганы танхимд, асуулт хариултын цаг дуусах учраас чуулганд цуглана. Одоо Нямаагийн Энхболд гишүүн асуултад хариулна.

**Н.Энхболд:** Би байнгын хороо, ажлын хэсэг дээр ярилцсан зүйлүүдийнх нь талаар товчхон хариулъя. Бусад зүйлүүдийг нь яам, Мэргэжлийн хяналтаас яваарай.

Нэгдүгээрт энэ сүүлд хоёр, гурван ч гишүүн хэлчихлээ. Энэ төлөвлөгөөт шалгалтууд зогсоно, байхгүй болно гээд яриад байх юм. Тийм үзэл баримтлал Засгийн газраас ч орж ирээгүй. Ажлын хэсэг, Байнгын хороон дээр ч энэ төлөвлөгөөт шалгалтууд байхгүй болно гэдэг асуудал яригдаагүй. Энийг бас их зөв, нийгэмд их зөв ойлголт өгөх хэрэгтэй байна. Тэгээд энэнээс үүдээд энэ хүмүүсийн эргэлзэж байгаа асуудлууд гараад байна л даа. Төлөвлөгөөт шалгалт, энэ эрсдэлийн үнэлгээ гээд юмыг энэ Засгийн газраас энэ чинь хэдэн оноос юм 12 оноос уу, 9 оноос уу айн? Тийм 12 оноос энэ Монголын төрийн бодлого болгоод эрсдэлийн үнэлгээ гэж юмандаа суурилж энэ хяналт шалгалтын ажлыг явуулж байна. Хавтгайруулдаг, дуртай газраа очиж үздэг ийм юмыг аль болохоор байхгүй болоод стандарт мөрдүүлэх, тэгээд эрсдэлийн үнэлгээг хийж байж энэ олон шалгалт, давхардал, дарамтыг арилгая гэдэг ийм зарчим бариад ажиллаад нэлээн бол арваад жил болж байгаа юм байна лээ. Тэгээд энэ бас тодорхой үр дүнд хүрээд, цаашдаа ч энэ үүнийгээ ийм юм барьж явах нь ер нь энэ шалгалт хийдэг байгууллагуудын хөгжлийн чиг хандлага юм байна лээ л дээ.

Энэнийхээ дагуу Засгийн газар үйл ажиллагаа явуулж байгаа гэж ойлгож байгаа юм. Дахиад хэлэхэд Засгийн газраас оруулж ирэхдээ ч, Байнгын хороо, ажлын хэсэг дээр ч энэ төлөвлөгөөт шалгалт гэдэг юмнуудыг байхгүй болгох тухай огт яриагүй. Цөөлөх тухай яриулж байгаа нь цөөлөхдөө тэр олон жил мөрдөж ирсэн эрсдэлийн үнэлгээ гэдэг юу гэх юм бэ дээ ажлын арга хэлбэр, зарчим юмнуудаа цааш нь төгөлдөржүүлээд явна гэдэг суурин дээр орж ирсэн юм байна лээ.

Дээр нь тэр иргэдийн гомдол өргөдлийн дагуу хийх шалгалтууд бол явдгаараа явна. Ямар нэгэн байдлаар жишээ нь, дараа нь хохирол учирсан тийм юм гарвал тэр шалгалт хийгээгүйгээс боллоо гэх асуудал байхгүй. Иргэдийн гомдлын дагуу. Одоо ч тийм явж байгаа. Тэгээд шалгалт хийгээд тэнд нь буруу юм болсноос болоод хүнд хохирол учирсан, нийгэмд хохирол учирсан бол хүлээдэг хариуцлагаа хуулийн дагуу бүгдээрээ хүлээгээд явж байгаа. Энэ яг цаашдаа хэвээрээ л явна. Ялангуяа гомдолтой асуудлууд. Энэ л хүрээнд бид нар ярьсан.

Ажлын хэсэг, Байнгын хороон дээрээс хийсэн гол өөрчлөлт гэвэл үндсэндээ ихэнх төлөвлөгөөт шалгалтууд зогсох байсныг бүгдийг нь ингэж болохгүй, ихэнх нь ингэж болохгүй тэр эрсдэлийн үнэлгээ гэж юмандаа тулгуурлаад хэрэгтэй үед хэрэгтэйг нь хийгээд хэрэггүйг нь цөөлөөд явдаг юмаа цэвэр мэргэжлийн байгууллагын үүднээс шийдээд яв гэдэг энэ зарчмын хүрээнд л бид нар энэ асуудлуудыг Засгийн газраас оруулж ирсэн. Энийг нь арай өөрчлөөд, өөрчлөлт оруулж байгаа шүү гэдгийг бас хэлье. Зөвхөн зөвлөн туслаад орхичихгүй шүү дээ. Жишээ нь иргэний гомдлоор хохирол учирчихсан байвал шалгадгаараа шалгаад л тэр хуулийн дагуу ямар хариуцлага хүлээх юм тэрийгээ л хүлээж таарна. Түүнээс ямар нэгэн том хохирол учирчихсан байхад, эрүүл мэндийн хохирол учирчихсан байхад нэг ийм хууль гарсан юм. Тийм учраас чамд сануулж байна шүү, зөвлөж байна шүү, дахиад битгий ингээрэй гэж хэлээд орхихгүй үйлчилж байгаа хуулиуд үйлчилдгээрээ үйлчлээд л явна шүү дээ. Энэ үүнийг бас жоохон зөв ойлголттой ярихгүй бол хагас дутуу ойлгогдоод байх шиг байна.

**Г.Занданшатар:** Содномын Чинзориг гишүүн тодруулж асууя.

**С.Чинзориг:** Хагас дутуу ойлгосон юм байхгүй л дээ. Засгийн газраас орж ирсэн төсөл дотор чинь тэр иргэн амь нас, эрүүл мэндээрээ, эд хөрөнгөөрөө хохирсон бол шалгалт явуулна. Тэгээд энэ шалгалтад зөвлөн туслах шинжтэй байна гээд хуулийн дээрээ, төсөл дээр биччихсэн байгаа байхгүй юу. Харин тэр зөвлөн туслах үйлчилгээ чинь хохирол гарсны дараа биш, хохирол гарахаас нь урьдчилан сэргийлэх чиглэлээр зөвлөн туслах үйлчилгээ байх ёстой. Энэ чинь байр нь солигдчихоод байна. Амь насаараа, эрүүл мэндээр, эд хөрөнгөөрөө хохирсон бол зөвлөн туслах биш, харин тэр хариуцлагын асуудал ярина шүү дээ. Энийг байрыг нь солиод бас эцсийн хэлэлцүүлэг, анхны хэлэлцүүлэгт бэлдэхдээ бас анхаараач гэж яриад байсан л даа. Тэгээд энэ зарчмын зөрүүтэй санал дотор чинь тэр агуулга, өөрчлөлт орсон юм байхгүй байгаа байхгүй юу. Тэгэхээр нь тэр хохирол гарсны дараагаар шалгалтын тэр нь зөвлөн тусах шинжтэй байна гэдэг чинь хэвээрээ үлдчихээд байгаа байхгүй юу.

**Г.Занданшатар:** 81, Пүрэвжавын Сайнзориг Төрийн нарийн бичгийн дарга.

**П.Сайнзориг:** Чинзориг гишүүний асуултад хариулъя. Хуулийн төслийн 3 дугаар зүйлийг та унших юм бол хяналт шалгалтыг хийхдээ үйл ажиллагааг нь шууд зогсоохоос бусад төрлийн гэж байгаа шүү. Энэ дээр бас ийм цензур, хаалт байж байгаа. Бүхий л зүйл дээр юу гэдэг юм зөвлөн туслаад өнгөрөх асуудал биш. Энэ дээр мэдээж ноцтой, хор уршиг, хүний эрүүл мэнд, байгаль орчинд хохирол учруулбал энэ дэр нь холбогдох хуулийн дагуу арга хэмжээг нь аваад явна. Энийг нь бүтэн текстээр нь харах юм бол таны хэлж байгаа санаа бол байхгүй гэдэг зүйлийг би бас танд хэлмээр байгаа.

Мэдээж энэ ер нь хууль эрх зүйн шинэчлэлийнхээ түрүүн бас ажлын хэсгийн ахлагч хэлсэн. Засгийн газар шахаж бас оруулж ирнэ. Ингэх юм бол бас цаашдаа илүү их ойлгомжтой, тодорхой болгох. Ер нь зүгээр аливаа улсын бас энэ гадаад худалдаа, экспорт, импортын асуудлыг нэмэгдүүлэхийн тулд энэ мэргэжлийн хяналтыг л бэхжүүлдэг юм байна лээ. Өнөөдөр энэний бол тод жишээ нь бол Вьетнам байгаа байхгүй юу. Мэргэжлийн хяналтынхан энэ лаборатори хөрөнгө оруулалтыг сайн шийдсэн учраас Хятад улсаас орж ирж байгаа Хятад улс руу экспортолж байгаа…/минут дуусав./

**Г.Занданшатар:** Балжиннямын Баярсайхан гишүүн асуулт асууна.

**Б.Баярсайхан:** Баярлалаа, би энэ хуулийн төслийг бол дэмжихгүй байна. Бид нар энэ хүнд хэцүү цаг үед бизнес эрхлэгч, аж ахуйн нэгж байгууллагууддаа зайлшгүй дэмжлэг үзүүлэх шаардлагатай гэдэг дээр бол дэмжиж байна. Гэхдээ энэ төрийн хяналт шалгалт, үйл ажиллагааг түр хугацаагаар, тэгэхдээ бүр 3 жилээр зогсоолоо гээд бизнес эрхлэгч, аж ахуйн нэгжүүдэд яг тийм бодитой дэмжлэг туслалцаа болж чадах юм уу? Харин тэрний оронд хамгийн их дарамт учруулж үйл ажиллагаанд нь саад болж байгаа энэ төрийн хяналт шалгалтын давхардал, нэг бизнес эрхлэгч дээр хэд хэдэн төрийн байгууллага, цагдаа, мэргэжлийн хяналт гэх мэт байгууллага ирж хяналт шалгалт хийдэг, тэр хийдэл эрх зүйн орчныг нь ойлгомжтой болгох юм бол илүү их дэмжлэг олох юм биш үү?

Ер нь бол гадаадын хөрөнгө оруулалт, хийх хамгийн гол үндэслэл нь бол тухайн улс оронд энэ бизнесийн орчин нь боловсронгуй болсон юм уу, улс төрийн нөхцөл байдал нь тогтвортой байдаг юм уу гэдэг энэ хоёр зүйлийг бол хамгийн түрүүнд хардаг. Тийм учраас төрийн хяналт шалгалт тэрийг түр зогс зогсоохоосоо илүүтэй татварын хөнгөлөлт, эсвэл энэ хяналт шалгалтын эрх зүйн орчныг илүү боловсронгуй болгох тал дээр энэ давхардлыг арилгах тал дээр ажиллах юм бол бизнес эрхлэгчдэд маань бодитой дэмжлэг болох юм биш үү гэсэн ийм саналыг хэлмээр байна. Тэгээд надад гурван асуулт байна.

Нэгдүгээрт бид нар энэ түр хугацаагаар энэ зогсоож хяналт шалгалтыг сулруулж байх хугацаанд ямар нэгэн энэ эрсдэлүүд гарах юм бол хэн хариуцах юм бэ? Энэ хохирлыг хэн барагдуулах юм? Энэ зохицуулалтыг яаж хийхээр төлөвлөж байгаа юм?

Хоёрдугаарт бид нар үүнийг хийх тэр нийгмийн ёс зүй, хандлагын тэр төлөвшил яг цөм бүрдсэн гэж та нар харж байна уу?

Гуравдугаарт төлөвлөгөөт бус хяналт шалгалтыг энэ гурван жилийн хугацаатай зогсоосноор ямар ямар эрсдэлүүд учирч болох талаар урьдчилж энэ эрсдэлийн тооцоо хийсэн үү? Тэдгээр дээр тулгуурлаж эрсдэлийн төлөвлөгөө гарсан уу? гэдэг ийм асуулт байна. Би яагаад энийг энэ гурван асуултыг асууж байгаа юм бэ гэхээр өнөөдөр бүр бодит жишээ байна. Өнөөдрийн хууль эрх зүйн хүрээнд чинь жишээлбэл наад захын миний сонгогдсон тойрог болох Завхан аймгийн 24 суманд баригдсан. Энэ өнгөрсөн 10 жил хийгдсэн энэ бүх бүтээн байгуулалтууд чинь чанаргүй болчхоод байна шүү дээ. Энэ дээр өнөөдөр хэн ч хариуцлага хүлээхгүй байна. Үндэсний аудитын газар очоод 16 суманд энэ чанаргүй байна, бүтээн байгуулалтууд нь чанаргүй байна. Энэ хийж байсан төрийн албан хаагчид нь хангалттай ажиллаагүй байна. Хүүхдүүд агааржуулалтгүй цэцэрлэгт явж байна. Ямар ч акустик тайз байхгүй, ийм соёлын төв барьчихсан байна, харахад энэ жорлон байгаад байгаа боловч эмнэлэг нь жорлонгүй байна, паалан тавьчхаад яваад өгчихсөн байна гээд бүгд дээр нь Үндэсний аудитын газар дүгнэлтээ гаргачхаад байхад энийг хүртэл араас нь засаж залруулах тийм боломж байхгүй байгаад байна.

Тэгээд сая Мэргэжлийн хяналтын газар шүлхийн асуудлыг бид нар хариуцахгүй гээд хэлчихлээ. Энэ хүнсний аюулгүй байдал, хүний эрүүл мэндийн асуудал. Энэ болгон дээр өнөөдөр хэн хариуцлага хүлээх юм бэ? Талбай дээр гарч жагссан залуучууд чинь ажлаа хий гээд байгаа нь төрийн албан хаагчдыг дотроо хүнд суртал, авлигал, хээл хахууль энэ бүх юмаа арилгаад илүү иргэдийн төлөө сайн ажлаа хий гэж хэлээд байгаа шүү дээ. Тэгээд ажлаа хий гээд байхад чинь ажлаа улам сулруулах ийм юм оруулж ирээд байгаа чинь яг ямар учиртай юм бэ гэдэг ийм асуултууд байна.

**Г.Занданшатар:** Барсүрэнгийн Баасандорж, 82.

**Б.Баасандорж:** Баярсайхан гишүүний асуултад хариулъя. Хяналт шалгалтыг сулруулах уу, хохирлыг хэн хариуцах вэ гэж нэг дэх асуулт асууж байна. Энэ бол хяналт шалгалтыг Баярсайхан гишүүнээ энэ хуулийн төслийн өргөн мэдүүлэх ч тэр, сая ажлын хэсгээс, Байнгын хорооноос өгсөн саналаар сулруулахгүй. Ер нь яг бол төрийн хяналт шалгалтыг өөрөө яг эрсдэл ихтэй буюу хүний энэ амь нас, эрүүл мэнд, байгаль орчинд хүнсний аюулгүй байдал, энэ яг чиглэлийн хяналтууд бол яг эрсдэл ихтэйд тооцогддог. Энэ чиглэлийн төлөвлөгөөт хяналт шалгалтыг нээж өгсөн Байнгын хорооноос. Тэгэхээр энэ жилийн энэ чиглэлийн төлөвлөгөөтэй шалгалтууд төлөвлөгөө нь батлагдаад хуулиараа бид нар 12 сарын 1 гэхэд төлөвлөгөөгөө батлаад олон нийтэд мэдээлэх ёстой байдаг. Тэгэхээр энэ хугацаанд бол энэ төлөвлөгөө батлагдаад олон нийтэд мэдээлэх асуудлууд явна. Та сая нөгөө жишээ аваад хэлж байна, энэ соёлын төв, сургуулийн барилгын асуудлууд ярьж байна гээд. Энэ дээр бол яг янз бүрийн тийм хуулийн давхардлууд юмнууд бол бас байгаад байгаа юм. Та бас асуулт асуухаасаа өмнө хяналт шалгалтын давхардлын талаар ярьсан. Би танд ганцхан нэг хуулийн жишээ уншаад үзэхэд энэ хуулийн давхардал маш их байгаад байгаа юм.

Ер нь бүх хуулиуд дээр, жишээ нь Авто замын тухай хууль дээр авто зам, замын байгууламжийг барих, арчлах, засварлах, хамгаалах, ашиглахтай холбогдсон хууль тогтоомжийн биелэлтэд тавих төрийн хяналтыг авто замын өмчлөгч нь, эзэмшигч нь, хариуцагч нь Төрийн хяналт шалгалтын тухай хуульд заасны дагуу мэргэжлийн хяналтын байгууллага, бүх шатны Засаг дарга, холбогдох эрх бүхий албан тушаалтнууд хяналт танина гээд баахан хүмүүст харьяалуулчихдаг. Яг энэ мэт хуулиуд маш олон байгаа. Бүх юман дээр яг Мэргэжлийн хяналтыг оруулчихсан. Ялангуяа эрсдэл багатай дээр. Жишээ нь би шүлхийг хэлье л дээ. Би бол шүлхийг хариуцахгүй гэж хэлээгүй. Шүлхийг бол манай Мэргэжлийн хяналтын байгууллага хариуцсаар ирсэн, хариуцаж байгаа. Гэхдээ манай Мэргэжлийн хяналтын байгууллагын чиг үүрэг биш байхгүй юу гишүүн ээ. Энэ бол Мал эмнэлгийн ерөнхий газар байгуулагдсан. Энэ малын эрүүл ахуй, эрүүл байх асуудал Мал эмнэлгийн газар. Давхар манайх хяналтаа тавиад л, хуулиараа давхар давхар хяналт хийчихсэн учраас манайх хяналтаа тавиад явж байгаа юм.

Төлөвлөгөөт хяналт шалгалтын эрсдэлийн төлөвлөгөөгөө гаргахгүй гэсэн. Манайх сая би хэлсэн эрсдэлийн шалгуур үзүүлэлтийг Засгийн газраас батлаад жагсаалтыг нь Шадар сайд баталдаг. Шадар сайдаар жил болгон жагсаалтаа батлуулаад манайх 160 мянган аж ахуйн нэгжийн объект дээр эрсдэлээ тооцоод, хамгийн их эрсдэлтэй гэсэн 10 мянга орчимд нь бид нар объектын эрсдэлийн үнэлгээг хийгээд объектын төлөвлөгөөт шалгалтыг хийдэг. Тэгэхээр бид нар энэ төлөвлөгөө бол батлагддагаараа батлагдаад явна гэдгийг танд хэлье.

**Г.Занданшатар:** Нямаагийн Энхболд гишүүн.

**Н.Энхболд:** Энэ Улсын Их Хурлаар хэлэлцээд үзэл баримтлалынх нь хүрээнд буюу хяналт шалгалтын тоог тодорхой хэмжээгээр мэргэжлийн хяналтын байгууллагуудад хариуцлагыг нь эрсдэлийн үнэлгээ гэдэг юмных нь хариуцлагыг хүлээлгээд, хяналт шалгалтын тоог цөөрүүлье гэсэн ийм үзэл баримтлалаар хэлэлцээд ороод ир гэж бид нарт үүрэг өгөөд, тэгээд манай ажлын хэсэг, Байнгын хороо энийг хэлэлцэж оруулж ирж байгаа юм.

Энхболд, Адъяасүрэн, Ганбаатар, Доржханд, Жаргалмаа, Мөнх-Оргил, Пүрэвдорж, Энхбаяр, Цэрэнпунцаг гэсэн ийм бүрэлдэхүүнтэй ажлын хэсэг энийг яриад Байнгын хороогоор оруулж ирж байгаа юм. Одоо манай гишүүд энэ хэлэлцэх эсэх үетэй холбоотой гол төлөв тийм асуудлууд бас яриад байх юм. Би бол Их Хурлаас энэ үүнийг Монгол Улсын Засгийн газраас оруулаад ирлээ. Энэ үзэл баримтлалынх нь хүрээнд хэлэлцээд гаргая. Тийм учраас та нар ажиллаад оруулаад ир гэсэн хэмжээнд нь бололцооныхоо хэрээр бас энэ чинь ажлын хэсэг хоёр удаа, дэд хэсэг гурван удаа, нэлээн их яаралтай хэлэлцэх дэгийн юмыг нь бүр сар хэлэлцэж байж оруулж ирж байгаа юм. Тэгээд бас дутуу санаа байгаа юм шиг байна л даа. Гишүүдийн тавьж байгаагаар би нэг ийм тайлбар хийчихье. Түүнээс энэ Байнгын хороо ч юм уу, эсвэл энэ ажлын хэсэг л энийг л нэг л гаргаад л, тэгээд хяналт шалгалтуудыг бүгдийг нь зогсоогоод, хор уршиг тарьчих гээд байгаа юм байхгүй шүү гэдгийг нэгдүгээр хэлье.

Энэ хууль ингэж орж ирж байгаа нь их харьцангуй бага тус болж байна. Түүнээс нэг мөсөн их тус болохоор хууль оруулж ирээд ярья гэсэн санаанууд зарим гишүүдээс гарч байна. Болно л доо, болно. Тийм ч учраас бид нар энэ тогтоол дагуулж гаргуулаад. Хяналт шалгалтын хуулиа нэгмөсөн цэгцлээд оруулж ир гээд үүрэг өгсөн. Энэ өөрөө их олон салбар дамжсан, олон зүйл давхацсан. Зүгээр нэг удаагийн ийм жижигхэн хуулиар зохицуулах асуудал биш учраас энэ дотор тэр манай гишүүдийн санаа зовж яриад байгаа юм бүгд ороогүй, үнэн. Хууль нь өөрөө нэг үзэл баримтлал нь явцуу болохоор ийм байдалтай орж ирж байгаа юм. Хандлага нь төлөвшчихсөн юм уу, бүрдчихсэн юм уу гэдэг асуудал ярьж байна. Тэрийг тогтооход хэцүү л дээ. Тэрийг бүрэлдсэн хойно нь оруулж ирнэ гэвэл тэгээд хэн тэрийг нь тогтоодог юм байгаа юм. Одоо хандлага нь бүрэлдсэн учраас ийм хууль гаргаж болно гэсэн байдлаар, яаж ойлгогдох юм бол доо би тэрийг сайн мэдэхгүй байна. Хэн, ямар нэгэн асуудал гарвал хэн хариуцах, хэн төлөх энийг бол түрүүн бас хэд хэдэн удаа хариулчихсан учраас шаардлагатай бол Мэргэжлийн хяналтынхан, яам нь хариулна биз.

Нэмээд зүгээр, маш товчхон хэлэхэд ер нь зарим энэ хяналт шалгалтын ажлууд чинь заавал хийх хуулийн заалттай байдаг юм байна лээ л дээ. Тэгээд хэрэв энэ хууль яачихвал хуучин юмнууд бүгдээрээ явдгаараа л явна. Шинэ хууль ороод иртэл тэгээд бахь байдгаараа л байж л байна гэсэн үг. Сайн байна уу, муу байна уу тэрийг нь би хэлээгүй, яг хуучнаараа үлдэнэ. Зүгээр энэ үзэл баримтлалынх нь дагуу хэлэлцээд бололцооны хэмжээгээр засаад янзлаад гаргавал нөгөө хуулиар заавал хийх ёстой зүйлүүдийнх нь тоог цөөлөөд, цөөлөхдөө мэргэжлийн хяналтын байгууллагуудынхаа чадвар, тэр нөгөө эрсдэлийн үнэлгээ гэдэг бас олон жил хэрэгжүүлээд ирж байгаа ажлынх нь арга, чиг хандлага, зарчмаа юманд нь найдаад. Тэгээд Засгийн газраас бага ч гэсэн энэ үнийг нь шинэ хууль…/минут дуусав./

**Г.Занданшатар:** Балжиннямын Баярсайхан гишүүн тодруулж асууя. 81 Сайнзориг, Пүрэвжавын Сайнзориг Хууль зүй, дотоод хэргийн яам.

**П.Сайнзориг:** Баярсайхан гишүүний асуултад зүгээр нэмж хариулъя бас Нямаагийн Энхболд дарга бас сая ерөнхийд нь хэлчихлээ. Тэгэхдээ ер нь зүгээр, аливаа асуудлыг бид нар эрсдэлийг бууруулахын тулд заавал шалгалт хийснээр биш байхгүй юу. Тэгэхээр энэ эрсдэлийг бууруулах алхам бол ерөнхийдөө тэр хууль тогтоомжийг нь сурталчлан таниулах, хуулийг хэрэгжүүлэх гэж алба хаагчид маань өөрөө энэ хуулийн мэдлэгээ нэмэгдүүлэх, арга барилаа өөрчлөх, хандлагаа өөрчлөх эргээд энэ стандарт заавар зөвлөмжүүдийг нь сурталчлан таниулах сургалт хийх. Энэ хуулийн гол философи бол түрүүн бас гишүүдийн асуултад ирсэн, завсрын дүн байгаа, үнэн. Үүний дараа том шинэчлэлүүд нь явна гэдэг зүйлийг бас Нямаагийн Энхболд гишүүн хэлж байгаа. Энэ 5 сардаа өргөн барина, энэ дээр нэг шалгуулагч, шалгагч хоёр гэдэг харилцаанаасаа биш хамтран ажиллагч, хамтарч энэ асуудал, эрсдэлээ бууруулъя.

Эцсийн дүндээ бас хэрэглэгч гэдэг этгээд бас хяналтыг тавина, хүмүүс. Энэ оролцоонууд хангаж ажиллая л гэж байгаа юм. Гомдол, мэдээлэл гарвал бид нар шалгадгаараа шалгана, тодорхой эрсдэлтэй нөхцөл байдлууд дээр төлөвлөгөөт хяналт шалгалт үргэлжлээд явна гэж бодож байгаа. Эрсдэлийг хэн хариуцах вэ гэдэг түрүүн бас хэд хэдэн асуулт гарсан. Ер нь зүгээр гэм буруутай этгээд ч хариуцаад явдаг. Үүн дээр нь мэдээж төрийн хяналт шалгалтын байгууллага гэм буруутай эсэхийг нь тогтоож өгдөг. Яг тухайн энэ эрүүгийн гэмт хэрэг байна уу, зөрчил байна уу ч гэдэг юм уу энэ бүх түвшнээс нь шалтгаалаад. Энэ хэвээрээ хадгална.

Тэгэхээр энэ бол цаашдаа хандлагын өөрчлөлт болох ёстой. Бид хэд ч гэсэн энийгээ өөрчилж байж эргээд энэ хамтран ажиллах гэдэг үгээсээ төр бүгдийг хийх биш, магадгүй дараагийн хууль эрх зүйн шинэчлэлээрээ зарим эрсдэл багатай дунд зэргийн эрсдэлтэй зүйлүүдийг бас мэргэжлийн холбоонд нь шилжүүлэх, энэ хувийн хэвшилд нь шилжүүлэх. Эргээд энэ хувийн хэвшлийн мэргэжлийн холбоодууд нь хяналтаа тавиад, гишүүн байгууллагуудаа хяналтаа тавиад, үүнийгээ бас мэргэжлийн хяналтын байгууллага тайлагнадаг, хамтарч ажилладаг энэ соёл руу орох ёстой. Тэр Завхан дахь орон нутагт тэр барилга байгууламжийн стандарт бус барилга, байгууламж, энэ захиалагчийн бас буруутай үйл ажиллагаа сонсогдож байна. Тэгэхдээ яг нөхцөл байдал фактыг мэдэхгүй учраас дүгнэж хэлэхэд хэцүү.

Хоёрдугаарт бид бас сая баталсан цахим багц хуулийн нэг бол Нийтийн мэдээллийн ил тод байдлын хууль байгаа. Энэ улсын комисст барилга, байгууламжийг хүлээж аваад байгаа хүмүүсийг хэн хэн хүлээж аваад байдгийг ил тод тавьж байгаа. Яагаад стандартын бус шаардлага хангаагүй энэ захиалагч буюу ажлын даалгаварт тавигдсан шаардлагыг хангаагүй барилга, байгууламж авч татвар төлөгчдийн мөнгийг хохироож, энд суралцаж байгаа хүүхдүүдийн болоод эмнэлгийн үйлчилгээ авч байгаа хүмүүсийн эрх ашиг хохироогоод байгаа юм. Энэ ил тод гарна. Ингэх юм бол энэ хариуцлагууд олон нийт, төр талаасаа ч гэсэн шахаад ажиллах юм бол бид цаашдаа хаа хаанаа бас юу гэдэг юм, хариуцлагатай байх энэ зүйлүүд бол бүрдэнэ гэдэг зүйлийг бас би танд хэлмээр байна.

**Г.Занданшатар:** Баярсайхан гишүүн тодруулж асууя.

**Б.Баярсайхан:** Миний хэлж байгаа гол асуулт бол бид нар энэ дээр ёс зүйн болоод хандлагын энэ ажлаа чин сэтгэлээсээ хийх тэр төлөвшил нийгэмд тогтсон уу, үгүй юу. Энэ цаг нь болоогүй байхад ийм хууль гаргаад байгаа юм биш үү гэдэг нэгдүгээр асуулт.

Сая Баасандорж дарга хэлж байна. Мэргэжлийн хяналт тэгээд хяналтаа тавиад Мал эмнэлгийн газар нь хариуцаад байхад өнөөдөр шүлхийн асуудал Монголд ямар байдалд хүрчхээд байгаа юм. Бид нар хуулиа бариад хяналт шалгалтаа тавиад байхад өнөөдөр Монголд асуудлууд ямар түвшинд байгаа юм бэ гэдэг л асуудал байна шүү. Тэгээд энэ Байнгын хорооны санал, дүгнэлт дээр чинь энэ бичээд ороод ирчихсэн байна шүү дээ. Хүний амь нас хохирохоос бусад ажлын ачаалалтай өдөр нийтийн амралтын газраар төлөвлөгөөт бус шалгалт хийхгүй гээд. Тэгээд энэ үеүдэд заавал иргэдийн гомдлыг хүлээгээд улам л завхарна шүү дээ. Тэгээд Сайнзориг даргаа та энэ Үндэсний аудитын дүгнэлт гарчихсан байгаа. Энэ дандаа төрийн албан хаагч нар оролцчихсон луйвар байгаа байхгүй юу. Тэгээд энийгээ бид нар завхралаа шийдэж чадахгүй байж, ирээдүйд бид нар дахиад ийм хөнгөрүүлсэн хууль оруулж ирээд улам л…/минут дуусав./

**Г.Занданшатар:** Төмөртогоогийн Энхтүвшин гишүүн.

**Т.Энхтүвшин:** Энэ ярьж байгаа гишүүдтэй бол санал нэг байна. Заавал энэ хуулийг оруулж ирэх хэрэг байгаа юм уу? Ялангуяа Мэргэжлийн хяналтын байгууллага. Ер нь Төрийн хяналт шалгалтын тухай хууль чинь бол аливаа гарч болзошгүй зөрчлөөс урьдчилан сэргийлэх, гарсан зөрчлийг арилгах, засан залруулах ийм л үүрэгтэй ийм л хууль байж байгаа шүү дээ. Тэгээд төлөвлөгөөт хяналт шалгалтаа хийхгүй гээд энэ үзэл баримтлал дээрээ биччихсэн байна. Зөвхөн өргөдөл, гомдлоор иргэдийн хүсэлтээр энэ аж ахуйн нэгж, байгууллагыг шалгахаар л оруулж ирсэн байна. Нэг ёсондоо бид нарын ухарч л байна л даа. Урьдчилан сэргийлэх энэ шалгалт нь байхгүй, Тэгээд хүний амь нас эрсдээд байгаль орчин сүйдсэний дараа л шалгалт хийдэг нэг ийм л арга барил руугаа л явж байна л даа, бид нар. Тийм учраас энэ хуулийг бас дэмжихгүй байгаа юм. Ер нь энэ Төрийн хяналт шалгалтын тухай хуулиа шинэчлээд томоохон хэмжээний реформ хийгээд явбал илүү их үр дүнтэй биш үү гэсэн ийм л бодолтой байна.

Ер нь аж ахуйн нэгж байгууллага юун дээр их гомдоод санаа оноогоо илэрхийлээд байна гэдэг дээр та хэд маань нэг сайн бодох хэрэгтэй. Ерөөсөө энэ төрийн хяналт шалгалтыг хэрэгжүүлж байгаа энэ ажил, байгууллагууд чинь, Мэргэжлийн хяналт бусад байгууллагууд чинь хүнд суртал их байна, дарамт шахалт их байна, торгууль төлөөс тавиад байна, зан харилцааны ямар ч соёлгүй байна, их дарамттай байна, бичиг баримт нэхээд байна гэдэг л ийм л асуудал ярьж байгаа шүү дээ. Тийм учраас бид нар харин энэ төрийн шалгалтыг хэрэгжүүлж байгаа энэ хүмүүсээ харин соён гэгээрүүлэх, зөвлөн туслуулдаг, арга зүйн зөвлөгөөг нь зааж өгдөг, өөрсдийнхөө энэ дотоод хяналтыг л бид сайжруулах л хэрэгтэй юм байна шүү дээ.

Тэгээд энэ аж ахуйн нэгж байгууллага чинь үндсэндээ энэ давтамжийг бууруулж өгөөч, энэ хяналт шалгалтаа жаахан багасгаж өгөөч гэдэг гэж нарийндаа ярьж байгаа боловч цаад талдаа бол энэ байцаагч нарын дарамт шахалт их байна. Тийм учраас энэ шалгалтууд бид нарт их хүндрэлтэй байна гэдэг л ийм асуудал ярьж байгаа шүү дээ. Тийм учраас энэ төрийн шалгалтыг хэрэгжүүлж байгаа энэ байгууллагууд өөрсдөө харин энэ шалгалтыг хийж байгаа энэ байцаагч нартаа дотоод хяналт шалгалтаа сайжруулах нь л хамгийн чухал байж байгаа юм.

Хоёрдугаар асуудал, энэ давтамжийн тоог цөөрүүлье, зогсооё гэж байгаа бол тэр соёлын хяналт ч байдаг юм уу, газрын хяналт ч байдаг юм уу, тэр боловсролын хяналт ч гэдэг юм уу хүнд хор, байгаль орчинд хор хөнөөл багатай ийм хяналтуудаа л дотооддоо ярьж байгаад л зогсоочих л доо. Заавал ингэж хууль гаргаж байж, ингэж заавал хяналтыг зогсоох шаардлага байхгүй л гэж би бодоод байгаа юм.

Ер нь бол хэцүү шүү, хэцүү. Түрүүн Баярсайхан гишүүн ярилаа шүү дээ. Өнөөдөр суман дээр баригдаж байгаа соёлын төв, сургуулиуд бол чанарын шаардлага сүүлийн жилүүдэд хангаж чадаагүй шүү. Энэ бол Мэргэжлийн хяналт болон бусад барилгын хяналт тавьдаг ийм байгууллагуудтай л холбоотой. Тэгээд одоо ийм байгаа юм чинь дахиад юу гэдэг юм энийгээ зогсооно гэдэг бол байж болохгүй асуудал шүү дээ. Тийм учраас энэ дээрээ та хэд харин сайн бодох хэрэгтэй. Тэр эрсдэлд суурилсан хяналтуудаа сайн гаргаж, ялангуяа энэ хөдөлмөрийн аюулгүй байдал, дээр нь энэ хүнсний аюулгүй байдал, эмийн аюулгүй байдал ч гэдэг юм уу энэ шалгалтуудаа улам чангалах хэрэгтэй.

Энэ гадаадын улс орнууд бол хяналт шалгалтыг бол баяртайгаар хүлээж авдаг, хяналт шалгалт ирлээ гэхэд нь баярладаг. Харин ч аж ахуйн нэгж, байгууллага мэдэж чадаагүй юмаа мэдэж авдаг, дутагдалтай юмаа залруулаад явдаг. Харин манайд бол эсрэгээрээ болчхоод байгаа шүү дээ. Хяналт ирэхээр юу гэдэг юм айдастай, тэгээд олон бичиг баримт шаарддаг. Нөгөө аж ахуйн нэгж байгууллагыг олон цаг, олон өдрөөр бичиг баримт нэхэж…/минут дуусав./

**Г.Занданшатар:** Хэн хариулах вэ? Барсүрэнгийн Баасандорж, Мэргэжлийн хяналтын ерөнхий газрын дарга.

**Б.Баасандорж:** Энхтүвшин гишүүний асуултад хариулъя. Заавал хууль гаргах ёстой юм уу гэсэн асуултыг нэгт эхлээд асууж байна. Тэгэхээр Төрийн хяналт шалгалтын тухай хууль дээр төрийн хяналт шалгалт явуулдаг байгууллагууд төлөвлөгөөт хяналт шалгалтыг заавал хуульд заасны дагуу хийдэг, төлөвлөгөөт хяналт шалгалтыг. Төлөвлөгөөт хяналт шалгалтынхаа бид нар төлөвлөгөөг жил бүрийн төлөвлөгөөгөө хуульд заасны дагуу бид нар төлөвлөгөөгөө гаргадаг. Батлах ёстой, олон нийтэд мэдээлэх ёстой, Шадар сайдаар жагсаалтыг батлуулах ёстой. Энэ өөрөө хуулиар зохицуулж байгаа учраас заавал энэ зарим төрлийн төрийн хяналт шалгалтыг зогсоох тухай хуулийг гаргахгүй бол нөгөө өмнөх жилд 10 мянгаас доошгүй хяналт шалгалт хийдэг асуудал үргэлжилсээр байх болно. Сая харин хуулиараа хязгаарлаж өгсөн байгаа. Яг эрсдэл өндөртэй, хүний амь нас, эрүүл мэнд байгаль орчинд учирч тусах, эрсдэл өндөртэй төлөвлөгөөт хяналт шалгалтыг хийнэ шүү. Бусдыг нь хийхгүй шүү гээд. Жишээ нь манай дээр маш олон, та сая жишээндээ хэлж байна. Тэр соёлын хяналт, боловсролын хяналт, нийгмийн хамгааллын хяналт гэх мэт энэ жилд 10 мянга орчим объектын хяналт хийдэг зүйлүүд бол багасна.

Ингэснээр бизнес эрхлэгчдэд дарамт, шахалт нь багасах болов уу гэж энэ хуулийн батлагдвал харж байгаа юм. Та мөн тэр дотоод сургалтын асуудлыг хөндөж байна. Энэ үнэхээр би тантай санал нэг байна, энэ чухал. Зөрчлийн тухай хуулийн 50 орчим хувийг мэргэжлийн хяналтын байцаагч нар хэрэгжүүлдэг. Чиглэл чиглэлийн мэргэжилтэй хүмүүс байдаг. Малын эмч, эмнэл зүйч, авто тээврийн чиглэлийн хүн, байгаль орчин хамгаалагч энэ хүн ажилд томилогдоод л шууд Зөрчлийн хууль хэрэглэдэг, шууд. Тэгээд өөрөө тэр сурвалж, нөгөө мэргэшээгүй, сургаагүй, зөрчлийн хуулийг хэрхэн яаж зөв хэрэглэх вэ энэ талын сургалтуудыг аваагүй хүн тэртээ тэргүй хуулиа буруу хэрэглэвэл энэ өөрөө нэг төрлийн дарамт болоод л явна. Нөгөө иргэн, аж ахуйн нэгжээ хүндрүүлээд л явна. Хуулийг буруу хэрэглээд, өөр буруу хуульд заагаагүй шаардлага нэхнэ.

Тэгэхээр би танд юу гэж хэлэх гээд байна вэ? Яг манай энэ Төрийн хяналт шалгалтын тухай хууль нь дотогшийгоо сургах сургалттай асуудал бол нэн чухал байгаа. Лабораторийн асуудал нэн чухал байгаа юм. Одоо барилгын материалтай холбоотой импортын маш олон төрлийн барилгын материалууд орж ирж байна. Бид нар яг аль нь сайн, аль нь муу юм лабораторийн шинжилгээ, лаборатори байхгүй учраас шинжилгээ өгч чаддаггүй.

Ганцхан Хабул гээд хүнсний аюулгүй байдлын хяналт байдаг. Энэ чиглэлийн лабораторийг хийдэг, бусад төрлийн тэр хөдөлмөрийн аюулгүй байдалтай холбоотой, барилгатай холбоотой, замтай холбоотой энэ бүгд түүхий эдүүдийг уул нь бол бусад оронд тэр лабораториороо шилжүүлээд энэ нь яг манай Монгол улсын стандартад хүлээн зөвшөөрөгдсөн юм байна. Энийг хэрэглэхийг зөвшөөрье гэдэг. Манай мэргэжлийн хяналтын байгууллагад бол энэ зүйлүүд байхгүй байгаад байгаа юм.

Та мөн сургууль соёлын асуудлыг ярьж байна. Европ бусад орнууд бол энэ сургууль нь өөрөө яг стандарт, нэг загварын стандарттай. Хүүхэд аль ч сургуульд очсон хоёр давхартаа тэр нойлын өрөө нь байдаг, химийн өрөө нь байдаг. Нэг давхартаа биеийн тамирын заал нь байдаг, бүгд нэг стандартаар явдаг. Энэнээс болоод хүүхэд сургууль шилжихэд өөрөө тэр сургалтын нөгөө оюун санааны нөлөөлөлд нь ордоггүй. Тэгэхээр яг энэ стандартын асуудал бол бас их чухал байгаад байгаа юм. Тэгээд би тантай бас тэр хуулийн давхардлууд бол яг үнэхээр байгаа. Бүх хуулиудын ар дээр яг Мэргэжлийн хяналтын байгууллага хяналт тавина гээд маш олон субъектүүдийн ард мэргэжлийн хяналтыг тавьчихдаг. Энэ дээр өөрөө эрсдэл багатай маш олон хяналт дээр байдаг. Үүнээсээ болоод иргэн, аж ахуйн нэгжүүдэд нөгөө давхардал үүсдэг. Ялангуяа энэ эрсдэл багатай хяналтуудыг бид мэргэжлийн холбоодууд руу нь шилжүүлэх нь зүйтэй. Тэр бүртгэлтэй холбоотой, тэр соёлын хяналттай холбоотой, эс үгүй бол тэр краныг бүртгэх ч гэдэг юм уу. Манайд эрсдэл багатай маш олон хяналт байна л даа. Энийг тэр холбоодууд руу нь шилжүүлэх нь зүйтэй гэдэг зүйл дээр Засгийн газар дээр Шадар сайдын түвшинд шинэ хуулийн төслийн хүрээнд энэ асуудлыг ярьж байгаа.

**Г.Занданшатар:** Төмөртогоогийн Энхтүвшин гишүүн.

**Т.Энхтүвшин:** Тэгээд энэ хяналтуудаа салбар салбар луу нь шилжүүлж болохгүй шүү. Бид нар хуучин салбар салбартаа хяналт нь байсан, тэгээд нэг барилга барихад барилгын яам нэг шалгадаг, Барилгын хөгжлийн төв нь нэг шалгадаг, Эрчим хүчний яам нь нэг шалгадаг, газрын алба нэг шалгадаг гээд маш олон ийм давхардлууд зөндөө байсан. Ерөөсөө тухайн аж ахуйн нэгж байгууллагын ажлыг нь хийлгээгүй. Тийм учраас энэ Мэргэжлийн хяналтын байгууллагыг яамнуудаас татаж авч нэгдсэн тийм зохион байгуулалтад оруулж, нэгдсэн тэр олон салбарын шалгалтыг л хийдэг ийм л тогтолцоог 2003 онд хийж өгсөн юм байгаа юм. Тийм учраас цаашдаа бол аль болохоор хяналтаа Мэргэжлийн хяналт дээрээ төвлөрүүлж, нэгдсэн журмаар томоохон хэмжээний шалгалт хийдэг ийм арга барил руу шилжих юм бол, хийгээд явах юм бол бид нар тэнд давхцал гэдэг зүйл бол байхгүй болно гэдгийг бол хэлмээр байна. Баярлалаа.

**Г.Занданшатар:** Даваажанцангийн Сарангэрэл гишүүн.

**Д.Сарангэрэл:** Баярлалаа. Энэ төлөвлөлт, шалгалт байхгүй болчих юм бол аж ахуйн нэгж, компаниуд ард иргэддээ аюултай үйл ажиллагаа явуулна гэж би бодохгүй байна. Өнөөдрийн нөхцөл байдал бол хүнд байгаа шүү. КОВИД-ын дараа Монгол улсын эдийн засгийн өсөлт 4.6 хувиар унаж, 92 оноос хойш бол хамгийн том уналт болсон. Ингээд КОВИД-ын дараа бас нэг аж ахуйн нэгжүүдийн үйл ажиллагаа жигдрэх үү гэж байтал нэг ийм дайн байлдаантай холбоотой ийм нөхцөл байдал үүсээд. Өнөөдөр бол нөхцөл байдал хаа хаанаа хүнд байгаа.

Бид нарын өнөөдрийн хэлэлцэж байгаа энэ хуулийн төсөл бол үндсэндээ аж ахуйн нэгжүүддээ дарамтгүй байлгах гэж байгаа шүү дээ. Баримтгүй байлгая л гэж байгаа юм. Үүнээс биш огт шалгалт хийхгүй ч гэдэн юм уу тийм асуудал яригдахгүй байгаа. Иргэд болон аж ахуйн нэгж, байгууллагын хүсэлтээр бол төлөвлөгөөт бус шалгалт явна. Асуудлыг газар дээр нь шийдвэрлэнэ. Ингэхдээ торгож шийтгэх, хааж боох тухай асуудал ярихгүй. Харин мэргэжлийн зөвлөмж туслалцааг газар дээр нь үзүүлээд, цаашдаа үйл ажиллагааг нь үргэлжлүүлээд явах ийм боломжийг л бүрдүүлнэ гэж байгаа юм. Хуульд өөрчлөлт оруулахгүй бол болохгүй. Нэг үндэслэлийг бол сая Баасандорж дарга хэлчхэж байна л даа. Төлөвлөгөөт шалгалтыг хуулиар явуулах ёстой байдаг юм. Үүнийг болихын тулд хуульд өөрчлөлт оруулах шаардлагатай гэж нэгдүгээрт.

Хоёрдугаарт хуульд өөрчлөлт хийхгүй бол бид хэзээ мөрдөж байлаа даа. Төсвийн хэмнэлтийн талаар хэдэн жил ярьсан билээ. Төсвийн хэмнэлт хийгдэхгүй л байгаа юм. Тийм учраас аргаа бараад Төсвийн хэмнэлтийн тухай хуулийн төслийг Засгийн газар оруулж ирж байгаа биз дээ. Тийм учраас бол төлөвлөгөөт хяналтыг зогсооё гэдгийг хуульчлахгүй бол нөгөө хуучин уламжлал даргаараа гээд л хийгээд л яваад л байна гэсэн үг. Түүнээс гадна энэ хуулийн төсөл бол энэ аж ахуйн нэгжүүдээ энэ хүндрэлтэй үед дарамтаас чөлөөлөхөөс гадна цаашдаа манай Мэргэжлийн хяналтын байгууллага хандлагыг нь цоо шинэ өөрчлөлт хийх ийм санаа, оноотойгоор оруулж ирж байгааг би яагаад гишүүд дэмжихгүй байгааг би ойлгохгүй байна. Энэ чинь хянахгүй шалгахгүй гэсэнгүй шүү дээ.

Ерөөсөө мэргэжлийн тусламж зөвлөгөө өгдөг, ард иргэдтэй хамтарч ажилладаг аж ахуйн нэгжүүддээ зөвлөгөө өгдөг, сургалт явуулдаг, ийм цоо шинэ хандлагыг төлөвшүүлье гэхээр зэрэг, үгүй ээ хуучнаараа явна. Аягүй бол энэ аж аж ахуйн нэгжүүд чинь айхтар үйл ажиллагаа явуулаад ард түмнээ хорлочихно гээд. Үгүй ээ, бид нар итгэх хэрэгтэй шүү дээ. Бид нар Засгийн газар, төр аж ахуйн нэгжүүддээ, ард түмэндээ итгэхгүй бол хэн итгэх юм. Ямар аж ахуйн нэгж алдаатай үйл ажил ажиллагаа явуулаад, ард иргэдээ хорлоод дараа нь хөл дээрээ зогсоно гэж тооцдог тийм тэнэг хүн байх уу? Байхгүй шүү дээ. Тэгэхээр энэ уламжлалт хандлагаасаа бас жоохон салах хэрэгтэй байна.

Энэ хүмүүсийн энэ хэлээд байгаа энэ хандлагын өөрчлөлт хийх гээд байгаа энэ хуулийн төслийг дэмжих нь зүйтэй. Тэгээд би энэ амьдрал мэддэг, аливаа асуудалд хөрсөн дээр бууж ханддаг нь Нямаагийн Энхболд гишүүн энэ хуулийн төслийг ахлаад, бидэнд ийм ойлгомжтой тайлбар өгч байгааг би хүлээж авах ёстой гэж ингэж бодож байгаа юм.

Түүнээс гадна энэ Хууль зүй, дотоод хэргийн яам, Мэргэжлийн хяналтынхан маань маш ойлгомжтой тайлбаруудыг өгөөд байна шүү дээ. Тэгээд эндээс бол нэг их тийм ард иргэддээ хайртай хүн болоод аюулаас хамгаалах гэж байгаа энэ баатрын дүрд бол тоглоод байх би шаардлагагүй гэж бодож байна. Угаасаа аж ахуйн нэгжүүд тийм үйлдэл хийхгүй, хийхгүй шүү дээ. Тэгэх юм бол өөрөө дампуурна. Болж л өгвөл ерөөсөө хянаж шалгаад л нэг торгоод л хэдэн төгрөг авах юм бодоод байх юм. Энэ КОВИД-ын дараах болон дайны нөхцөл байдалтай холбоотойгоор аж ахуй нэгжүүд маань үндсэндээ дампуурч байна. Энэ дээр жоохон ч гэсэн боломжийн дэмжлэгүүдийг үзүүлье гэдэг ийм шинэ хандлага гаргаж байгааг бид хүлээж авах ёстой гэж бодож байгаа юм.

Энэ хуулийн төслийг дэмжих хэрэгтэй. ингэснээрээ хяналт шалгалт байхгүй болгох тухай огт асуудал байхгүй шүү дээ. Харин хамтарч ажиллаад, дахин хэлэхэд зөвлөгөө өгнө, сургалт явуулна, улмаар мэргэжлийн түвшинд ажиллах тэр боломжийг нь төрийн үйлчилгээгээр мэргэжлийн хяналтын байгууллага хангаж өгье гээд байна шүү дээ. Энэ тийм ойлгомжгүй байна уу? Тэгээд та бүхэн маань хэлээд дахиад тайлбарла л даа. Яагаад ерөөсөө энэ гишүүд энийг эсэргүүцээд байгаа гэж бодож байна? Та бүхэн юуг нь буруу тайлбарлаад байна Баасандорж дарга, Сайнзориг?

**Г.Занданшатар:** Пүрэвжавын Сайнзориг Төрийн нарийн бичгийн дарга.

**П.Сайнзориг:** Бид нар бол яах вэ, мэдээж гишүүд өөрийн байр суурь, санаа оноог хэлж байгаа гэдэг агуулгаар нь л хүлээж авч байгаа. Үнэхээр бас бодитой шүүмжлэлүүд байвал энийг мэдээж засаж залруулаад явах бололцоо нь байгаа. Ер нь зүгээр яг Сарангэрэл гишүүний хэлж байгаа л зүйлийг л бид нар зорьж байгаа юм. Хандлагын өөрчлөлт, энэ хандлагын өөрчлөлтийг хийхийн тулд бид нар арга барил, эргээд энэ өнөөдрийн түвшинд бас энэ КОВИД-ын нөхцөл байдал, дайн бүхий байдлын нөхцөл байдлаас дараагаар энэ эдийн засаг бас амаргүй байгаа. Жишээ нь Мэргэжлийн хяналтын ерөнхий газрын хувьд жилд 10 мянга орчим төлөвлөгөөт хяналт шалгалтыг төлөвлөөд 6400 орчмыг нь хийдэг. Мэдээж энэ дээр бас тодорхой хэмжээнд нь хүрч очиж чадахгүй байгаа. Энэ хэрээрээ л аж ахуйн нэгж байгууллагуудад бас тодорхой хэмжээний дарамт хүнд суртлууд байгаа. Энэ бол зөвхөн Мэргэжлийн хяналтын ерөнхий газрын статистикийн хэлж байгаа юм. Үүний дараа татварын, нийгмийн даатгалын ч гэдэг юм уу чиглэл чиглэлийн арван долоо, найман байгууллагын хяналтууд ингэж орж байгаа. Энэ завсрын үеийн энэ хуулийн дараагаар бид нар Төрийн хяналт шалгалтын хуулийг цогц байдлаар нь шийдэж магадгүй. Энэ төлөвлөгөөт энэ шалгалтуудыг хийдэг энэ цаг хугацаагаа тухайн байгууллага дээр уялдуулах энэ асуудлыг хамтарч хийдэг энэ асуудлыг бас шийднэ гэж харж байгаа.

Мэдээж юу гэдэг юм аж ахуйн нэгж байгууллагын тэр улсын бүртгэлийн дугаар дээр нь оруулахад Мэргэжлийн хяналт хийх юм байна, татвар хийх юм байна, нийгмийн даатгал юм байна. Энэ жил энэ А компани дээр, тэгэхээр энийгээ энэ цаг хугацаанд хамтраад хийчихье ч гэдэг юм уу, төрийн байгууллагуудын уялдааг бид нар сайжруулах чиглэлд нь бас хууль, эрх зүйн өөрчлөлт, энэ давхардлыг арилгах чиглэлд нь бас хууль, эрх зүйн өөрчлөлтийг хийнэ гэж бодож байгаа.

Тэгэхээр бид хэд бас түрүүн нэг хэлээд байгаа энэ хууль тогтоомж, стандартыг мөрдүүлэх асуудал бол зөвхөн төлөвлөгөөт хяналт шалгалтаар хийгддэг ажил биш. Энийг сурталчлан таниулах, ойлгуулах, хамтран ажиллах энэ зарим төрийн шалгалтыг түр зогсоох хуулийн ард бол өөрсдөө шалгах, шалгуулагч тухай биш хамтран ажиллаж яаж чанартай үйлчилгээ бүтээгдэхүүнийг иргэд, аж ахуйн нэгж, байгууллагадаа хүргэх вэ гэдэг л зүйлийг бид нар зорьж, хандлагын өөрчлөлт хаа хаанаасаа хандлагын өөрчлөлт, хаа хаанаасаа хамтарч ажиллах энэ бололцоог л бид нар эрэлхийлж энэ хуулийн төслийг Засгийн газраас өргөн барьсан гэдэг зүйлийг бас дахин нэг тодотгож хэлье. Баярлалаа.

**Г.Занданшатар:** Нямаагийн Энхболд гишүүн нэмж харуулна.

**Н.Энхболд:** Түрүүн энэ Чинзориг гишүүн, Энхтүвшин гишүүн бас ярьчих шиг боллоо нэг зүйлийг, жишээ нь энэ хуулийн нэг, хоёрдугаар зүйлд заасан шалгалтыг хийгээд алдаа дутагдал гарсан бол жишээ нь хүний амь нас үрэгдсэн элдэв янзын асуудал байвал шаардлага хүргүүлнэ, тусална, сануулна гэж байна гэсэн. Яагаад ийм байгаа юм гэдэг маягийн асуулт тавьчих шиг боллоо хэрэв би буруу ойлгоогүй бол. Тэгээд энд ийм үг байгаа байхгүй юу. Гуравдугаар зүйл дээр нь. Энэ нэг, хоёрдугаар зүйлд заасан төрийн хяналт шалгалтыг хийхдээ үйл ажиллагааг нь шууд зогсоохоос бусад дутагдал гэж байгаа юм. Ноцтой зөрчил гарчихсан бол тэр чинь шууд зогсоогоод л авах арга хэмжээгээ аваад л, торгоод л шийтгэлийг нь хүлээлгээд л явна гэсэн үг шүү дээ. Бусад тохиолдолд заавал торгоод л зогсоогоод байхгүй сануулаад, зөвлөөд, анхааруулаад явъя. Тэгээд давтвал мэдээж тэр өөр. Тэгэхээр энэ үгийг манай гишүүд бас дутуу хараад байгаа юм биш байгаа даа. Шууд зогсоохоос бусдад гэж байгаа шүү. Хоёр ангилчихсан байна шүү дээ. Ноцтой байвал шууд зогсооно, торгоно, шийтгэнэ, хариуцлагыг нь хүлээлгэнэ. Бусад тохиолдолд нь сануулъя, зөвлөн туслах ийм шаардлагаа хүргүүлье. Энэ чинь өөрөө том дэм шүү дээ уг нь, Одоо үйл ажиллагаа явуулж байгаа байгууллагуудад. Яг үнэн, үнэндээ өнөөдөр л жижиг ч гэсэн дутагдал байвал нэг байцаагч давхиж очоод л үзэмжээрээ чиний ажлыг зогсооно гээд зогсоочихдог. Тэгээд ганцхан энийг нь аваад үзсэн ч гэсэн уг нь бизнесийнхэнд хэрэгтэй л үйл ажиллагаа явуулж байгаа хүмүүст хэрэгтэй л хууль гарах гэж байна гэж бодоод байгаа юм л даа. Тэгээд энэ үүнийг бас манай гишүүд их ялгаж салгаж ойлговол. Үгүй ээ, ойлгох хэрэгтэй л байна л даа. Хуулийг нь биччихсэн юм чинь буруугаар өөр юм ярьж байгаа биш дээ.

**Г.Занданшатар:** Даваажанцангийн Сарангэрэл гишүүн тодруулж асууна.

**Д.Сарангэрэл:** Тэгээд бид нар чинь нөгөө “Шинэ сэргэлтийн бодлого” гээд яаралтай журмаар оруулж ирээд бүгдээрээ дэмжлээ гээд гар, хөлөө өргөөд баталчихсан байж байгаа. Тэрний зургаад нь нөгөө төрийн бүтээмжийн сэргэлт. Энэ дээр бол ард иргэддээ аль болох хүнд сурталгүй ийм үйлчилгээ төр үзүүлнэ гээд заачихсан байж байгаа. Одоогийн байдлаар 600 гаруй үйлчилгээг бол цахимаар үзүүлж байгаа юм. Үгүй ээ, энэ хүрээнд ч гэсэн энэ би хийгдэж байгаа ажил гэж ингэж ойлгож байгаа шүү дээ нэгдүгээрт.

Хоёрдугаарт энэ асуудалтай шууд холбоогүй боловч нэг зүйл байна Зандаа даргаа. Энэ иргэд болон аж ахуйн нэгжүүд санаатай, санаагүй янз бүрийн хуулийн зөрчил байгаа байх. Энийг цагдаа болон хууль, хяналтын байгууллагаас шууд дансыг нь хаачхаж байгаа юм байна. Үгүй ээ тэр хэрэг төвөг нь яваад шалгагддаг юм байгаа биз. Энэ нь үйл ажиллагаагаа бүрэн зогсооно гэсэн үг биш биз дээ. Ингээд ерөөсөө дансыг нь хаагаад нөгөөдүүл чинь үйл ажиллагаагаа явуулж чадахаа больчихсон ийм хүнд нөхцөлд. Үгүй ээ дансыг нь нээгээд, тэгээд тэр хэрэг түвэгт орооцолдсон юм бол тэрийгээ шалгуулаад явах боломжтой гэсэн үг шүү дээ. Хэрэг төвөгт орсон гэдэг маань амьдрахгүй үйл ажиллагаа явуулахгүй гэсэн.../минут дуусав./

**Г.Занданшатар:** Хэн хариулах вэ? Хууль зүй, дотоод хэргийн яам Төрийн нарийн бичгийн дарга.

**П.Сайнзориг:** Сарангэрэл гишүүний асуудал маш чухал асуудал байгаа юм. Бид энэ аливаа бизнесийн үйл ажиллагаа дээр оролцогч талууд бас аль аль талдаа хариуцлагагүй байсны улмаас эцсийн дүндээ дандаа хууль сахиулах ч гэдэг юм уу, хуулийн байгууллага дээр очиж асуудлаа шийдэх ийм хандлага байгаа. Үнэхээр бид нар бизнесийн орчноо сайжруулъя гэвэл өнөөдөр дампуурлын буюу төлбөрийн чадваргүйдлийн тухай хуулийг гаргаж өгөх ёстой. Ямар үед тухайн тэр компанийн санхүү эрсдэлтэй ч гэдэг юм уу, байгаа тохиолдол байх юм бол мөнгөө өгсөн, хөрөнгөө оруулсан ийм компаниуд тэр том эрсдэлийг томруулахгүй, наана нь бага дээр нь өөрийн оруулсан хөрөнгө ч гэдэг юм уу, өгсөн мөнгө төгрөгөө олж авах энэ ажиллагаа бол шүүхийн оролцоотойгоор хийгддэг ийм ажиллагаа байгаа юм. Уг нь бол бусад улс оронд бол ингээд л явж байгаа. Бид энийгээ хийдэггүй бүрэн дампуурахыг нь хүлээж байгаад ер нь залилан боллоо шүү гээд л хууль шүүхийн байгууллагаар ордог ч юм уу. Би зүгээр ганцхан кэйсээр л ярьж байгаа юм. Залилангийн нэг жишээ аваад. Ийм байдал руу орчхож байгаа энийгээ ч бизнес эрхлэгчид бас ойлгодоггүй. Мэдээж энэ дээр бас аль аль талынх нь асуудал байгаа. Бид нар бас хуулиа дутуу сурталчлан таниулдаг. Хоёрдугаарт надад.../минут дуусав./

**Г.Занданшатар:** Сарангэрэл гишүүн.

**Д.Сарангэрэл:** Баярлалаа даргаа. Энэ их чухал асуудал байгаа юм. Өнөөдрийн хэлэлцэж байгаа асуудалтай шууд холбоогүй болов чиг нөгөө бизнес эрхлэгчдээ иргэдээ дэмжих хүрээнд бол шууд хамааралтай гэсэн үг. Өнөөдөр би энэ Хууль зүй, дотоод хэргийн яамны Төрийн нарийн бичгийн дарга байж байна. Сайнзориг даргаа, та нар маань энэ хууль хяналтын байгууллагадаа чиглэл өг өө мэдээж хэрэг хэрэг төвөг үйлдсэн, хууль зөрчсөн бол хариуцлагаа хүлээгээд явах байх. Би тэрэнд оролцох гээгүй байна. Энэ асуудал шийдэгдтэл дансыг нь хаагаад ерөөсөө бүх юмыг нь зогсоогоод энэ улсууд чинь асуудлаа шийдэгдтэл хоол, ундаа хийгээд энэ чинь мөнгө төгрөгтэй байх шаардлагатай биз дээ. Энэ данс хаадаг асуудлаа нэг мөр болгоод энэ ард иргэддээ шийдлээ гаргаснаа би Хууль зүй, дотоод хэргийн яамыг тайлагнаасай гэж ингэж хүсэж байна. Та энэ дээр дахиж хариулт өгөөч, тийм боломж байгаа юу?

**Г.Занданшатар:** Пүрэвжавын Сайнзориг 81, Хууль зүй, дотоод хэргийн яам Төрийн нарийн бичгийн дарга.

**П.Сайнзориг:** Бид нар тодорхой хэмжээнд гэмт хэрэг, зөрчлийг шалган шийдвэрлэх ажиллагаанд чиглэх бололцоогүй. Бид нар харин хууль, эрх зүйн орчноо сайжруулах талд нь бас анхааръя. Яг ямар үндэслэл дээр данс хаах уу үгүй юу гэдэг зүйлийг би анхааръя. Ер нь мэдээж хөрөнгийг бас хамгаалах асуудал байдаг. Энэ төлбөр төлөх ч юм уу, иргэний кэйс дээр. Эсвэл юу гэдэг юм эрүүгийн хэргийг шалгаад явах тэр хохирлыг барагдуулах чиглэл дээр бас хөрөнгийг хамгаалах ажиллагаа байгаа. Гэхдээ энэ нэрийн доор хавтгайруулж байгаа зүйл бол байгаа гэдэг зүйлийг бас хэлье. Энэ дээрээ бид нар бас хууль, эрх зүйн орчноо сайжруулж аль болохоор тэр ажлын байр явж байж бизнес явж байж дараа нь тэр мөнгөөр нь хохирлыг нь барагдуулна гэдэг энэ үндсэн таны хэлж байгаа логик саналыг бол шууд хүлээж авч байна. Бид нар бас энэ чиглэлдээ бас анхаарч хууль, эрх зүйн орчноо сайжруулна. Бас одоо орж ирэх Эрүүгийн процессын хууль дээр ч гэсэн энэ асуудлыг бид нар тодорхой хэмжээнд тусгаж орж ирж байгаа гэдэг зүйлийг бас танд хэлье. Дампуурлын хууль бол өргөн баригдчихаад байгаа, бас энэ дээрээ хэлэлцээд явбал маш олон бизнесийн маргааныг энэ чигт нь шийдэж, эрүүгийн журмаар шийддэггүй байх энэ нөхцөл рүү, бас бид нар орох юм гэдэг зүйлийг л бас.../минут дуусав./

**Г.Занданшатар:** Бөхчулууны Пүрэвдорж гишүүн.

**Б.Пүрэвдорж:** Тэгэх дээр Улсын Их Хурал, Засгийн газраас энэ бизнесээ дэмжье, хяналт шалгалтаа багасгая энэ хямралын үед, КОВИД-ын хямрал дээрээс нь дайны хавсарсан хямралын үед энэ аж ахуйн нэгжүүд ялангуяа бизнесийн үйл ажиллагаа нь хумигдаад хамаг мөнгөө цалиндаа, дээрээс нь татвартаа хураалгаад энэ нь хүнд үед нь дэмжье л гэж явж байгаа. Харамсалтай нь өнөөдөр яг энэ татварын байгууллагын хувьд бол аж ахуйн нэгжүүдийн дансыг хаах, татварын цөөхөн өртэй байхад тэрийгээ хувааж төлье гэж байхад хүртэл шүүхийн шийдвэр гаргаж байгаад авчраад дансыг нь хааж байна шүү дээ. Яасан завтай шүүх юм. Тэгэхлээр яг ийм асуудлыг бүх Их Хурлын гишүүдийн сонгочихсон тойрог болгон дээр ийм асуудал маш их байгаа. Гэтэл энд яг энэ татварын, энэ хяналт шалгалтыг түр зуур зогсооё гэдэг энэ асуудал дээр энэ Их Хурлын гишүүд нь ерөөсөө байхгүй, өөрийнхөө тойрогт энэ ажил болдоггүй юм шиг сууж байгаад хариуцлагагүй хандаж байгаад харамсаж байна.

Өнөөдөр аж ахуйн нэгжүүд үнэхээр хүнд нөхцөлд байна. НӨАТ-ын татвар, орлогын татвар, жижиг сажиг татварын татвараас болоод тэр дансыг нь хааж байна, дансаа хаалгасан компаниуд яаж байна гэх дээр бэлэн мөнгөөр бүх бараа бүтээгдэхүүнээ худалдаж авах ийм ажиллагаа руу орж байна. Бизнес далд хэлбэр лүү орж байна. Энэнээс чинь болоод буцаад яадаг вэ гэхлээр НӨАТ-ын татвар болон бусад юу байдаг юм, татварын орлогууд чинь бүгдээрээ хумигддаг ийм буцаад үр уршигтай. Дээрээс нь бизнесийнхээ үйл ажилла ажиллагааг зөв хуулийн дагуу дансаараа явуулж байсан тэр аж ахуйн нэгжүүд дахиад л далд хэлбэр лүү бүх асуудалд орно гэсэн үг шүү дээ. Тэгээд бид нар бусад гааль, татвар, мэргэжлийн хяналтаас бусад байгууллагуудын хяналтыг багасгая гээд байдаг. Гэтэл үндсэн тэр хяналт шалгалтыг нь авч үлдье гэж байгаа тэр байгууллагууд чинь бизнесүүдийг бүгдийг нь ингэж дарамталж байна шүү дээ шүүхийн шийдвэртэйгээр. Тэгээд ийм нөхцөлд тэр дансаа хаалгасан байгууллагууд яах юм. Зээл тусламж авч болохгүй, ямар ч үйл ажиллагаа явуулж болохгүй. Ийм нөхцөлд тэр компаниуд чинь бүгдээрээ л бизнесээ далд хэлбэр лүү оруулж эхэлж байна шүү дээ. Тэгээд төр болохдоо нэг талаараа болохлоор хяналт шалгалтаа багасгая, бизнес зээл олгоё, аж ахуйн нэгжүүдийг дэмжье, янз янзын төсөл хөтөлбөр хэрэгжүүлье гээд байдаг.

Нөгөө талдаа болохлоор, Сангийн яамны харьяа байгууллагууд нь аж ахуйн нэгжүүдийг дарамтлаад, бүх бизнесийг нь зогсоогоод. Ийм нөхцөл байдалд энэ чинь нэг амаараа нэг сайхан юм ярьдаг. Нөгөө амаараа, нөгөө гараараа бизнесүүдийг цохиж унагаадаг ийм явдлаа болих хэрэгтэй шүү дээ. Бас тодорхой сайн хуулиуд оруулж ирж байна. Энэ хяналт шалгалтыг багасгана гэдэг чинь зөв. Тэгэхдээ үлдээсэн тэр байгууллагууд нь бизнесийг нугаслах хэмжээнд. Өөрөөр хэлбэл Сангийн яам нь, Сангийн яамны харьяа байгууллагууд нь энэ бизнесийг нураах замаар энэ хүндрэлтэй үед бизнесийн орчныг хамаагүй хүнд нөхцөл байдал руу оруулах далд хэлбэр рүү оруулах энэ нөхцөл рүү явж байгаа нь бол буруу гэж үзэж байна. Тийм учраас Ерөнхий сайд хажуудаа энэ хямралын үед ажилладаг, ажиллаж байсан тэр хүмүүсийг авч ажиллуулж зөвлүүлэх хэрэгтэй байсан. Сангийн яам, дээрээс нь Монгол банк бүгдээрээ энэ хямралын үед ажиллаж байсан тэр сайн эдийн засагч нар. Ардчилсан нам байсан ч хамаагүй тэр хүмүүсийг авчраад, урьж байгаад ажиллуулаад. Энэ хямралын үед яаж ажиллах вэ, яаж бизнесээ дэмжих вэ, яаж бизнес аж ахуй .../минут дуусав./

**Г.Занданшатар:** Нямаагийн Энхболд гишүүн ажлын хэсэг. Ажлын хэсэг ажлын хэсэгтэйгээ ярьцгаа. Жамъянхорлоогийн Сүхбаатар гишүүн.

**Ж.Сүхбаатар:** Энэ миний зүгээр байр суурь бол ийм байгаад байгаа юм. Энэ түр зогсоох, түр зогсоох тухай энэ хуулийн төсөл бол бас зөв өө. Болгоомжлол үгүй ээ, энэ юу Пүрэвдорж гишүүн ээ би үгээ хэлэх гэсэн юм. Төрийн шалгалтын үйл ажиллагааг түр зогсоох асуудал бол ганцхан Монголд яригдаж байгаа биш. Энэ хойд хөрш Оросын Холбооны Улс гэхэд энэ жил дуустал хяналт шалгалтын үйл ажиллагаагаа зогсоох тухай хуулиа сунгачихсан,тийм сунгачихсан байж байгаа. Тэгэхээр бид нарын хувьд бол гол зорилго нь юу юм бэ гэж. Энэ бизнес эрхэлж байгаа хүмүүсийнхээ дарамт шахалтыг л багасгах ёстой шүү дээ. Бизнесийн эрх чөлөөг олгоё гээд байгаа байхгүй юу. КОВИД-оор дарамтлуулчихсан, дайн байлдаан, дажны нөлөөгөөр дарамтлуулж байгаа. Ерөнхий сайд хэлээд байгаа байхгүй юу. Давхар давхар хоригт орчхоод байна гэж. Тэгэхээр ийм хоригт орчихсон үед ердийн үеийн дэглэм бас үйлчилж болохгүй байгаад байгаа юм. Тэр хүний амь нас, эрүүл мэнд, хүрээлэн буй орчинд тэр нөхөж баршгүй хор хохирол учруулах аюул занал бий болчихсон үед бол тэрийгээ л тэрийг тооцох ёстой. Их эрсдэл гэдэг чинь манай хуулийн хэллэгээр бол нөхөж баршгүй хохирол шүү дээ. Нөхөж баршгүй хохирол учрах асуудал байгаа. Нэгдүгээр асуудал.

Тэгээд маш их хэмжээний хохирлын асуудал. Тэгэхээр энийг би бүхэлд нь бүх юмаа болино гэж бол ойлгохгүй байгаа. Ер нь бол Мэргэжлийн хяналтын авлига бол системийн авлига болж хувирсан шүү дээ. Амьдрах арга хэрэгсэл нь болчихсон байгаа шүү дээ. Худлаа биш шүү дээ, энийг чинь иргэд бие биеийгээ арай хэдийгээр нэр хүндэд халдлаа, барилаа гээд ярьдаг ч гэсэн. Зарим нь тэгж байна шүү дээ. Авлига авахгүй яаж амьдрах юм бэ гээд л ярьж байгаа шүү дээ, зарим нь шоолоод. Тэгэхээр энэ хяналт шалгалтын үйл ажиллагаа чинь хяналт шалгалт биш авлигын хэрэгсэл болчхоод байгаад л асуудал байгаад байгаа юм. Тэгэхээр бид эдийн засгийн эрх чөлөөг олгох ёстой. Энэ олон дарамт шахалт, давхар давхар дарамтуудыг дарамтлуулж байгаа энэ байдлыг багасгахад л чиглэх ёстой. Хэрвээ энийгээ шийдэж чадахгүй бол энэ хуулийг гаргаад яах вэ дээ. Бид сайхан зогсоочихсон шүү дээ. Дарамтыг чинь багасгачихсан гэж хэлээд тэгээд яг бодит байдал дээр багасаагүй байхад нөгөө л худлаа яриад л. Нөгөө худлаа л ярьцгаагаад, дандаа айдас. Би түрүүн өдөр хэлсэн нэгжийн хууль гэж. Үгүй ээ, намайг татчих гээд байх шиг байна, хурлыг нь татан буулгачих гээд байх шиг байна.

Энэ нэгжийн хууль гээ нэг аймаар юм байсан гээд. Тэгээд нэг юм хийх гээд байгаа мөртөө дандаа айдас, айдас мөртлөө цаад санаа нь юу вэ гэхээр зүгээр л хуучнаараа л байя л даа. Одоо энэ чинь л болж байна шүү дээ. Тэгээд л ярихаар нөгөө Ерөнхий сайд, Засгийн газар, гишүүд ярихаараа дэлхийн адагт байгаа үзүүлэлтээ зуун хэдэд байгаа тухайгаа л бүх систем дээрээ яриад байдаг. Үгүй ээ, дэлхийн зуун хэдэд шүүхээсээ авхуулаад бүх юм нь зуун хэд гэсэн үзүүлэлттэй байгаа улсад яаж дажгүй юм нь явж байна, хяналт шалгалт нь хэвийн үргэлжилж байна гэж. Энэ чинь аягүй том өөрчлөлт хэрэгтэй байгаа байхгүй юу. Тэгээд Мэргэжлийн хяналтыг хүртэл өөрчлөн зохион байгуулах шаардлагатай байгаа шүү дээ. Хүнс, хөдөө аж ахуй, Байгаль орчны яам, Эрүүл мэндийн яам гурав бол 100 хувь хяналтаа өөрсдөө хэрэгжүүлэх ёстой шүү дээ. Дэлхийн улс орнууд тийм л байгаа. Юу хийх гэж тэр Хөдөө аж ахуйн яам, Эрүүл мэндийн яам, Байгаль орчны яам байдаг юм? Хяналт тавих гэж л байдаг байхгүй юу. Тэнд ерөнхий байцаагч нь, сайд нь юм уу, сайдын томилсон хүн л байгаа шүү дээ. Бид өөр юм хийгээд л явж байгаа. Тэрийг зүгээр дашрамд нь би хэлж байгаа юм.

Тэгэхээр энэ зарим төрийн хяналт шалгалтын үйл ажиллагааг түр зогсоох тухай гэж байгаа бол яг бид яг энэ зорилгодоо тэгээд хүрч байна уу, үгүй юу гэдэг л асуудал байгаа. Энэ хууль батлагдсаны дараа би нэлээн зогсоочихсон шүү, дарамтыг чинь багасгачихсан шүү гэж хэлэхээр үгүй ээ тэгээгүй гэдэг асуудал үүсгэх юм бол худлаа болно. Бүх орон нутгийг хэлж байна шүү дээ. Ашигт малтмал, уул уурхайг дэмжих ёстой гэхэд л зөвшөөрөл аваад очдог, дарамтлуулдаг. Тэр ч хяналт шалгалтыг шалгах ёстой гээд. Манай гишүүд янз янзын болгоомжлолтой байгааг би ойлгож байна. Захиргааны хяналт, шалгалт гэдэг бол Засгийн газрын нэг том хөшүүрэг мөн. Гэхдээ одоо цагт бол эдийн засгийн эрх чөлөө, бизнесийн дарамт шахалтаас ангижруулах явдал бол энэ авлигатай.../минут дуусав./

**Г.Занданшатар:** Цэндийн Мөнх-Оргил гишүүн ажлын хэсгийн гишүүн.

**Ц.Мөнх-Оргил:** Баярлалаа. Энэ хуулийн төслийг дэмжиж ярьж байгаа гишүүдэд талархаж байна. Тэгээд амаргүй л дээ, энэ байна шүү дээ яг өнөөдөр энэ төрийн хяналт шалгалтын үйл ажиллагаа явуулж байгаа 18 төрлийн байгууллага байгаа байхгүй юу. 18. Тэгэхлээр энэ хуулиараа Засгийн газар, бид нар өргөн барьсан бид нар ажлын хэсэг дээр ярьж байгаад ер нь энэ заримыг нь зогсооё. Цөөхөн төрлийг нь үлдээе, тэр үлдэж байгаа дотор нь бол манай энэ гишүүдийн ярь яриад байгаа энэ Монгол банк, татвар гээд л нийгмийн даатгал, эрүүл мэндийн даатгал гээд эд нар үлдчихэж байгаа юм. Тэгээд бид нар ажлын хэсэг дээр ярьсан л даа. Энийг нь тэр чигээр нь зогсоочих юм уу гэвэл бас энэ улс орны чинь амьдрал бас зогсчих гээд байгаа байхгүй юу.

Асуудал юундаа болчхоод байна вэ гэхлээр гишүүдийн ярьж байгаа үнэн л дээ. Дансыг нь хаачхаад байгаа байхгүй юу тэгэхлээр энэ эргээд юунаас шалтгаалаад байна вэ гэхлээр бид нар нөгөө хууль тогтоомж гаргахдаа нэг талаасаа хэтэрхий ерөнхий гаргаад байгаа юм нэг талаас нь. Нөгөө талаасаа хэтэрхий ерөнхий гаргачхаад нөгөө ажил хийж байгаа гааль, татварынхандаа асуудал болгонд өөр өөрөөр хандах тэр боломжийг нь бас олгож өгөхгүй байгаа юм. Ингэсэн л бол хаа, хоцорчихсон л бол зогсоо гээд нөгөө нэг талаас хуулиараа хатуурхаад байдаг. Уул нь бол хуулийн ерөнхий зарчмыг нь зааж өгөөд, энэ гааль, татварын байгууллагууд өөрсдийнхөө юу гэдэг юм, мэргэжлийн үзэмжээрээ хандаад шударга ажилладаг бол. Энэ бол хаачхаж болох юм байна, хаахаас өөр аргагүй юм байна. Энийг нь бол хаахгүй явуулчхаж болох юм байна гэж ийм уян хатан ажиллах нөхцөлийг нь бүрдүүлж өгмөөр байгаа юм. Тэгээд бид нар зүгээр ажлын хэсэг дээр яриад юунд найдаж байгаа вэ гэхлээр Төрийн хяналт шалгалтын тухай хуулийн шинэчилсэн найруулга Засгийн газар ажиллаж байгаа юм байна. Энэ дээрээ энийгээ ялгаж салгаж орж ирэх байх гэж найдаж байна нэгдүгээрт.

Хоёрдугаарт бид нар энэ ажлын хэсэг дээр өгөөд байгаа гол энэ бас Баасандорж дарга, Хууль зүй, дотоод хэргийн яамныханд өгөөд байгаа гол зөвлөмж, чиглэл бол энэ эрсдэлийн удирдлага гэдгээ, эрсдэл дээр үнэлсэн, хяналт шалгалт гэдгээ жинхэнэ утгаар нь хийж өгөөч ээ. Өндөр эрсдэлтэй байх юм бол хяналтаа хий, бага эрсдэлтэй байх юм бол хяналтаа зогсоо, дарамтаа зогсоо, гомдол ирэх юм бол шалгалтаа хий. Ийм л гурван зарчмын шаардлага тавьж байгаа юм. Тэгээд энийг олон гишүүд ярьж байна. Үнэхээр энэ хүнд цаг үед бидний хийж чадах бизнесээ туслах, дэмжих цөөхөн хэлбэрүүдийн нэг энэ болчхоод байгаа юм. Тэгээд энийг хэлэлцээд яваад дэмжээд явах нь зүйтэй байна гэж би гишүүд саналаа хэлж байгаа юм. Баярлалаа.

**Г.Занданшатар:** Чимэдийн. Хүрэлбаатар гишүүн.

**Ч.Хүрэлбаатар:** Уг нь энэ төр хийх ёстой ажлаа хийж л байх ёстой л доо. Хийх ёстой ажлаа хийдэггүй учраас завхрал гардаг. Эрх мэдэлтнүүд дураараа туйлдаг ийм л юм байгаа шүү дээ. Тэгэхээр энэ нөхцөлийг л хангаж өгье гээд байна уу гэж би хараад байгаа юм. Тэр Тавантолгойгоос Сайншанд руу явсан төмөр зам, энэ дээр сая нэг вагон осолд хийсэн л дээ. Тэгээд тэрийг бол гологдол гээд л хэлчхэж байна лээ. Тэгээд гологдол гэж хэлж чадаж байгаа хүмүүст бол тэнд ямар ч асуудал явагдсан дараа л өнгөрөх юм байна лээ. Тэгээд тэнд маш их хэмжээний том өртөгтэй, эдийн засгийн хохиролтой тийм ослууд гарвал яах юм. Их хуралд бид нар энэ дээр кнопдсоноор дараа асуудалд орно шүү дээ. Хэрвээ төр хийх ёстой ажлаа хийхгүй гэж байгаа юм бол төр байж яадаг юм ер нь. Энд нийгэмд байгаа олон завхрал бол төр хийх ёстой ажлаа хийхгүйгээс л болж байгаа юм.

Энд тэндээс хулгай хийж мөнгө цуглуулж цуглуулж байгаад хаан банкны хувьцааг авчихсан хүмүүс дээр хариуцлага тооцохгүй, шалгахгүй гээд бас явах юм уу. Одоо Их Хурлаа энэ Эдийн засгийн байнгын хорооноос байгуулсан ажлын хэсэг материал нэхээд сая өчигдөр авч байна шүү дээ. Хэдэн сарын дараа бүр Их Хурлын дарга дээр орж Их Хурлын даргаар хэлүүлж байж материал авч байх жишээтэй. Тэгэхээр ер нь больё, шалгахаа больё. Эрх мэдэлтнүүд дураараа яваг гэдэг ийм шийдвэр Их Хурал гаргах юм уу. Би бол тас эсэргүүцэж байгаа. Энийг бол дарамт маягаар шалгадаг зүйлүүд байвал энэ өөрөө эрүүгийн хариуцлагатай зүйл байдаг шүү дээ. Дарамтлах, эрх мэдлээ хэтрүүлэх.

Тийм учраас би үнэхээр энэ дээр бол ойлгохгүй байгаа, энэ залуус бол ажлаа хий гэж шахаад байна гэж ойлгосон шүү дээ би. Ажлаа битгий хий, битгий шалга гээд энэ чинь нэг тийм поп сонсогдоод байна. Дарамт болж байгаа зүйл бага байх. Тэгэхээр тэр төрийн ажил хийж байгаа хүмүүс нь л ажлаа, хандлагаа өөрчлөх ёстой болохоос биш огт битгий шалга гэсэн ийм агуулгаар хууль орж ирээд хэлэлцүүлээд явж байгааг би бол гайхаад л байна. Энэ бол нийгэмд шударга ёс тогтооход хортой л зүйл болох байх шүү. Эсвэл тэр хулгай зэлгийгээ хий, нэг жоохон цаг өгөөдөх гэсэн зүйлтэй яг агуулга байдлаар тайлбарлагдаж явж болно. Хэчнээн бид нар гоё юм бодсон ч үүнийг буруугаар ашиглах сэдэлтэй хүмүүс бол бий шүү. Тэгэхээр би л энийг бол эсэргүүцэж байна. Асуулт асуугаагүй.

**Г.Занданшатар:** Ширнэнбаньдын Адьшаа гишүүн алга байна.Энэ анхдугаар хэлэлцүүлэг явуулж байгаа. Хэлэлцэх эсэх асуудлыг шийдсэн, зарчмын зөрүүтэй зургаан санал байгаа. Гишүүд асуулт асууж, хариулт авч дууслаа. Одоо зарчмын зөрүүтэй саналын томьёоллоор санал хураалт явуулна. Хэлэлцүүлэг явж байгаа юм л даа. Энэ хэлэлцэх эсэх, хэлэлцүүлэг. Зургаан санал чинь болохоор сайжруулсан саналууд л гэж ойлгож байгаа шүү дээ тээ. Тэгсэн чинь нөгөө хэлэлцэх эсэх дээрээ ярьсан. Дуламдоржийн Тогтохсүрэн гишүүн.

Үг хэлэх дэг байхгүй л дээ. Энэ саяын Хүрэлбаатар гишүүний асуултад хариулъя. Нямаагийн Энхболд гишүүн ажлын хэсэг. Нямаагийн Энхболд гишүүн.

**Н.Энхболд:** Асуултад хариулж болно шүү дээ, тийм тийм. Энэ ийм юм аа, сая Хүрэлбаатар гишүүний хэлсэнтэй бол бас санаа зовж байгаатай адилхан байна. Тэгэхдээ энэ тэр хэмжээний жишээ нь газар авчихсан, хууль хяналтын байгууллагад оччихсон, олны анхааралд өртсөн тийм асуудлуудын тухай биш л дээ уг нь. Энэ яг л нэг бүр жижиглээд яривал бага хэмжээнд бизнес эрхэлж байгаа ийм хүмүүсийн л тэр хүмүүсийг илүү тэд нарт тус болох ийм л хууль болох гээд байгаа юм. Би зүгээр дахиад ганцхан зүйлийг ганцхан хуулийг хэлье тийм. Би зориуд гуравдугаар зүйлээ хэлэх гэж байгаа юм. Энэ Төрийн хяналт шалгалтын тухай хуульд заасан хяналт шалгалтыг хэрэгжүүлэх эрх бүхий байгууллага, албан тушаалтан энэ хуулийн нэг, хоёрдугаар зүйлд заасан төрийн хянан шалгалтыг хийхдээ гэж байгаа юм. Энэ нөгөө ямар тохиолдолд хийхгүй байж болох вэ, ямар тохиолдолд хийх вэ гэдгийг нь эндээс энэ нэг, хоёр дээр заачихсан байгаа. Ингээд энийг хийхдээ үйл ажиллагааг нь шууд зогсоохоос бусад төрлийн зөрчил дутагдал гарвал ийм гарвал эхний ээлжид албан шаардлага хүргүүлнэ. Тэр нь зөвлөн туслах, сануулах шинжтэй байна гээд нэг ийм заалт байгаа юм. Энэ өөрөө энэ мэдээж тэр том нүсэр хэргүүд дээр ийм юмнууд дээр энэ заалт хэрэглэгдэхгүй л дээ. Яг одоо бас үзэмжээр шийдэж болох тийм боломжууд байгаа байхгүй юу хяналт шалгалтын хүмүүст. Тэгээд яг үзэхээр хууль зөрчөөгүй, тэгэхдээ эс үгүй бол зогсоочихдог, эс үгүй бол торгочхоод явчихдаг, эс үгүй бол зүгээр сануулчхаад явчихдаг.

Энийг нь бид нар хуульчлаад иймэрхүү тохиолдолд ерөөсөө л ноцтой биш байвал ноцтой юмнуудад нь мэдээж тэр бусад гишүүдийн санаа зовоод байгаа юм нь бүгдээрээ орчихно шүү дээ. Бусад тохиолдолд бол та нар эхний ээлжид энэ бизнес эрхэлж байгаа хүмүүсийг, жижиг сажиг ажил хийж байгаа хүмүүсийг зогсоогоод дансыг нь хаагаад байдгаасаа юуны түрүүнд татгалзаад сануулж бай, анхааруулж бай, зөвлөж бай гэдгийг нь бүр хуульчилж өгч байгаа байхгүй юу. Үзэмжээрээ шийдэх боломжийг нь хааж байгаа юм. Тийм болохоор энэ хэрэгтэй л гэж үзээд байгаа юм. Уг нь одоо би чинь яг энийг гаргачихвал нэг их надад тус болох гээд байгаа юм шиг зүтгээд байгаа юм алга л даа. Улсын Их Хурлаар хэлэлцээд үзэл баримтлалынх нь хүрээнд шийдье. Шийдье боловсронгуй болгоод илүү боловсруулаад нарийвчлаад ороод ирэхээр нь л бид нар харин Засгийн газраас орж ирсэн заалтуудыг арай зөөллөөд. Эхний юун дээрээ бол ерөөсөө төлөвлөгөөт бүх шалгалтуудыг зогсооно гэсэн байсан тийм ээ? Тийм тийм биш ээ эрсдэлийн удирдлагынхаа юмыг баримтал, тэгээд боломжтой газар нь тэр юуны өмнө зогсоохоосоо илүү сануулдаг барьдаг энэ арга хэмжээнүүдээ аваад, яг бүр цаад утгаараа бол олон гишүүн хэлсэн дээ. Энэ хэцүү байгаа үед шалгалтын тоо бол цөөрнө, хүмүүст дарамт нь ямар нэг хэмжээгээр буурна. Үүнээс бүх юм жигдэрчихсэн хойно сайн хууль нэгмөсөн оруулж ир гээд явбал энэ жоохон цаг авна даа. Бид нар тийм, банк, татвар, гааль, элдэв юмтай холбоотой заалт нь дөрөвдүгээр зүйл дээр байж байгаа. Энд бүр хамаарахгүй гээд биччихсэн байгаа Хүрэлээ гишүүнээ тэх. Тийм шүү дээ. Явдгаараа яваад л өгнө шүү дээ.

**Г.Занданшатар:** Дуламдоржийн Тогтохсүрэн гишүүн.

**Д.Тогтохсүрэн:** Гишүүдэд өдрийн амгаланг айлтгая. Засгийн газраас Зарим төрлийн хяналт шалгалтыг, Хүрэлээ гишүүнээ. Засгийн газраас Зарим төрлийн хяналт шалгалтыг түр зогсоох тухай хуулийн төслийг өргөн барьсан. Энэ нь бол гол нь энэ эдийн засгийн хүндрэлтэй нөхцөл байдалтай холбоотойгоор хяналт шалгалтыг багасгах чиглэлээр авч хэрэгжүүлэх гэж байгаа арга хэмжээний нэг хэсэг нь байгаа юм. Энэ хуулийг хэлэлцэх эсэхийг Их Хурал өнгөрсөн долоо хоногт дэмжсэн, дэмжсэн. Тэгээд өнөөдөр бол анхны хэлэлцүүлэг хийж байгаа. Манай гишүүдийн сая яриад байгаа асуудлууд бол анхны хэлэлцүүлэг хийж байгаа юм шиг асуудлууд ярьж байна. Гэхдээ тэрийг буруутгаж болохгүй. Ялангуяа байгаль орчны хяналттай холбоотой асуудлыг нэлээн ярилаа, технологийн хяналттай холбоотой асуудлуудыг нэлээн ярьж байна. Тийм учраас бол би ямар санал гаргах гэж байна вэ гэхээр хэдий анхны хэлэлцүүлэг байгаа ч гэсэн анхны хэлэлцүүлгийн өмнө энэ асуудлыг Монгол Ардын Намын бүлэг нэг хэлэлцэж байр сууриа нэгтгэж, ямар хяналтыг нь үргэлжлүүлэх вэ, ямрыг нь зогсоох вэ гэдгийг нэг ярих шаардлага байна. Тэгэхгүй анхны хэлэлцүүлгээ хийчихвэл бид нар цаашдаа батлахаас өөр арга зам руу очоод орчих гээд байгаа юм, харагдаад байна. Аягүй бол бол эцсийн хэлэлцүүлэг дээр унагачхаж мэднэ, батлах дээр. Тийм нөхцөл байдал үүсээд байгаа учраас Монгол Ардын Намын бүлэг дэгийн хуулийн дагуу 5 хоногийн завсарлага авна гэсэн.

**Г.Занданшатар:** Энэ яаралтай асуудал биш л дээ. Цаг хугацаатай асуудал шүү дээ. Монгол Ардын Намын бүлэгт завсарлага өглөө. Үдээс өмнөх хуралдаан хэлэлцэх асуудал дууссан тул чуулганы нэгдсэн хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ Д.ОТГОНДЭЛГЭР